Sifainaai fuluhunge thereyga baibaivumeh neiy: Defence Minister | Mihaaru\nދިވެހި ސިފައިން އަސްކަރީ ތަމްރީނުތަކެއްގައި ބައިވެރިވަނީ. ސިފައިންގެ ތެރޭގައި ބައިބައިވުމެއް ނެތް ކަމަށް ޑިފެންސް މިނިސްޓަރު ވިދާޅުވި. - ފޮޓޯ: އެމްއެންޑީއެފް\nސިފައިންނާއި ފުލުހުންގެ ތެރޭގައި ބައިބައިވުމެއް ނެތް: ޑިފެންސް މިނިސްޓަރު\n26 އޯގަސްޓް 2016 - 14:57 46 comments\n"މިހާރު"އާ ވާހަކަ ދައްކަވަމުން މިނިސްޓަރު ޝަރީފް ވިދާޅުވީ އިދިކޮޅު ފަރާތްތަކުން ވެރިކަމަށް އައުމަށް ކެނޑިނޭޅި މަސައްކަތް ކުރަމުންދާ ކަމަށެވެ. އެހެންކަމުން ވެރިކަމަށް އައުމަށް "އެމީހުންނަށް ކުރެވެން ހުރި ހުރިހާ ކަމެއް ކުރާނެ ކަމަށް" މިނިސްޓަރު ވިދާޅުވި އެވެ.\nސިފައިންގެ މެދުގައި ގައުމީ ރޫހު އާލާކުރުމަށް ދާދި ފަހުން ބޭއްވި ޖަލްސާއެއްގައި މިނިސްޓަރު (މ) ބައިވެރިވެވަޑައިގަންނަވަނީ. - ފޮޓޯ: އެމްއެންޑީއެފް\nނަމަވެސް ރައީސް އަބްދުﷲ ޔާމީންގެ ވެރިކަން ބަދަލު ކުރެވޭނެ ކަމަކަށް މިނިސްޓަރު ގަބޫލެއް ނުކުރައްވަ އެވެ. ސަބަބަކީ ރައްޔިތުންގެ މަޖިލީހުގެ މެޖޯރިޓީ ސަރުކާރަށް އޮތުމާއެކު ދިވެހި ފުލުހުންނާއި ސިފައިން ދިވެހި ގައުމާއި ރައްޔިތުންގެ ހިމާޔަތުގައި އެކަތިގަނޑެއްގައި ތިބޭނެ ކަމުގެ ޔަގީންކަން އޮތުން ކަން އޭނާ ފާހަގަކުރެއްވި އެވެ.\n"މަޖިލިސް އޮތީ ރައީސް ޔާމީނާއެކު، އެހެންވީމަ މި ސަރުކާރު ވައްޓާލުމަކީ ވުމަށްވުރެ ނުވުން ކައިރި ކަމެއް،" މިނިސްޓަރު ވިދާޅުވި އެވެ.\nރާއްޖޭގައި ގާނޫނީ ގޮތުން އުފެދިފައި އޮތް ވެރިކަން ވައްޓާލަން އުޅޭކަން އެނގިވަޑައިގެންފައި ނުވާ ކަމަށާއި "ބަޣާވާތް ކުރުމަކީ ގަބޫލު ކުރެވޭނެ ކަމެއް ނޫން" ކަމަށް ވެސް އޭނާ ވިދާޅުވި އެވެ.\n"އިދިކޮޅު ފަރާތްތަކުން ވެރިކަމާ ހަވާލުވުމަށް ކުރަން ޖެހުނު ކޮންމެ ކަމެއް ކުރާނެ، އެކަން ކުރަމުން އެމީހުން އެދަނީ. އެކަމަކު ބަޣާވާތް ކުރުމަކީ ގަބޫލު ކުރެވޭނެ ކަމެއް ނޫން،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ދިވެހި އެއްވެސް ރައްޔިތަކު ކަންބޮޑުނުވުމަށާއި ސިފައިންނާއި ފުލުހުންގެ ސަފުތައް އޮތީ ބަދަހިކަމާއެކު ރުކުރުވާލައިގެން ކަމަށެވެ. އަދި ފުލުހުންނާއި ސިފައިން ތިބީ ދިވެހި ސަރުކާރާއި ރައްޔިތުންނާ އެކުގައި ކަމަށް ވެސް އޭނާ ވިދާޅުވި އެވެ.\nޣައިރު ގާނޫނީ ހަރަކާތްތަކަކުން ރާއްޖޭގެ ވެރިކަން ވައްޓާލަން ފުރުސަތެއް ނެތް ކަމަށާއި އެފަދަ ކަމެއް ގައުމަށް ކުރިމަތިވިޔަ ނުދޭން ސަލާމަތީ ބާރުތަކުން ތިބީ ސާބިތުކަމާ އެކުގައި ކަމަށް ހޯމް މިނިސްޓަރު އަޒްލީން އަހުމަދު ވެސް ވަނީ ވިދާޅުވެފަ އެވެ. އަދި ޖޯކަރުންތަކަކަށް ރައީސް ޔާމީންގެ ސަރުކާރު ވައްޓައެއް ނުލެވޭނެ ކަމަށް ވިދާޅުވެ ފިޝަރީޒް މިނިސްޓަރު ޑރ. މުހައްމަދު ޝައިނީ އިއްޔެ ވަނީ ފާޑުވިދާޅުވެފަ އެވެ..\nރައީސް އަބްދުﷲ ޔާމީންގެ ސަރުކާރު ވައްޓާލުމުގެ ވާހަކަތަކެއް ފެތުރިފައި މި ވަނީ އިއްޔެ ބީބީސީން ގެނެސްދިން ރިޕޯޓަަކަށް ފަހު އެވެ. ބީބީސީގައި އިއްޔެ ޝާއިއުކުރި ރިޕޯޓެއްގައި އިތުބާރު ހުރި ފަރާތްތަކާ ހަވާލާ ދީ ބުނެފައި ވަނީ ރައީސް ޔާމީން ވެރިކަމުން ދުރުކުރުމުގެ "ފިޔަވަޅުތައް" ވަރަށް އަވަހަށް އަޅަން ރާވާފައިވާ ކަމަށެވެ. އަދި ކުރިއަށް އޮތް ހަފުތާތަކުގެ ތެރޭގައި ދިވެހި ސަރުކާރު ވައްޓާލަން ރާވާފައިވާ ކަމަށް އެ ނޫހުން ބުނެ އެވެ. އެކަމަކު ބަޣާވާތަކުން ވެރިކަން ވައްޓާލާ ވާހަކައެއް ބީބީސީން ބުނެފައެއް ނުވެ އެވެ. އެ ނިއުސް އެޖެންސީން ބުނެފައި ވަނީ ދިވެހި ސަރުކާރުން ބަދަލުކުރަން އުޅެނީ ގާނޫނީ އިމުގެ ތެރެއިން ކަމަށެވެ.\nއިތުރު ލިޔުންތައް ޕޮލިސް އެމްއެންޑީއެފް ޑިފެންސް މިނިސްޓަރު ޑިފެންސް މިނިސްޓްރީ މެމްބަރު އާދަމް ޝަރީފް (މަޑުއްވަރި)


Anna mahun feshigen income tax nagan fashan faas koffi | Mihaaru\nއަންނަ މަހުން ފެށިގެން އިންކަމް ޓެކްސް ނަގަން ފާސްކޮށްފި\n04 ޑިސެމްބަރ 2019 - 14:50 41 comments\nސަރުކާރުގެ ފަރާތުން، އުނގޫފާރު ދާއިރާގެ މެމްބަރު މުހައްމަދު ވަހީދު (ވައްޑެ) ހުށަހެޅުއްވި ބިލު މުޅި މަޖިލިހުގެ ކޮމިޓީއަކުން ދިރާސާކުރި ފަހުން، ވިއްސަށް ވުރެ ގިނަ އިސްލާހު ހުށަހެޅި އެވެ. އަދި މަޖިލިހުން ބިލް ފާސްކުރީ މަޖިލިހުގެ ތަޅުމަށް ހުށަހެޅި އިސްލާހުތަކާ ވެސް އެކުގަ އެވެ.\nއިންކަމް ޓެކްސްގެ ބިލް މަޖިލިހުން ފާސްކުރީ 68 މެމްބަރުންގެ އަޣުލަބިއްޔަތުންނެވެ. އެ ބިލް ފާސްކުރަން ނުފެންނަ ކަމަށް ތިން މެމްބަރަކު ވަނީ ވޯޓު ދެއްވި އެވެ.\nއެންމެ ބޮޑު އެއް އިސްލާހުގެ ގޮތުގައި ވަނީ މުސާރައިގެ ގޮތުގައި ލިބޭ އާމްދަނީން ޓެކްސް ނަގަން ވާނީ އަންނަ އޭޕްރީލް މަހުގެ އެކަކުން ފެށިގެން ކަމަށެވެ. އަދި ދެން ހުރި ފަރާތްތަކުގެ އަތުން ޓެކްސް ނަގަން ފަށަން ވާނީ އަންނަ ޖެނުއަރީ އެކަކުން ފެށިގެން ކަމަށް ވެސް އިސްލާހުގައިވެ އެވެ.\nއެގޮތުން އޭޕްރީލް 1 އިން ފެށިގެން ނަގާނީ އުޖޫރަ އާއި ވިޔަފާރި އާމްދަނީންނާއި އުފުލޭ މުދަލާއި ނުއުފުލޭ މުދާ ކުއްޔަށް ދޫކޮށްގެން ލިބޭ އާމްދަނީ އާއި އިންޓަރެސްޓާއި އެނުއިޓީ އާއި ޕެންޝަން އަދި ރިޓަޔަމަންޓް ފައިދާއިންނާއި ބެނިފިޝަރީންނަށް ލިބޭ އާމްދަނީންނާއި ޓެކްނިކަލް ސާވިސް އާއި ކަމިޝަނާއި ރޮޔަލްޓީންނެވެ.\nބިލް ދިރާސާ ކުރި މުޅި މަޖިލިހުގެ ކޮމިޓީން ގެނައި އެންމެ ބޮޑު ބަދަލަކީ އިންކަމް ޓެކްސް ނަގާ އާމްދަނީގެ އެންމެ ދަށް ސީލިންގެ ގޮތުގައި 60،000ރ. ކަނޑައެޅުމެވެ. ބިލް އެންމެ ފުރަތަމަ ހުށަހެޅި އިރު އޮތީ އިންކަމް ޓެކްސް ދައްކަން ޖެހޭނީ މަހެއްގެ މައްޗަށް އާމްދަނީ 40،000ރ. އަށް ވުރެ އިތުރުވާ ބައިންނެވެ. މަޖިލިހުގެ ކޮމިޓީން ނިންމީ މަހެއްގެ މައްޗަށް 60،000ރ. އަށް ވުރެ ބޮޑު، 100،000ރ. ނުވަތަ އެއަށްވުރެ ކުޑަ އާމްދަނީއެއް ލިބޭ މީހުންގެ އަތުން ޓެކުހުގެ ގޮތުގައި 5.5 ޕަސަންޓު ނެގުމަށެވެ. އަދި 100،000ރ. އަށް ވުރެ ބޮޑު، 150،000ރ. ނުވަތަ އެއަށް ވުރެ ކުޑަ އާމްދަނީއެއް ލިބޭ މީހުންގެ އަތުން އަށް ޕަސަންޓު ޓެކުހުގެ ގޮތުގައި ނެގުމަށް ވެސް ބިލްގައި ވަނީ ހިމަނައިފަ އެވެ.\nމީގެ އިތުރުން 150،000ރ. އަށް ވުރެ ބޮޑު، 200،000ރ. ނުވަތަ އެއަށް ވުރެ ކުޑަ އާމްދަނީއެއް ލިބޭ މީހުންގެ އަތުން ޓެކުހުގެ ގޮތުގައި 12 ޕަސަންޓު ނެގުމަށް ބިލްގައި ވަނީ ހިމަނައިފަ އެވެ. އަދި 200،000ރ. އަށް ވުރެ މަތިން އާމްދަނީއެއް ލިބޭ މީހުންގެ އަތުން 15 ޕަސަންޓު ނެގުމަށް ވަނީ ނިންމައިފަ އެވެ. އާމްދަނީން ޓެކްސް ނެގުމަކީ ސަރުކާރުގެ ރިޔާސީ ވައުދެކެވެ.\nކުންފުނިތަކުން ޑިވިޑެންޑަށް އެއް މިލިއަން ރުފިޔާ އަށް ވުރެ އިތުރަށް ލިބޭ ނަމަ، އިންކަމް ޓެކްސް ނެގުމަށް ބިލު ދިރާސާކުރި މުޅި މަޖިލީހުގެ ކޮމެޓީން ނިންމި އެވެ. ނަމަވެސް ހިޔާލު ތަފާތުވުންތަކާ އެކު އެ އިސްލާހު ވަނީ ކުރިން އޮތް ގޮތަށް ބަދަލުކޮށް ޑިވިޑެންޑުން ޓެކްސް ނުނަގަން ނިންމައިފަ އެވެ.\nއިންކަމް ޓެކްސް އެންމެ ފުރަތަމަ ހުށަހެޅި ގޮތުން ދައުލަތަށް އަހަރަކު 680 މިލިއަން ރުފިޔާ ލިބޭނެ ކަމަށް ފިނޭންސް މިނިސްޓްރީން ލަފާކޮށްފައިވެ އެވެ. ފިނޭންސް މިނިސްޓްރީން މިހާރު ލަފާ ކުރާ ގޮތުގައި އާމްދަނީން 150 މިލިއަން ރުފިޔާ މަދުވެ، އެ އަދަދު 450 މިލިއަން ރުފިޔާ އަށް ވެއްޓޭނެ ކަމަށް ލަފާ ކުރެ އެވެ. މަޖިލިހުން ގެނައި ބަދަލާ އެކީގައި އިންކަމް ޓެކްސް ދައްކަން ޖެހޭނީ 3،200 މީހުންނެވެ. ބިލް އެންމެ ފުރަތަމަ ހުށަހެޅި އިރު، ޓެކްސް ދައްކަނީ 5،800 މީހުންނެވެ.\nއިތުރު ލިޔުންތައް އެމްޑީޕީ ދިވެހި ސަރުކާރު ރައްޔިތުންގެ މަޖިލިސް މަޖިލީހުގެ މެމްބަރުން އާމްދަނީން ނަގާ ޓެކްސް އިންކަމް ޓެކްސް ބިލް\nބިލް ފަރުމާކުރީ މަހުޖަނުންނަށް ރެކެވޭ ގޮތަށް: މީކާއިލް


Fenvairu kuran dhas kohdhey course fashaifi\nޕޮލިޓެކްނިކްގެ ކޯހެއްގައި ބައިވެރިންތަކެއް: ނައިބު ރައީސް ބައްލަވާ ލައްވަނީ\nނޭޝަނަލް ސެޓްފިކެޓް3އިން ޕްލަންބިން ކޯހުގެ ފުރަތަމަ ބެޗު ފަށައިފި\n23 ސެޕްޓެމްބަރ 2021 - 09:24:56\nނޭޝަނަލް ސެޓްފިކެޓް3އިން ޕްލަންބިން ކޯހުގެ ފުރަތަމަ ބެޗު ފަށައިފިއެވެ.\nދިވެހިރާއްޖޭގެ ފެނާއި ނަރުދަމާގެ ދާއިރާ ތަރައްޤީކޮށް ކުރިއަރުވައި، ޚިދުމަތުގެ ފެންވަރު ރަނގަޅުކުރުމަށްޓަކައި މިދާއިރާއަށް ބޭނުންވާ ފަންނީ މީހުން ތަމްރީން ކުރުމުގެ ގޮތުން މޯލްޑިވްސް ނޭޝަނަލް ސްކިލްސް ޑިވެލޮޕްމަންޓް އޮތޯރިޓީން ތައްޔާރުކޮށްފައިވާ ނޭޝަނަލް ސެޓްފިކެޓް ލެވެލް3އިން ޕްލަމްބިން ކޯހުގެ ފުރަތަމަ ބެޗުގެ އޮރިއެންޓޭޝަން މިދިޔަ ބުރާސްފަތި ދުވަހު މޯލްޑިވްސް ޕޮލިޓެކްނިކްގައި ބާއްވައިފިއެވެ.\nމި ތަމްރީން ޕްރޮގްރާމުގައި ކިޔަވައިދިނުމަށް ބޭނުންކުރާ ސްޓަޑީ މެޓީރިއަލް ފޯރުކޮށްދެއްވާފައިވަނީ މިނިސްޓްރީ އޮފް އެންވަޔަރަންމެންޓް، ކްލައިމެޓް ޗޭންޖް އެންޑް ޓެކްނޯލޮޖީންނެވެ.\nތަމްރީން ޕްރޮގްރާމު ފެށުމުގެ ގޮތުން ބޭއްވި އޮރިއެންޓޭޝަން ސެޝަންގައި ދަރިވަރުންނާ މުޚާތަބުކުރައްވައި މޯލްޑިވްސް ޕޮލިޓެކްނިކް ގެ ސީ.އީ.އޯ އަހްމަދު ނާސިރު ދެއްކެވި ވާހަކަފުޅުގައި ފެނާއި ނަރުދަމާގެ ދާއިރާގެ ފަންނުވެރި މަސައްކަތްތެރިންނަކީ ރާއްޖެއަށް ކޮންމެހެން ބޭނުންވެފައިވާ ބައެއް ކަމަށާއި، އެހެން ގައުމުތަކުގައިވެސް ޕްލަމްބިންގ ދާއިރާއަކީ ވަކި ހަމަތަކެއްގެ މަތިން މީހުން ބިނާކޮށް ލައިސެންސެއް އޮވެގެން މަސައްކަތް ކުރެވޭ ދާއިރާއެއް ކަން ފާހަގަކުރެއްވިއެވެ. މީގެ އިތުރުން މި ދާއިރާއަކީ ހުޅަނގުގެ ގިނަ ގައުމުތަކުގައި އާމްދަނީގެ ގޮތުން އެންމެ މަތީ އުޖޫރަ ލިބޭ އެއް ދާއިރާ ކަމަށްވެސް ސީ.އީ.އޯގެ ވާހަކަފުޅުގައި ފާހަގަކުރެއްވިއެވެ.\nކޯހުގައި ކިޔަވަދޭނެ ބައިތަކުގެ ތަފްސީލްތަކުގެ އިތުރުން މޯލްޑިވްސް ޕޮލިޓެކްނިކާ ބެހޭ އެހެނިހެން މުހިއްމު މައުލޫމާތުތައް މި އޮރިއެންޓޭޝަން ސެޝަންގެ ތެރެއިން ކޯހުގެ ބައިވެރިންނަށް ފޯރުކޮށްދެވުނެވެ.6މަސް ދުވަހުގެ މުއްދަތަށް ހިންގާ މި ޕްރޮގްރާމުގައި ކިޔަވައިދެއްވާނީ މިދާއިރާގެ ފަންނީ ގާބިލު ފަރާތްތަކުންނެވެ.\nޕްލަމްބިންގ ނުވަތަ ފެންވަޔަރު ކުރުމާއި ފެނާއި ނަރުދަމާ އާ ގުޅޭ ފަންނީ މަސައްކަތްތައް ދަސްކޮށްދިނުމަށް ހިންގާ މި ތަމްރީން ޕްރޮގްރާމަކީ، ދިވެހިރާއްޖޭގެ މުހިންމު ސިނާޢަތްތައް ތަރައްޤީކުރުމަށް ބޭނުންވާ ފަންނީ ޤާބިލް މީހުން ބިނާކުރުމަށް މިނިސްޓްރީ އޮފް ހަޔަރ އެޑިޔުކޭޝަނުން ހިންގާ ސްކިލްސް ފޮރ އަ ރިޒިލިއަންޓް ވަރކްފޯސް ގެ ބައެއްގެ ގޮތުގައި ހިންގާ ޕްރޮގްރާމެކެވެ. މި ޕްރޮގްރާމް ހިންގުމަށް ބޭނުންވާ މާލީ އެހީ ފޯރުކޮށްދެއްވާފައިވަނީ ވަރލްޑް ބޭންކުން ހިންގަމުންގެންދާ މީރީ ޕްރޮޖެކްޓުގެ ތެރެއިންނެވެ.


Maumoon baakeekuraa massalaigai Wadde ge varugadha suvaalu thakeh! | Mihaaru\nމައުމޫން "ބާކީކުރާ" މައްސަލާގައި ވައްޑެގެ ވަރުގަދަ ސުވާލުތަކެއް!\nމަޖިލީހުގެ ކޮމެޓީއެއްގައި ވައްޑެ ވާހަކަ ދައްކަވަނީ: މައުމޫންގެ ބޭނުން ޖެހެނީ ކޮންމެ އިންތިހާބަކާ ދިމާކޮށްތޯ ކައުންސިލް މެމްބަރުންނާ އޭނާ ވަނީ ސުވާލުކުރައްވާފައި.\nކުރީގެ ރައީސް އަދި ޕީޕީއެމްގެ ރައީސް މައުމޫން އަބްދުލް ގައްޔޫމާ މެދު އެ ޕާޓީގެ ކައުންސިލް މެމްބަރުން ހިތްހަމަޖެހިވަޑައިނުގެން އެމަނިކުފާނު "ބާކީކުރައްވާ" މައްސަލާގައި ކައުންސިލް މެމްބަރުންނަށް، ތުލުސްދޫ ދާއިރާގެ މެމްބަރު މުހައްމަދު ވަހީދު އިބްރާހިމް (ލޯޔަރު ވައްޑެ) ވަރުގަދަ ސުވާލުތަކެއް އިއްޔެ ކުރިމަތިކުރައްވައިފި އެވެ.\nކައުންސިލް މެމްބަރުންނާ ހަތް ސުވާލެއް އޭނާ ކުރިމަތިކުރެއްވީ، މިދިޔަ ޖުލައި މަހު ބޭއްވި ކައުންސިލް ބައްދަލުވުން ބޮއިކޮޓް ކުރައްވައި ޝަރީއަތަށް ވަޑައިގެންނެވި މެމްބަރުން މާފަށް އެދުމަށް މައުމޫން އެންގެވުމުން އެމަނިކުފާނާ ދެކޮޅަށް ބައެއް މެމްބަރުން ހިޔާލުފާޅުކުރެއްވުމުންނެވެ.\nމައުމޫން ދިފާއު ކުރައްވައި ކައުންސިލް މެމްބަރުންނަށް ފޮނުއްވި މެސެޖެއްގައި، މިހާރު މިއޮތީ "ޕީޕީއެމްގެ ވެރިކަމެކޭ ކިޔާއިރު ޕީޕީއެމް ރައީސްގެ ނުވަތަ ޕާޓީ ކައުންސިލްގެ ދައުރެއް ވެރިކަމުގައި އޮތް ކަމަށް ނުވަތަ އޮންނަން ޖެހޭ ކަމަށް މެމްބަރުން ގަބޫލުކުރައްވަންތޯ" ވައްޑެ ސުވާލު ކުރެއްވި އެވެ. އަދި "2018 އިންތިހާބު ކޮމެޓީ" އާއި "ހައްލު ކޮމެޓީ"ގެ ނަމުގައި ކޮމެޓީއެއް އުފެއްދިއިރު ޕީޕީއެމްގެ ކައުންސިލްގެ ބައިވެރިވުން އޮތްތޯ ވެސް ސުވާލު އުފެއްދެވި އެވެ. މި ދެ ކޮމެޓީ އުފެއްދީ ރައީސް އަބްދުﷲ ޔާމީންގެ ފެކްޝަނުންނެވެ.\nރައީސް ޔާމީންގެ ކެމްޕޭން އޮފީހުން މަހާސިންތާތަކެއް ބޭއްވިއިރު ޕާޓީގެ ކައުންސިލަށް އެކަން އެނގޭތޯ ވެސް ވައްޑެ ސުވާލުކުރެއްވި އެވެ. ކައުންސިލްގެ މެމްބަރުންނާ ވައްޑެ ކުރެއްވި އަނެއް ސުވާލަކީ "ރައީސް މައުމޫންގެ ބޭނުން ޖެހެނީ ކޮންމެ އިންތިހާބަކާ ދިމާކޮށްފައިތޯ" އެވެ. އަދި މައުމޫންގެ އެހީއާ އެކު އިންތިހާބު ކާމިޔާބުވުމުން އެމަނިކުފާނަކީ "އެއްވެސް މީހެއް ނޫން" ކަމަށް ބަލަނީ ކީއްވެތޯ ވެސް ސުވާލު ކުރެއްވި އެވެ.\nމީގެ އިތުރުން ޕީޕީއެމްގެ ޕީޖީ ޕާލަމެންޓްރީ ގުރޫޕް (ޕީޖީ) އަކީ ޕާޓީއާ ވަކިން އުފެދިފައިވާ ގްރޫޕެއްތޯ އަދި މައުމޫނާ ނުލައި ޕީޕީއެމަށް އިންތިހާބު ކާމިޔާބުވާނެތޯ ވެސް ވައްޑެ ވަނީ ކައުންސިލް މެމްބަރުންނާ ސުވާލު ކުރައްވައިފަ އެވެ.\nމިދިޔަ ޖުލައި 19 ވަނަ ދުވަހުގެ ރޭ ބޭއްވި ޕީޕީއެމްގެ ކައުންސިލް ބައްދަލުވުމަށް ފަހު މައުމޫން ޕާޓީ އޮފީހުން ނުކުމެވަޑައިގެން ސަޕޯޓަރުންނާ ސަލާމް ކުރައްވަނީ: މި ބައްދަލުވުން ރައީސް ޔާމީންގެ ފެކްޝަނުން ބޮއިކޮޓް ކުރި.---ފޮޓޯ: މުހައްމަދު ޝަރުހާން/މިހާރު\nސިޔާސީ ޕާޓީތަކުގެ މަޝްވަރާގައި ބައިވެރިވާނެ މަންދޫބުންގެ ނަންތައް ކައުންސިލް ބައްދަލުވުމަކުން ކަނޑައަޅަން ރައީސް އޮފީހުން އަަންގާފައި އޮތްއިރު، ބައްދަލުވުމެއް ދެން ބާއްވާނީ ކުރީގެ ބައްދަލުވުން ނުކުމެވަޑައިގެން އެމަނިކުފާނާ ދެކޮޅަށް ދައުވާކުރެއްވި މެމްބަރުން އެކަމަށް މާފަށް އެދިވަޑައިގެން، ޕާޓީގެ އަސާސީ ގަވައިދަށް ހުރުމަތްތެރިކޮށް ހިތުމަށް ވައުދުވެ ވަޑައިގަތުމުން ކަމަށް މައުމޫން ވަނީ ވިދާޅުވެފަ އެވެ.\nމައުމޫން ޕީޖީގެ ވައިބާގައި އިއްޔެ އެހެން ވިދާޅުވުމާއެކު، އެ މައްސަލަ ވަރަށް ބޮޑަށް ހޫނުވެ ބައެއް މެމްބަރުން ވަނީ ސޯޝަލް މީޑިއާގައި މައުމޫނަށް ރައްދު ދީފަ އެވެ.\nނިލަންދޫ ދާއިރާގެ އަބްދުﷲ ހަލީލް ކުރެއްވި ޓުވީޓެއްގައި ވިދާޅުވީ ޕީޕީއެމްގެ އެންމެ އިސް ގުނަވަނަކީ ކައުންސިލް ކަމަށެވެ. އެކަމަކު ކައުންސިލް އެއްފަރާތްކޮށް، ޕީޕީއެމް މިހާރު ހިންގަމުން ގެންދަނީ އަސާސީ އަދި ހިންގާ ގަވާއިދާ ހިލާފަށް ކަމަށް އޭނާ ވިދާޅުވި އެވެ.\nހަލީލްގެ މި ޓްވީޓަށް ރައްދު ދެއްވައި "ޕީޕީއެމްގެ އެންމެ އިސް ގުނަވަނަކީ ކައުންސިލް ކަން އެނގިވަޑައިގަތީ މިއަދުތޯ" މައުމޫންގެ ދަރިކަނބަލުން ޔުމްނާ މައުމޫން ވަނީ ސުވާލު ކުރައްވައިފަ އެވެ. އަދި ގާނޫނުއަސާސީ ބަދަލުކުރިއިރު ޕީޕީއެމްގެ ކައުންސިލަށް ނޭނގޭ ކަމަށް އޭނާ ވިދާޅުވުމާ އެކު ބަހުގެ ހަމަލާތަކެއް ދެ ބޭފުޅުން ބަދަލުކުރެއްވި އެވެ.\nމައުމޫންގެ އެންގުވުމާ އެއްގޮތަށް މިހާތަނަށް މާފަށް އެދިވަޑައިގަތީ ރައްޔިތުންގެ މަޖިލީހުގެ މާފަންނު މެދު ދާއިރާގެ މެމްބަރު އަސްމާ ރަޝީދާއި ބާރަށު ދާއިރާގެ މެމްބަރު އިބްރާހިމް ޝުޖާއު އެވެ.\nރައީސް މައުމޫން އަބްދުލްގައްޔޫމް ސިޔާސީ ޕާޓީ ޕީޕީއެމް ޕީޕީއެމް ކައުންސިލް މުހައްމަދު ވަހީދު އިބްރާހިމް (ވައްޑެ) ރައީސް އަބްދުﷲ ޔާމީން\n26 ކޮމެންޓް, 131 ރިއެކްޝަންސް\nކޮއްކޮމެންނޭ މާފަށް ނޭދި ތިބެން ކަލޭމެންގެ ލަދު ކޮބާ؟ މައުމޫނު ނެތް ދުވަހަކުން ތި ވައްތަރަށް ތެޅެން ދިމާކުރާނީ އިނގޭ!. މިހާރުދެން ކެތްތެރިކަން ކޮޅުންލައިގެން ދިޔާމަ މިބުނީ. ހެޔޮ ވިސްނޭ މީހުންނަށް އަދިވެސް މާފު ގެ ދޮރު ހުޅުވާފައި އެހުރީ.\nމަޢާފަށް އެދިވަޑައިގެން ރިވެތި އަޚުލާޤީ މިސާލުދެއްކެވި2މެމްބަރުންނަށް ވަރަށް ބޮޑަށް ޝުކުރާއި ތަޢުރީީފް ރައްދުކުރަން. ގޮތްދޫނުކުރުމާއި ބޮޑާކަމާއި ކިބުރުވެރިކަމަކީ މީހާ ހަލާކުގެތެރެއަށް ވައްޓާލާ ކަންކަން. ރައީސް މައުމޫން، އެމަނިކުފާނުގެ ނުހަނު މުސްކުޅިފުޅު އުމުރުފުޅުގައިވެސް ރަށްރަށަށް ވަޑައިގެން ކެމްޕެއިންކުރައްވައި މިަރުކާރު ގެނައުމަށްވީ ޤުރްބާނީގެ އަގު އަދާނުކުރާކަމީ ކުރިމަގުގައި ވެރިކަން ދިފާއުކުރެވުމާއިމެދު ސަވާލު އުފެދޭކަމެއް. އަދިވެސް ރ މައުމޫންގެ ސަޕޯޓާއިއެކު ނޫނީ ވަރިކަމަށް އާދެވުމަކީ ނާދިރުކަމެއް. މިކަންވަނީ ބައެއް ޕާލަމެންޓް މެންބަރުންނަށް އޮޅިފައި. ހަމަބިމަށް ތިރިވެ ކަންކަމާމެދު ފުންކޮށްވިސްނާ އެހެންމީހުންނަށްވެސް އިޙްތިރާމްކުރުމަށް ގޮވާލަން.\n85 ގޮޅީގެ ސުޕާރމާކެޓް މީތާގައި ތިބޭ ސޭޓުންނަކީ5އަހަރުން ދައުރުވާ ސޭޓުންތަކެއް!\nހެޔޮގޮތުގައި (%51+) ވެރިކަންކޮއް ނިންމައިފި ކޮންމެވެރިޔަކީ އިއްޔެ، މިއަދު އަދި މާދަމާ. މޮޅަށް (%90+) ވެރިކަންކޮއް ނިންމައިލާ ވެރިންނަކީ ޤައުމީ ބޭފުޅުން ނުވަތަ ސްޓޭޓްސްމަނުން/ ޣާޒީން. އާދައިގެ (%49 ން ދަށް) ގޮތުގައި ވެރިކަންކޮއް ނިންމާލާ/ ނިންމާ ނުލެވޭ ވެރިންނަކީ އިއްޔެ.ނުވަތަ.ހިސްޓްރީ.\nޒައީމަކީ އިއްޔެ. ޔާނަކީ މިއަދު. އައްނިއަކީ މާދަމާ.\nއަންނި ވެސް އެއީ ހަމަ މާޒީ އިނގޭތޯ\nތިކިޔާ ޕީޖީ ގުރޫޕުގައި ތިބީ ރައީސް މައުމޫން ގެ ތާއީދާ އެކު ގޮނޑި ލިބުނު މެމްބަރުން، މިހާރު މާ މެމްބަރު ވެގަނެގެން ތިއުޅެނީކީ، ވަރަށް އަވަހަށް އަންތިހާބުމަތިން ހަނދާންވާނެ އޭރުން މައުމޫން ގެ ރުހުން ބޭނުންވާނެ، ހެހެހޭ ލަދު،\nވެދާނެއެއްނު ހިތްފުރޭވަރު ވެފައި ތިބީކަމަށްވެސް.\nދެން މީ ފާރިޝް އަށް ނައިބު ރައީސް ކަން ނުދިނީމަ ކަންކަން ދާންޖެހޭ ހިސާބު. ނޫނޭވާ ޒަޢީމު ކުޅަދާނަ. ތަސްމީނާ ޑީއާރްޕީ ހަވާލު ކުރުމަށްފަހު ދެން ކުރިމަތިލީ ހަމަ މިކަހަލަ ހާޖާނަކާ ދެން އަނެއްކާ ޕީޕީއެމްގަ ވެސް ފެކްޝަން ހައްދަވާނީތޯ.\nވަށްޑެ އެކުރަނީ އެގެން ޖެހޭ ސުވާލް ތަކެއް. މިސުވާލްތަކުގެ ޖަވާބު ލިބެން އެބަޖެހޭ. ޔުމްނާ ވިދާޅުވިހެން "ޕީޕީއެމްގެ އެންމެ އިސް ގުނަވަނަކީ ކައުންސިލް ކަން ޚަލީލަށް އެގުނީ" މިއަދުތޯ؟ ކޮބާތޯ ކައުންސިލާ މަޝްވަރާނުކޮށް މީގެ ކުރިން ކޮށްފަ ހުރިކަންތައްތައް. އަގަނުތަޅާ ހުރިނަމަ ތިބާ ފަލީހަތް ނުވީސް.\nއަހަންނަށް ވިސްނޭ ގޮތުގައި ދެބޭން ވަނީ 2013 އިންތިޚާބުގައި ވައުދާ އަހުދުތަކެއް ވެފައި. މައުމޫން ވަރަށް ބޭނުން ފުޅުވޭ މައުމޫނުގެ ދަރިއެއް ރާއްޖޭގެ ރައީސްކަން ކުރާ މަންޒަރު ދެކެން. އެކަން މިހާރު އެކަން ޕީ.ޕީ.އެމް ފެކްޝަނަކުން ދެކޮޅު ހަދާ ކޮންޓްރޯލް ނަގަން އުޅުނީމައި މިކަންތައްތަކެއް ދިމާވެގެން މިއުޅެނީ. މިކަން ދެން ހައްލުވާނެ ކަމަކަށް ނުބެލެވޭ. ބޮޑަށް ހީވަނީ މީގެ ފައިދާ ކުރާނީ އިދިކޮޅު ފަރާތްތަކަށް ކަމަށް. ވަރަށް ސަލާމް.


އުފާވެރި ޙަޔާތަކަށް އެދޭނަމަ ހަމައެކަނި ބައިވެރިޔާއަށް މާފުކުރަންވީއެއް ނޫނެވެ! މާފުކުރަން ދަސްކޮށްދޭންވެސް ޖެހެއެވެ!\nދިރިއުޅުން ނުވަތަ ޒަވާޖީ ޙަޔާތް އުފާވެރިކުރުމަށްޓަކައި އެކަކު އަނެކަކަށް މާފުކުރުމުގެ މުހިންމުކަމުގެ ވާހަކައަކީ އެމައުޟޫއަށް ދެވޭ ކޮންމެ ދަރުސެއްގައިވެސް ދެކެވޭ އެންމެ މުހިންމު އެއްވާހަކައެވެ. އަހަރެން ދެކޭ ގޮތުގައި އެކަކު އަނެކަކަށް މާފުކުރުމަކީ ކޮންމެހެން ކުރަންޖެހޭ އަދި އެންމެ މުހިންމު ކަންތަކެވެ!\nއަހަރެން ޤަބޫލުކުރާ ގޮތުގައި ހަމައެކަނި މާފުކުރުމަކުން ނުފުދެއެވެ. މާފުކުރަން ހިތްވަރުދީ ދަސްކޮށްދޭންވެސް ޖެހެއެވެ. މާފަށް އެދެން ބުނާނެ ޢިބާރާތްތަކާއި މާފުލިބުމުން ޢަމަލުކުރަންޖެހޭ ގޮތް ދަސްކޮށްދޭންވެސް ޖެހެއެވެ.\nއެކަމުގެ ދަލީލަކީ އާދަމްގެފާނަށް ފާފަކުރެއްވެވެވުނު ހިނދު ﷲ ތަޢާލާ އެކަން އެގޮތަށް ކުރައްވަވާފައި އޮތުމެވެ. ﷲ ތަޢާލާ ދަސްފުޅުކުރައްވަވައި ދެއްވެވި އެއްޗެއް މެނުވީ އެނގިވަޑައިނުގެން ސުވަރުގޭގައި ހުންނެވި އާދަމްގެފާނަށް ފާފަކުރެއްވެވުނުހިނދު ފާފަ ފުއްސަވައިދެއްވެވުން އެދިވަޑައިގެން ﷲ ތަޢާލާއަށް ދެންނެވި ދުޢާއަކީ ﷲ ތަޢާލާ އުނގަންނަވައި ދެއްވެވި ދުޢާއެކެވެ. އަދި އެކަމުން އެނގެންދަނީ ފާފަ ފުއްސަވައި ދެއްވެވުމަށް ﷲ ތަޢާލާ ލޯބިވެވޮޑިގަންނަވާ މިންވަރެވެ!\nމިއަދު އަހަރެމެންގެތެރޭގައި އެއްވެސް ކަމެއް ޙައްލުނުކުރެވިގެން މިއުޅެނީ ކުށެއް ކުރެވުނު ނަމަވެސް އެކަން ޤަބޫލުނުކުރުމާއި އަދި މާފަށް އެދެން ޖެހުނު ނަމަވެސް މާފަށް އއެދުމަކީ ލަދުވެތިކަމެއް ކަމަށް ޤަބޫލުކުރެވޭތީއެވެ. ދިރިއުޅުމުގައި ކުރިމަތިވާ ކުދިކުދި ކަންތައްތައްވެސް ބޮޑެތި މައްސަލަތަކަށްވެ މުޅި ޢުމުރު އެކުގައި އުޅުމުގެ ނިޔަތުގައިކުރާ ކައިވެނި ރޫޅައިލެވޭ ހިސާބަށް ކަންކަން މިދަނީ ހަމަ މާފަށް އެދުމަށާއި މާފުކުރުމަށް ފަސްޖެހެވޭތީއެވެ. އެކަން ބަދަލުކޮށްފިނަމަ ޒަވާޖީ ޙަޔާތުގެވެސް އަދި ދިރިއުޅުމުގައި ކުރިމަތިވާ އެހެން ކަންކަންވެސް ޙައްލުވެ އުފާވެރިކަން ލިބިގެންދާނެއެވެ! އިން ޝާ ﷲ


Aa seaplane terminal ge operation nufeshenee sarukaaruge faruvaa kudakamun: Saeed | Mihaaru\nއާ ސީޕްލޭން ޓާމިނަލްގެ އޮޕަރޭޝަން ނުފެށެނީ ފަރުވާކުޑަކަމުން: ސައީދު\nކުރީގެ އިކޮނޮމިކް މިނިސްޓަރު މުހައްމަދު ސައީދު. އޭނާ ވިދާޅުވީ، އެއާޕޯޓުގެ މައްސަލައަށް ހައްލެއް ނުލިބެނީ ފަރުވާކުޑަކުރަން ކަމަށް--ފޮޓޯ:މިހާރު\n18 ނޮވެމްބަރ 2021 - 12:30\nވެލާނާ އިންޓަނޭޝަނަލް އެއާޕޯޓް (ވީއައިއޭ) ގެ އާ ސީޕްލޭން ޓާމިނަލާއި ވީއައިޕީ ޓާމިނަލްގެ މަސައްކަތް ނިންމާފައިވީ ނަމަވެސް އެ ދެ ތަނުގެ އޮޕަރޭޝަން ނުފެށިގެން އުޅެނީ މި ސަރުކާރުގެ ފަރުވާކުޑަކަމުން ކަމަށް ކުރީގެ އިކޮނޮމިކް މިނިސްޓަރު އަދި މާވަށު ދާއިރާގެ މެމްބަރު މުހައްމަދު ސައީދު ވިދާޅުވެއްޖެ އެވެ.\n"މިހާރު" އަށް އޭނާ ވިދާޅުވީ، އެއީ ކުރީގެ ރައީސް އަބްދުﷲ ޔާމީންގެ ސަރުކާރުން ފެށި ދެ މަޝްރޫއަކަށް ވާތީ، އެ މަސައްކަތްތައް ރައީސް އިބްރާހިމް މުހައްމަދު ސޯލިހުގެ ސަރުކާރުން ގަސްދުގައި ލަސްކުރަނީ ކަމަށް ގަބޫލު ކުރައްވާ ކަމަށެވެ. އޭނާ ވިދާޅުވިގޮތުގައި، މި ސަރުކާރު ހިންގާ ކޯލިޝަންގެ މައި ޕާާޓީ އެމްޑީޕީގެ ވިސްނުން އަދިވެސް ހުރީ އިންޑިއާގެ ޖީއެމްއާރަށް ރާއްޖޭގެ މައި އެއާޕޯޓު ދީގެން ތަރައްގީ ކުރުމަށެވެ.\n"[ޔާމީންގެ] ވެރިކަން ބަދަލުވި އިރު އެއާޕޯޓުގެ ވީއައިޕީ ޓާމިނަލް އާއި ސީޕްލޭން ޓާމިނަލް އޮތީ ނިމުމަކާ ގާތްވެފައި. އެ ތަންތަން މިހާރު ނިމިފައިވާ އިރު އެ އުޅެނީ އެ ތަންތަނުގެ ހިދުމަތް ނުދެވިގެން،" އޭނާ ވިދާޅުވި އެވެ.\nސައީދު މިދާޅުވީ، މި އަހަރުގެ ޕީކް ސީޒަނަށް ތައްޔާރުވުމުގެ ގޮތުން އާ ސީޕްލޭން ޓާމިނަލްގެ ހިދުމަތް ދޭނެ ގޮތަށް ކަންތައްތައް ރޭވި ނަމަ މިއަދު އާ ރަންވޭގެ ބޭނުން ވެސް ކުރެވޭނެ ކަމަށެވެ.\nޕީކް ސީޒަނާ ދިމާކޮށް އެއާޕޯޓަށް ބާރުބޮޑުވެ، ހިދުމަތް ދިނުމުގައި ބޮޑެތި ލަސްތަކެއް ކުރިމަތިވެ އެވެ.\nސީ ޕްލޭން ޓާމިނަލާއި އެންމެ ޒަމާނީ ވީއައިޕީ ޓާމިނަލްގެ މަސައްކަތް ޔާމީންގެ ސަރުކާރުން ފެށީ ވަރަށް ބޮޑު އިސްކަމެއް ދިން މަޝްރޫއުތަކުގެ ތެރޭގައި ހިމަނައިގެންނެވެ. އެހެންވެ، އެ މަސައްކަތް ސީދާ ޔާމީން ވެސް ގެންދެވީ ވަރަށް ގާތުން ބައްލަވަމުންނެވެ.\nއެއާޕޯޓް ރެޕަކު "މިހާރު" އަށް ކިޔައިދިން ގޮތުގައި މިހާރު އެންމެ ބާރު ބޮޑުވާ ދުވަސްތައް ކަމުގައިވާ ހޮނިހިރާއި އާދިއްތަ ދުވަހު ފްލައިޓްތައް ނުޖެއްސި ގަޑިއެއްހާ އިރު ވެސް ބޭރުގައި މަޑުކުރަން ޖެހެ އެވެ.\n"މިއީ ހަމަ ކޮންމެ އަހަރަކު ވެސް ކަންތައް އޮންނަ ގޮތް. އެއާޕޯޓުގައި ހިދުމަތް ދޭ ސްޕީޑަކަށް ނާދޭ ބަދަލެއް،" އޭނާ ބުންޏެވެ.\nވީއައިއޭ ހިންގާ އެމްއޭސީއެލުން ކުރިން ބުނެފައި ވަނީ ޕީކް ސީޒަނަށް ތައްޔާރުވުމުގެ ގޮތުން، މަަސައްކަތްތައް ރާވަމުން އަންނަ ކަމަށެވެ. އެކަން ކުރުމަށް ކައުންޓަރުތަކުން ދޭ ހިދުމަތުގެ ސްޕީޑް އަވަސް ކުރަން ނިންމާފައިވެ އެވެ.\nވީއައިއޭގެ ތޮއްޖެހުމަށް ހައްލެއް ނުހޯދި އޮއްވައި، މީގެ އެއް އަހަރު ކުރިން އެމްއޭސީއެލަށް އައްޔަނުކުރި އާ ސީއީއޯ ވެސް މިހާރު ވަނީ މަގާމުން ވަކިކޮށްފަ އެވެ. އެހެންވެ، މި ވަގުތު އެމްއޭސީއެލްގެ ހިންގުމާ ވަގުތީ ގޮތުން ހަވާލުވެ ހުންނެނީ ޑެޕިއުޓީ ޗީޕް އޮފިސަރު ތޯހާ އިބްރާހިމެވެ.\nސީޕްލޭން މެމްބަރު މުހައްމަދު ސައީދު (މާވަށް) ސީޕްލޭން ޓާމިނަލް ވެލާނާ އިންޓަނޭޝަނަލް އެއާޕޯޓް އެމްއޭސީއެލް އިދިކޮޅު ފަރާތްތައް ޕީޕީއެމް\nކަމެއް ވާނީ ބޯޑް ބަދަލު ކޮށްގެންނެވެ.\nމއސލ އިން ވަރަށް ބޮޑުކަމެއް ކޮއްފި އޮޕެރޭޝަން ރަނަގަޅު ކުރަން.... ކުރި ކަމަކީ އެއަރ ލައިން ތަކަށް ރަސްމީކޮށް އެންގީ އިތުރަށް 45 މިނަޓް ހުސްބުރުޖެހޭ ވަރަށް ތެޔޮ އަޅައިގެންނޭ އަންނަންވާނީ.\nސައީދު ބުންޏަސް އެއީ ހަމަ ވަރަށް ބޮޑުތެދެއް. ޚުދު އަހަރުމެންނަށްވެސް ތިކަން ފާހަގަވޭ.\nޓްރާންސްޕޯރޓް މިނިސްޓަރު އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ އިސްތިއުފާ\nމިސަރުކާރަކީ ބަރަވެލި ސްޕީޑްގައި ހިންގާ ސަރުކާރެއް މިސަރުކާރަކަށް އެއްކަމެއްވެސް ނުކުރެވޭނެ ރަގަޅެއްވެސް ނުކުރެވޭ ކުރެވޭނެހާވެސް ކަމަކީ ދައުލަތް ދަރުވާލުން ރައްޔިތުންގެ ލާރިކޮޅު ހުސްކޮށްލާ އިތުރަށް ރުފިޔާ ޗާޕްކުރުން\nކޮބާހޭ އެސްއީޒެޑް؟ ކޮބާހޭ އައިހެވަން؟ ލަދުކޮބާ؟\nކެމްޕެއިނަށް އަވަސްއަރުވާލާފަ ހެދި ރަންވޭ މިހާރު އޮތް ރަންވޭއަށްވުރެ ކޮލިޓީދައް. ޢެތަން މަރާމާތުކުރަންޖެހިފަ އެއޮތީ\nކަލެއަށް ރަންވޭ އާއި ބެހޭ ގޮތުން އެނގޭނީ އިބޫއަށް އެނގޭ ވަރަށް.


އެގާރަ މިނެޓް – ދިވެހި ނޫސް\nHome ⁄ ވާހަކަ ⁄ އެގާރަ މިނެޓް\nއެންމެ އެގާރަ މިނެޓް ތެރޭ މީހެއްެގެ ދިރިއުޅުން ބަދަލުވެގެން ގޮސްދާނެ ހެއްޔެވެ؟ އަހަރެން ގަބޫލެއް ނުކުރަމެވެ. އުއްމީދެއްވެސް ނުކުރަމެެވެ. މިފަދަ ކަމެއް އަހަރެންނަށް ވެދާނެ ކަަމަކަށް ޚިޔާލަށް ވެސް ނުގެންނަމެވެ. އެގާރަ މިނެޓް ތެރޭ އެގާރަ އަހަރުގެ މަސައްކަތް ވެއްޔާ މޮޑެވިގެން ދިޔައީއެވެ. ދިރިއުޅުމަށް ދެކުނު ހުވަފެންތައް ވިއްސި ވިހާލިވީއެވެ. މިއަދު އަހަރެންނަކީ ނެތް މީހެކޭ ބުންޏަސް ދޮގަކަށް ނުވާނެއެވެ. އަަހަރެންގެ ކުރިމަގެކޭ ވާ ވެފައި އޮތް ކަށިކުނބުރުވަލެކޭ އެއްވަރެެވެ. އަލި ރޯއްޖެއް ވަންނާނެ ޖާގައެއްވެސް ނެތެވެ. އެހާމެ އަނދިރިއެވެ.\nއުމުރުން ތޭރަ އަހަރުގައި އަހަރެންނަކީ ޔަތީމެކެވެ. މަންމަ އަކީ ގޭގެއަށް ގުލާމުކޮށްގެން ރުފިޔާ ހޯދަމުން ދިޔަ ފަގީރެކެވެ. އަހަރެންނަށް ލާނެ އަަންނައުނާ ކާނެ ކެއުން ހޯދާދެނީ އެފަދައިން އެއްގެއިން އަނެއްގެއަށް މަސައްކަތް ކޮށްދެމުން ލިބޭ ފައިސާ ކޮޅަކުންނެވެ. އަތްމަތި ދަތި ނަމަވެސް އަހަރެމެންގެ ހިތްތިރިއެވެ. ހަމްދު ކުރަން ދަންނަމެވެ. ރިޒްޤް ދެއްވަނީ ވަކި ފަރާތަކުން ކަން ހަނދުމަކުރަމެވެ. މަންމަގެ ނަސޭހަތަކީ އަބަދުވެސް އެއީ އެވެ. ތިމާގެ މަޤާމް ދަންނާށެވެ. ތަޤުދީރުގައި ލިޔެވިފައި އޮތްކަމެއް ވާނެއެވެ. ނަމަވެސް އެކަމަކަށް މަސައްކަތް ނުކޮށް ކިތަންމެ އަތްދަމައިން ހުއްޓަކަސް ކާމިޔާބީއެއް ނުލިބޭނެއެވެ. މަންމަގެ ނަސޭހަތް އަހަރެން އަޑު އެހީމެވެ. އެ ހިކުމަތުގައި ހިފީމެވެ. އެ ބަސްތަކުން އިބްރަތް ލިބިގަތީމެވެ. މަސައްކަތުގެ މައިދާނުގައި މިއަދު އަހަރެންނަށް ލިބިފައިވާ ކުރިއެރުމުގެ ހައްގު މޭސްތިރިއަކީ އަހަރެންގެ މަންމައެވެ. ކިތަންމެ ބޮޑު ގޮނޑިއެއްގައި މިއަދު އިންނަން ޖެހުނަސް އެކަން ހަނދާން ނައްތައެއް ނުލާނަމެވެ.\nހަނދާނުން ފުހެލެވުނީ ބޮޑުވެގެން އައި ނިކަމެތި ހާލެވެ.\nއުމުރުން އަށާރަ އަހަރުގައި އަހަރެންނަކީ ވަޒީފާ އަދާކުރަމުން، ޑިގްރީ އަށް ކިޔަވަމުން އައި ޒުވާނެކެވެ. ބަރާވެފައިވާ މި ކުޑަ ކުޑަ ޝަހަރުގައި އަހަރެން އުޅެމުން ދިޔައީ ހަ ހާސް ރުފިޔާއަށް ކުއްޔަށް ދޫކޮށްފައި ހުރި ކުޑަ ކޮޓަރި ގަނޑެެއްގައެވެ. އަހަރެންނާއި އަހަރެންގެ ބަލި މަންމައެވެ. މަސައްކަތްކޮށްގެން ލިބޭ މަދު ލާރިކޮޅުން ގޭގެ ކުއްޔާ، ކަރަންޓާ ފެން ބިލު ދެއްކުމަށްފަހު އަތުގައި މާ ގިނަ އެއްޗެއް ބާކީ ނުހުރެއެވެ. ނަމަވެސް އަހަރެމެން އުޅުނީ ފުދިގެންނެވެ. އުފަލުގައެވެ. މަންމަގެ ބައްޔަކީ ޝިފާއެއް ނެތް ބައްޔަކަސް އެ ދެ ކޮނޑުގައި ބާރު ހުއްޓެވެ. މަސައްކަތްކޮށް ވަރުބަލިވެގެން ގެއަށް އަންނަ ކޮންމެ ދުވަހަކު ބުރަކަށީގައި ތެޔޮ ދަމާދެއެވެ. އަހަރެން މަންމަ ގާތުގައި ބުނަމުއެވެ. ކައިވެނި ކޮށްގެން ގެންނަ މަންޖެއަކުވެސް އެހާމެ ރަނގަޅު ވާނެ ނަމައެވެ. އެހާ މުރާލިވެފައި ހިތްހެޔޮ ވާނެ ނަމައެވެ. މަންމަގެ ޖަވާބު ވަރަށް ތަފާތެވެ. ހެޔޮ މީހަކަށް ހެޔޮކަމެކެވެ. އެ ބުނި އެއްޗެއްގެ މާނަ އޭރު ފަހުމް ނުވިނަމަވެސް، މިހާރު ވިސްނެއެވެ.\nވިސްނެންވީ ވަގުތު ފާއިތުވީމާ ހެއްޔެވެ؟\nއޭގެ ދެ އަހަރުފަހުން ދުވަހަކުވެސް ކުރިމަތިލާން ނުޖެހޭހާ ހިތާމަ އަކާ އަހަރެންނަށް ކުރިމަތިލާން ޖެހުނެވެ. އެއީ ޑިގްރީ ފުރިހަމަކޮށް އަހަރެން ދަސްވެނިވިތާ މަސްދުވަސް ހަމަވި ދުވަހެވެ. މަންމަ ގެ މޫނުމަތިން އުފާވެރިކަމުގެ ވިދުވަރު ކެނޑިގެން ނުދެއެވެ. ކޯހުން އެންމެ މަތިން ފާސްވީމައެވެ. މާސްޓާސް އަށް ކިޔަވަންދާން ސްކޮލާޝިޕްއެއް ލިބުނީމައެވެ. މަންމަގެ ހުވަފެންތަކުގައި ކުލަ ޖެހުނީމައެވެ. އަހަރެން ހުރީ އުފަލުން ނަމަވެސް މަންމަ ދޫކޮށްފައި ދާނެހާ ހިތްވަރެއް ނެތެވެ. ނަމަވެސް މަންމަ އަހަރެންނާ ދެކޮޅެވެ. ވަރު ނެތް ދުވަހުވެސް ކެތްކޮށް މަސައްކަތްކުރީ އަހަރެންނަށް މިދުވަސް ދައްކަވާތޯ އޭ މަންމަ ބުނަމުން ދިޔައެވެ. އަހަރެން އެކަން ޤަބޫލުކުރަމެވެ. މަންމަ ކޮށްދިން އަގުހެޔޮ މަސައްކަތްތަކަށް ޝުކުރު އަދާކުރަމެވެ. ކިތަންމެ ފޮނި ބަސްތަކުން ޡަނާ ކިޔަސް އެ މައިވަންތަކަމުގެ އަގު ވަޒަނެއް ނުކުރެވޭނެއެވެ. އެހެންކަމުން އަހަރެން ގޮތެއް ނިންމީމެވެ. ކިޔަވަން ދަންޏާ ދާނީ މަންމަވެސް ގޮވައިގެންނެވެ. މި ތޮއްޖެހިފައިވާ ތަނުގައި އެފަކީރުގެ ހުރި ހަމައެކަނި އާރަކީ ވެސް ބާރަކީވެސް އަހަރެންނެވެ. އެކަމާ މަންމަ ދެކޮޅު ހެދިޔަސް ފަރުވާލެއް ނެތެވެ.\nނަމަވެސް ވަގުތު ޖެހުމުން އަމިއްލަ ޤައުމާ އަލްވަދާޢު ކިޔަން ޖެހުނީ އެކަނި މާ އެކަންޏެވެ. އޭރު މަންމަ މި ފަނާވަނިވި ދުނިޔެއާއި އަލްވަދާޢު ކިޔައިފިއެވެ. ހިތާ ދެކޮޅަށް ނަމަވެސް ފަސްގަނޑުން ފައި ހިއްލައިލައިފީމެވެ. ދެން މި ތަނުގައި އަހަރެންގެ ހުރީ ވަކި ކާކު ހެއްޔެވެ؟ މަންމަގެ މަރާއި ގުޅިގެން ހިތުގައި ބިންވަޅު ނެގިފައިވި މާޔޫސްކަން ދިޔައީ ދުވަހުން ދުވަހަކަށް އިތުރު ވަމުންނެވެ. ނަމަވެސް އެކަމުގައި އަހަރެން ކުރާނެ އެއްވެސް ކަމެއް ނެތެވެ. އެކަނިވެރިކަން އަހަރެންގެ އެންމެ ގާތް ރަހުމަތްތެރިއަކަށް ހެދިއްޖެއެވެ.\nއިނގެރޭސި ވިލާތުގައި އަހަރެން ކިޔަވަމުން ދިޔައިރު، އެއް ޔުނިވަރސިޓީއަކަށް ދާ ދިވެހި ކުއްޖެއް އުޅުނެވެ. އިސްތަށިގަނޑު ފަން، ދިގު އިސްކޮޅެއްގެ ވެރި، ދޮން މޫނެކެވެ. ލޮލުގެ ކަޅިއެކޭ ފުން ކަނޑެކޭ އެއްފަދައެވެ. ބަލާލި ކޮންމެ މީހަކު އެ ކަނޑުގެ އޮއިވަރުގައި ޖެހި ޣަރަގުވެއެވެ. އަހަރެންނަށް ވެސް ވީ އެހެންނެވެ. އެ ރީތިކަމުގެ މަސްތީ ދަލުގައި ޖެހި ހައްޔަރުވީއެވެ. ފިޔަ ކޮށާފައިވާ ދޫންޏަކަށް އަހަރެންގެ ވިސްނުން ބަދަލުވީއެވެ. އިންނަން ބޭނުންވީ އޭނާގެ ސޫރަ ފެންނަ ހިސާބުގައެވެ. އެ ރީތި ހިނިތުންވުމުގެ ބާރުގައި ކަސްތޮޅުއެޅިވިފައެވެ.\nއަހަރެންނާ ވާހަކަ ދައްކަން ފެށީއްސުރެ އޭނާގެ ތުންފަތުން ހިނިތުންވުމުގެ އަސަރު ކެނޑިގެން ނުދެއެވެ. އަހަރެން ފެނުމުން އޭނާ އިސްޖަހާލައެވެ. ވާހަކަ ދައްކާއިރު ލޮލަށް ބަލަން ލަދު ގަނެއެވެ. ބައެއްފަހަރު ރަކި ވެގެން ކޯތާފަތް ފޮރުވާލައެވެ. އެ ކޮލަށް ވެރިވާ ޖަންބު ކުލަ އަަހަރެންނަށް ފޮރުވޭނޭ ކަމަށް ހެއްޔެވެ؟ ނަމަވެސް މި ފެންނަމުން ދިޔަ ފެހި ސިގްނަލްތަކުގައި ހިފާ މިކަމާ ކުރިމަތިލާނެހާ ހިތްވަރެއް އަހަރެން ގަޔަކު ނެތެވެ. އަލުން މި ދިރިއުޅުމަށް މީހަކު ގެންނާނެހާ ބާރުވެރި ވަރުގަދަ އަޒުމެއްް އަހަރެންނަށް ލިބފައެއް ނުވެެއެވެ. މުޅި ފުރާނައަށް ވުރެ ލޯބިވި މަންމަވެސް އަހަރެން ދޫކޮށް ދިޔައީއެވެ. އަލުން އެފަދަ ހިތާމައަކާ ކުރިމަތިލާނެހާ ކެތްތެރިކަމެއް މި ޒަމީރަކު ނެތެވެ.\nއެހެންކަމުން ކިތަންމެ ލޯބި ވިޔަސް އެ އިހުސާސުތަކަށް އަހަރެން ފަސްދިނީމެވެ. އޭނާގެ ޚިޔާލުތަކާ ދުރުވެވޭތޯ މަސައްކަތް ކުރީމެވެ. ހުރިހާ ވަގުތެއް ކިޔެވުމަށް ހުސްކުރީމެވެ. ވީ ވަރަކުން އޭނާ ނުފެންނަ ހިސާބުގައި އުޅެވޭތޯ ބެލީމެވެ. ނަމަވެސް އަހަރެންގެ ބަސްނާހާ ހިތަށް ކެތްވެވުނީ ދެތިން ހަފްތާއަށެވެ. އެހެން ފިރހެނެއްގެ ބަސްތަކުން، ކުރިން އަހަރެން ހިިނިތުންވުން ގެނެސްދިން ތުންފަތަށް އާރޯކަން ގެންނަ މަންޒަރު ބަލަން އަހަރެންނަށް މަޑުންނުހުރެވުނީއެވެ. އެހެންކަމުން ހިތްވަރުކޮށްފައި އަހަރެން ކޮޅުފައިން ޖެހި ލޯތްބާ ކުރިމަތިލީމެވެ. ކާމިޔާބު ވާނެކަމުގެ ޔަގީންކަމެއް ނެތިއެވެ.\nވާރޭ ވެހެމުންދިޔަ ދުވަހެއްގެ ފިނީގައި އަހަރެން އޭނާ އާ ބައްދަލުކުރީ އެތައް ރެއެއްގެ ނިދި ގެއްލުވާލާ ހިތު ދަސްކުރި ބަސްތަކެއް އޭނާއަށް އަޑުއިއްވާށެވެ. އަހަރެން ލައިގެން ހުރި ތުނި ގަމީހުގެ ތެރެއިން ހަށި ފެންނަ އުސޫލުން ހިތުގެ އިހުސާސުތައްވެސް ހާމަވާނެ ނަމައޭ ހިތަށް އަރަމުން ދިޔައެވެ. އޭނާގެ މޫނުމަތިން ހިނިތުންވުމުގެ ކުލަވަރު މިއަދު ފެންނާކަށް ނެތެވެ. ބަނަވެފައިވާ އުޑަށް ވުރެ އެ ބެލުމުގައި ވާ މޯޅިކަން ގަދައެވެ. ގުގުރީގެ ބާރު އަޑު ފަށްގަނޑާ އެއް ހަމައެއްގައި އަހަރެންގެ ހިތުގެ ވިންދު ވާދަ ކުރަމުން ދިޔައެވެ. ހީވާކަހަލައެވެ. މިރޭގެ މި ކޮޅިގަނޑު އަހަރެންގެ ދިރިއުޅުން ތޫފާނަކަށް ބަދަލުކޮށްލާނެއެވެ.\nކަންވީ ވެސް އެހެންނެވެ. އޭނާގެ ލޯބީގައި އަހަރެން ކޮޅުފައިން ޖެހި އުސޫލުން އަހަރެންގެ ލޯބިވެސް އޭނަ ނަގާ އެއްލާލީ އެއްވެސް ފަރުވާލެއްނެތިއެވެ. އޭނާ އެރޭ ދިން ޖަވާބު އަދިއަދާ ޖެހެންދެންވެސް އަހަރެންގެ ކަންފަތުގައި ހޮނުގުގުރި އަޅާ މިސާލުން ގުގުމާލަ ގުގުމާލަ ހުރެއެވެ. ތެދެކެވެ. ލޯތްބަކީ ބޭނުން ހިނދަކު ހާސިލްކުރެވޭނޭ އެއްޗެއް ނޫނެވެ. އޭނާ އަހަރެންނަށް ވަގުތު ދިނެވެ. އަހަރެންގެ އަޅާލުމަށް އެދި ރުޔެވެ. އަހަރެން ވާހަކަ ދައްކާތޯ މަސައްކަތް ކުރިއެވެ. ނަމަވެސް އަހަރެން އެ ދުވަހު އެ އާދޭސް ތަކަށް ދިނީ ބީރު ކަންފަތެކެވެ. މިއަދު މި ޖެހެނީ އެކަމުގެ ހިތި ފިލުވާށެވެ.\nކިޔަވާ ނިމި އެނބުރި ގައުމަށް އަައިސް ވަޒީފާގެ މައިދާނަށް ނިކުމެއްޖައީމެވެ. ކާމިޔާބީތައް ފުލުފުލުގައި އަހަރެންނަށް މަރުހަބާ ކިޔަމުން ދިޔައެވެ. އަރަމުން އައި ބޫޓުގެ ވައްޓަފާޅިއަށް އައި ބަދަލަށްވުރެ އަހަރެންގެ މިޒާޖަށް އައި ބަދަލު މާ ބޮޑެވެ. ކުއްލިއަކަށް ލިބުނު ތަނަވަސްކަމުން ކުރިން އުޅުނު ނިކަމެތި ހާލު ހަނދާން ނެތުނީއެވެ. މަސައްކަތްކުރަމުން ދިޔަ އޮފީހުގެ ބޮޑު މީހާގެ ދަރިފުޅުގެ ކައިވެނި އަހަރެންނާ ކުރަން ބޭނުންވާ ވާހަކަ ބުނުމުން އެއްވެސް ވިސްނުމެއް ނެތި އާނއެކޭ ބުނެވުނީ އެހެންވެ ކަންނޭނގެއެވެ. އަހަރެންގެ ހިތުގެ ވިންދުތަކުން ފެށިގެން އެންމެ ހިމަ ނާރުތަކަށް ދަންދެން ހިބަކޮށް ދީފައިވަނީ އެންމެ މީހަކަށެވެ. ނަމަވެސް އޭނާ އަމިއްލަ ޒަވާޖީ ހަޔާތެއް ފަށައިފިތާ އެތައް ދުވަހެއް ވެދާނެއެވެ. އޭނާގެ އިންތިޒާރުގައި އަހަރެން ހުރުން ވާނީ ހެދޭ ބޮޑު ޅަ އެއްޗަކަށެވެ.\nއެ ބޯޓު މިހާރު ވަނީ ބަރާކޮށް ބަނދަރުން ފުރާފައެވެ.\nކުލަގަދަކޮށް ކުރެވުނު ކައިވެނީގެ ރަހަ ހިތި ވެފައި ވިހަގަދައެވެ. އަނބިމީހާ ކިތަންމެ ހެވަސް އަހަރެންގެ ސަމާލުކަން ހޯދޭ ވަރެއް ނުވިއެވެ. މަސައްކަތް ބުރަވެފައި ހިތް ހަރުކަމުން އަހަރެންވީ ލޯބިވާން އުނދަގޫ މީހަކަށެވެ. އަނބިމީހާ ކެތްތެރިއެވެ. އަހަރެންނަށް ކޮށްދޭން ޖެހޭ ހުރިހާ ކަމެއް އެންމެ ފުރިހަމަގޮތުަގައި ބަރާބަރަށް ކޮށްދެެއެވެ. ނަމަވެސް އޭނާގެ މޫނުން އަހަރެންނަށް ސިފަވަނީ އެހެން މީހެއްގެ ހަރަކާތްތަކެވެ. އެ އާދައިގެ ދެ ލޮލުގައި އަހަރެންގެ މައްޗަށް ފޯރުވޭނެ ބާރެއް ނެތެވެ. އެ ހިނިތުންވުމުން އަހަރެންގެ ހިތަށް މާ ބޮޑު ގޮތްތަކެއް ނުގެނުވައެވެ. އަހަރެންގެ ހިތުގައި އޭނާ އާ މެދު އެއްވެސް ވަރެއްގެ ލޯތްބެއް ނެތްކަން ޚުދު އޭނާއަށް ވެސް އިނގޭނެއެވެ. ނަމަވެސް ބަނޑުގައި އަށަގަނެފައިވާ އަހަރެމެން ދެމީހުންގެ ކުޑަ ފުރާނައަށްޓަކައި ކެތްކޮށްލައިގެން ހުރީއެވެ. އެކަން އަހަރެންނަށް އެނގުނީ މާ ފަހުންނެވެ. އޭރު އޭނާގެ ހިތް އަހަރެންގެ ހަމަލާތަކުން ވަނީ ކެތްކުރެވޭވަރަށްވުރެ ބޮޑަށް ޒަޚަމްވެފައެވެ.\nއެއްކޮށް އުޅޭ ވިޔަފާރިވެރިންނާ އެކު ސަފާރީއެއްގައި އަހަރެން ދަތުރެއްކުރީމެވެ. އެ ދަތުރުގައި އަހަރެންގެ އެކުވެރިއެއްގެ ގާތް ރަހުމަތްތެރިއެއްް ބައިވެރިވިއެވެ. އޭނާގެ އަންހެނުންނާ އެކުއެވެ. އެއީ އަހަރެން މާ ރަނގަޅަށްވެސް ދެކެފަރިތަ މޫނެކެވެ. އެ ދޮން މޫނު އަަހަރުތަކެއް ފަހުން ފެނުމުން ހިތަށް ހީވީ ވިހަ ހަންޖަރުތަކެއް ހަރާލިހެންނެވެ. އަދިވެސް އޭނާ އާ މެދު ބިންވަޅު ނެގިފައިވި ލޯބި ދިރި ހުއްޓެވެ. ފިރިމީހާ އާ އެކު އުޅުނު ގޮތް ފެނި އަހަރެންގެ މުޅި ހިތް ކުދިކުދި ވެގެން ދިޔައެވެ. މި މަންޒަރުތަކަކީ ބަލަން ބޭނުންވި މަންޒަރުތަކެއް ނޫނެވެ. އެހާ ހާލުން އަހަރެންގެ ނަފްސު ސަލާމަތްކުރި އަނދިރިގަނޑު އައިސް އަހަރެންނާ ހަމަކޮށްލައިފިއެވެ. މުޅި ހެޔޮ ވިސްނުން ބަނަކޮށްލީ އެންމެ ދެތިން މިނިޓް ތެރޭގައެވެ.\nސަފާރީގައި ކުރެވެމުން ދިޔަ އިތުރު ކަންތައްގަނޑެއްވެސް އޮތެެވެ. މަސްތު ވުމެވެ. ރާ ބުއިމާ، އެކި ފާޑުގެ ބޭސް ބޭނުންކުރުމެވެ. ސިރިންޖު ހެރުމެވެ. މިއީ އަހަރެންނަށް އާ މަންޒަރުތަކެއް ނޫނެވެ. މިހެން އައިސް އުޅޭ ކޮންމެ ދަތުރެއްގައި އާންމުކަމެެކެވެ. މުއްސަނދިންކަމުން ރުފިޔާއަށް ހަދަން ބޭނުން ގޮތެއް ހަދަނީއެވެ. މީގެ ކުރިން އެއްވެސް ދަތުރެއްގައި ސަފާރީގެ މި ހިސާބަށް އަހަރެން ވައި ވެސް ނޭޅެމެވެ. ކިތަންމެ ދިރިއުޅުން ގަޑުބަޑުވިޔަސް އަހަރެންނަށް ނަފްސު ކޮންޓްރޯލް ކުރަން އެނގެެއެވެ. މިރޭ ފިޔަވާއެވެ.\nއަަހަރެން އެ މީހުންނާ އަރާ ހަމަވެ ބުނީ ހަމަ އެންމެ ޖުމްލައެކެވެ. އެންމެ ވަރުގަދަ އެއްޗެއް އަހަރެންނަށް ދޭށެވެ. ބޭނުމީ ހަނދާން ނައްތާލާށެވެ. އެތަނުން ބޮޑަކަށް އިން މީހަކު އަހަރެންނަށް ސިރިންޖެއް ދިއްކޮށްލިއެވެ. ބަރާބަރު އެގާރަ މިނިޓްގެ އުފަލާއި އަރާމު ލިބޭނެކަމުގެ ހުވާ ކުރިއެވެ. އަހަރެން ލަހެއް ފަހެއް ނުކޮށް ސިރިންޖް އޭނާ އަތުން ނެގީމެވެ. އަހަރެންގެ އަތަށް ޖެހީ އެކަމުގައި އުޅޭ ތަންދޮރު ދަންނަ މީހެކެވެ.\nލިބުނު އަރާމާއި ލައްޒަތަކީ ބަޔާންކުރަން ދަތި އެއްޗެކެވެ. އެގާރަ މިނިޓްގެ އުފާ ދެމިގެން ދިޔައީ ކިތައް ގަޑިއިރަށް ކަމެއް އަހަރެންނަކަށް ނޭނގެެއެވެ. އެނގޭހާވެސް އެއްޗަކީ ހަނދާން ނައްތާލެވުނުކަމެވެ. އަހަރެން ހިތުން ފުހެލަން ބޭނުންވި މޫނު ނެރެލާ އެއްލާލެވުނު ކަމެވެ. ސިކުނޑި ތަޣައްޔަރު ކުރަމުން ދިޔަ ވިހަ ޚިޔާލުތަކުން ލުޔެއް ލިބުނު ކަމެވެ. އެގާރަ މިނިޓްގެ މި މާމުއި ހަނދުން އަހަރެން ނެރެލީ ޖެހިގެން އައިދުވަހުގެ އިރުގެ ދޯދިތަކުންނެވެ. އޭރު އަހަރެން އޮތީ ބަރަހަނާ ހާލު، ހިލޭ އަންހެނެއްގެ ދާނުގައެވެ.\nމަސްދުވަސް ވަންދެން އަންހެނުންނަށް މިކަން ސިއްރު ކުރީމެވެ. ކުރިން އޭނާ އަަށް އަޅާނުލެވުނު ތަން ފޫބެއްދީމެވެ. އަހަރެންގެ އަމަލުތަކުން އޭނާގެ ހިތް ފުރިފައިވާ ކަހަލައެވެ. އެ އުފަލުގައި ހުރެ އަހަރެންނަށް ދިން ޚަބަރަކުން މީހާގެ މުޅި ވިސްނުން ބަދަލުކޮށްލައިފިއެވެ. އަހަރެން ބައްޕައަކަށް ވަނީއެވެ. އަނބިމީހާގެ ބަނޑުގައިވާ ދަރިއަށް ތިން މަސް ފުރި ހަތަރު މަަހަށް އަޅަނީއެވެ. މިވާހަކަ އަހަރެންނަށް ސިއްރުކުރީ އަހަރެންގެ ފަރާތުން ހަމްދަރުދީގެ އަޅާލުން ބޭނުން ނުވާތީ ކަމުގައި އަނބިމީހާ ބުންޏެވެ. އަނބިމީހާ ބޭނުންވީ އަހަރެންގެ ފަރާތުން އަސްލު ލޯތްބެވެ. ގަދަބާރުން ލޯބި ހޯދަން ބޭނުން ނުވީއެވެ.\nކެތްނުކުރެވިގެން ސަފާރީގައި ހިނގާދިޔަ ހާދިސާގެ ވާހަކަ ކިޔައިދެވިއްޖެއެވެ. ކައިވެނި ކޮށްގެން މި ވީ ހާ ދުވަހު، ދުވަހަކުވެސް އަހަރެންގެ އަނބިމީހާ ކަރުނައަޅާ މަންޒަރެއް ނުދެކެމެވެ. ނަަމަވެސް އެރޭ އޭނާގެ ދެލޯ ފުރި ބަންޑުންވާ ވަރަށް ރުޔެވެ. އެ އަޑުގައި ވި ވޭން އަހަރެންގެ ހިތަށް ބަޔާންކުރަން ދަތި އަސަރުތަކެއް ކުރުވިއެވެ. މަޢާފަށް އެދުނީ އޭގެ ބޭނުމެއް ނުކުރާނެކަން އެނގިހުރެއެވެ. ގަޑިއެއްހާ އިރު ތެރޭ އަނބިމީހާ ދަބަހަށް އެއްޗެހި އަޅާ އަހަރެންގެ ދިރިއުޅުމުން އަބަދާއި އަބަދަށް ނިކުމެގެން ހިނގައްޖެއެވެ. ފަސް އެނބުރި ބަލާވެސް ނުލައެވެ.\nމިއަދު އަހަރެން މި އޮތީ ބަލި އެނދުގައެވެ. ޝިފާއެއް ނެތް ބައްޔެއްގެ ޝިކާރައަކަށްވެފައެވެ. ދުނިޔެއާ އަލްވަދާއު ކިޔަން ދެން މާ ގިނަ ދުވަހެއް ނެތެވެ. އަހަރެންގެ ދަރިފުޅު ދޭތެރެ ދޭތެރެއަކުން އަހަރެންގެ ހާލު ބަލާލަން އާދެއެވެ. އަނބިމީހާގެ މޫނު ފެނޭތޯ ކިތަންމެ މަސައްކަތެއް ކުރިއަސް އޭނާ އަހަރެން ދެކޭކަށް ބޭނުމެއް ނުވެއެވެ. ޤާނޫނީ ގޮތުން އެއީ އަދިވެސް އަހަރެންގެ އަންބެކެވެ. އަހަރެން ބަލި އެނދުގައި އޮށްވާ ވަރިވާން އޭނާ ބޭނުން ނުވީއެވެ. ރަންކޮޅެއް ފަދަ އަންބަކު ލިބުނީމަވެސް އަހަރެން ކަންތައްކުރީ ހާދަ އިހާނެތިކޮށެެެވެ. މިއަދު އެކަމާ ހިތާމަކުރަމެވެ. ނަމަވެސް އެގާރަ މިނިޓްގެ އުފަލަށް އަހަރެންގެ ދިރިއުޅުން ބަރުބާދުކޮށްލީއެވެ. ޖެހި ސިރިންޖުން ހަށިގަނޑަށް ފެތުރުނު ވައިރަހުގެ ވޭނުގައި މިހެން އޮންނަތާ އަހަރުތަކެއް ވަނީއެވެ. ދެން ބޭނުމީ ދެ ލޯ މަރާލާ މި ވޭނުން ލުޔެއް ހޯދާށެވެ.\nއިރާދަކުރެއްވިއްޔާ އެ ވަގުތު ދެން މާ ދުރެއް ނޫނެވެ.\nSad story…. but realy nice keep it up… ??????\nEhaa reecheh noon???\nUmmeedhu kuran miah vure salhi vaane kamah ???\nMizamaanuge kudhinge haalaky ey. Kuhlhavahfalu ranin\nތިޔަ ކުރާ ހިތްވަރަށް ހަމަ ސާބަސް! ދެ ކަމެއް ފާހަގަކޮށްލާނަން. ކުށްދެއްކުމުގެ\nނިޔަތުގައެއް ނޫން. އިޞްލާޙަށް ދެވޭ ހިތްވަރެއްގެ ގޮތުން. ފުރަތަމަ ކަމަކީ ދެވަނަ ޕެރެގްރާފުގެ ފުރަތަމަ ފޮޅުވަތުގައި އެއޮތް “ގުލާމުކޮށްގެން”. ކިޔައި އުޅެނީ\n“ގުލާނުކޮށްގެން”. މިއީ ލިޔުމުގެ ކުށަކަށް ނުވާނަމަ ތިފަރާތުގެ ހަނދާނުގެ ބަސްފޮތުން ކުށް އިޞްލާޙުކޮށްލާނެ ކަމަށް އުންމީދު ކުރަން. ދެވަނަކަމަށް ބުނެލަން އޮތީ މިވާހަކަޔާއި މީގެ ކުރީގެ ވާހަކައިގައި ވެސް ‘ޓިޕިކަލް’ ދިވެހި ވާހަކައިގެ ވައްތަރުގަނޑާއި ރަހަގަނޑު ގަދަކަން. މިކަމާމެދު ކުރިޔަށް އޮތް ތާނގައި ވިސްނާލާނެ ކަމަށް ހީކުރަން. ތިޔަ ފަރާތުގެ ގިނަ ވާހަކަތަކުގައި މިގޮތް ކުޑަކަން ވެސް މިދަނޑިވަޅުގައި އުފަލާއެކު ފާހަކަކުރަން. ކަލާ123\nއެޔޮށް ނިކަމެތިކޮށް އޭނާގެ މަންމަ އުޅެމުން ބަލާބޮޑުކުރީމަ ވެސް ވީ ވަރު. އަންހެން ކުއްޖަކާ ހެދި..\nvarah salhi vaahakaeh ❤\nވައިރަހަށް ޕޮޒިޓިވްވި ހަތަރު މީހުންގެ ހާލުވެސް ރަނގަޅު


UK gai dhoshee meehun gina avasheh!\nޔޫކޭގައި އުމުރު ދިގު މީހުން އުޅޭ އަވަށެއް!\nޑެޓްލިންގްގައި ދިރިއުޅޭ މީހުންގެ އެވްރެޖް އުމުރު ވަރަށް މަތި\nއިންގްލެންޑްގެ ތާންހަމްގެ ޑެޓްލިންގް އަވަށް ދެ ކަމަކުން ވަރަށް ބޮޑަށް މަޝްހޫރުވެފައި ވެއެވެ. އެއް ކަމަކީ މި އަވަށުގެ މީހުންގެ އުމުރު (ލައިފް އެކްސްޕެކްޓެންސީ) ފާހަގަކޮށްލެވޭ ވަރަށް މަތިވުމެވެ. ދެވަނަ ކަމަކީ ފިރިހެނުންނަށް ވުރެ އަންހެނުން މާ ގިނަ ކަމެވެ.\nއިނގިރޭސިވިލާތުގެ ނޫހެއްގައިވާ ރިޕޯޓެއްގައި ބުނެފައިވާ ގޮތުގައި މި އަވަށުގެ އަންހެނުންގެ އެވްރެޖް އުމުރަކީ 95 އަހަރެވެ. އިނގިރޭސި ވިލާތުގެ މީހުންގެ އެވްރެޖް ލައިފް އެކްސްޕެކްޓެންސީ އަކީ 83 އަހަރެވެ. އެހެންކަމުން މި އަވަށުގެ މީހުން އުޅެނީ މުޅި ގައުމުގެ އެވްރެޖަށް ވުރެ 12 އަހަރު ކުރީގަ އެވެ.\nމި އަވަށުގެ ފިރިހެނުންގެ އެވްރެޖް އުމުރު އުޅެނީ 86 އަހަރުގަ އެވެ. އެއީ މި އަވަށުގެ އަންހެނުންނާ ބަލާއިރު ނުވަ އަހަރު ދަށް އަދަދެކެވެ. މި އަވަށުގައި ފިރިހެނުންނަށް ވުރެ އަންހެނުން ގިނައީ އެހެންވެ އެވެ.\nމި އަވަށުގައި ދުންފަތުގެ އިސްތިއުމާލު ކުރުން މުޅިން މަނަލެވެ. ގޭތެރޭގައި ވެސް ގޭން ބޭރުގައި ވެސް ދުންފަތުގެ އިސްތިއުމާލު ކުރުމަކީ މުޅިން މަނާ ކަމެކެވެ. މި އަވަށުގެ މީހުން ސިއްހަތު ސަލާމަތުން ތިބުމަށް ދޭ ސަމާލުކަމާއި އެކަމަށް ހޭލުންތެރިވެފައި ހުރި މިންވަރުން މީގެ ހަތް އަހަރު ކުރިއްސުރެ އަވަށުގައި އެއްވެސް ގޮތަކަށް ދުންފަތުގެ އިސްތިއުމާލު ކުރުން އޮތީ މަނާ ކޮށްފަ އެވެ. މިއީ ބޭރު ތެރޭގައި ދުންފަތުގެ އިސްތިއުމާލު ކުރުން އިނގިރޭސި ވިލާތުގައި މަނާކުރުމުގެ މާ ކުރިއްސުރެ އެ އަވަށުގެ މީހުން އަމިއްލައަށް ކޮށްފައިވާ ކަމެކެވެ.\nމި އަވަށުގައި އުޅޭ 800 ވަރަކަށް މީހުން ހިމެނެނީ އިނގިރޭސި ވިލާތުގައި މި ވަގުތު ދިރިއުޅޭ އުމުރުން އެންމެ ދުވަސްވީ މީހުންގެ ތެރޭގަ އެވެ.\nއަވަށުގެ މީހުން ސިއްހަތަށް ދޭ ސަމާލުކަން ނިމެނީ ހަމައެކަނި ދުންފަތުގެ އިސްތިއުމާލުކުރުން މަނާ ކުރުމަކުން ނޫނެވެ. އެމީހުން ކައިބޮއި އުޅޭ އެއްޗިއްސަށް ވެސް އެމީހުން ވަރަށް ފަރުވާތެރިވެ އެވެ. މި އަވަށުގައި އުޅެނީ ޖުމްލަ އަށް ޑޮކްޓަރުންނެވެ. އެއީ ކޮންމެ 100 މީހަކަށް ޑޮކްޓަރެކެވެ.\nމި އަވަށުގެ މީހުންގެ އުމުރު ދިގުވުމުގެ އެންމެ ބޮޑު ސިއްރަކީ ސިއްހީ ފަރުވާގެ ޚިދުމަތުގެ ފެންވަރު ރަނގަޅު ވުމެވެ. އަދި ކައިރީގައި އޮންނަ ކޯރަކުން ލިބޭ ސާފު ބޯފެނެވެ.\nމި އަވަށުގައި ދިރިއުޅޭ އައިރީން ނޮބްސް އަށް މިހާރު 102 އަހަރެވެ. އޭނާ ދިރިއުޅެނީ ނާސިން ހޯމެއްގަ އެވެ. އައިރީން އަކީ ކުރިން ހެއާ ޑްރެސާއެއްގެ ގޮތުގައި މަސައްކަތްކުރި މީހެކެވެ.\nއޭނާގެ އުމުރު ދިގުވުމުގެ ސިއްރެއް ކަމަށް އައިރީން ގަބޫލުކުރަނީ ބިޒީ ދިރިއުޅުމެއް އުޅޭތީ އެވެ. އޭނާ ބުނި ގޮތުގައި އެ އަވަށުގެ މީހުންގެ އެވްރެޖް އުމުރު އެހާ ދިގީ އެ އަވަށް އޮންނަނީ ފަރުބައެއްގެ މަތީގައި ކަމަށް ވާތީ ސާފު ވައި ލިބުމާއި ސާފު ބޯފެން ލިބޭތީ ކަމަށެވެ.


FIFA World Cup: bodu molhakaaeku England dhevana burah\nވާރލްޑް ކަޕް: ބޮޑު މޮޅަކާއެކު އިނގިރޭސިވިލާތް ދެވަނަ ބުރަށް\nޕެނަމާ އާއި ދެކޮޅަށް ކުޅުނު މެޗުން އިނގިރޭސިވިލާތް މޮޅުވީ 6-1 ގެ ނަތީޖާއަކުން\nކ. މާލެ 24 ޖޫން 2018 | އާދީއްތަ 22:47 2,596\nކޭން ލަނޑު ޖެހުމަށްފަހު އުފާފާޅުކުރަނީ - ކޭން ވެގެންދިޔައީ ވާރލްޑް ކަޕްގެ ތާރީހުގައި ވެސް ހެޓްރިކެއް ހެދި އިނގިރޭސިވިލާތަށް ނިސްބަތްވާ ތިންވަނަ ކުޅުންތެރިޔާއަށް - ގެޓީ އިމޭޖާސް\nފީފާ ވާރލްޑް ކަޕްގެ ގްރޫޕް ފިޔަވަހީގެ ދެވަނަ މެޗުން ތަފާތު ބޮޑު ނަތީޖާއަކުން މޮޅުވެ ދެވަނަ ބުރުގެ ޖާގައެއް އިނގިރޭސިވިލާތް ހޯދައިފިއެވެ.\nނިޒްނީ ނޮވްގްރޮޑް ސްޓޭޑިއަމްގައި ވާރލްޑް ކަޕްގައި އަލަށް ވާދަކުރާ ޕެނަމާ އާއި ދެކޮޅަށް ކުޅުނު މެޗުން އިނގިރޭސިވިލާތް މޮޅުވީ 6-1 ގެ ނަތީޖާއަކުންނެވެ. މިއީ މި ދެ ޓީމުގެ މެދުގައި ކުޅެވުނު ފުރަތަމަ މެޗަށްވާއިރު މިއީ ވާރލްޑް ކަޕްގައި އިނގިރޭސިވިލާތް ވާދަކުރި 38 ވަނަ ގައުމެވެ. މި މެޗުގައި އަނިޔާގެ ސަބަބުން ޑެލޭ އަލީ ކުޅެފައިނުވާއިރު އޭނާގެ ބަދަލުގައި ކުޅެފައިވަނީ ރޫބެން ލޮފްޓަސް ޗީކްއެވެ. ޕެނަމާއިން މި މެޗަށް ނެރުނީ ފުރަތަމަ މެޗުގައި ވެސް އެޓީމުން ކުޅެން އެރުވި ފުރަތަމަ އެގާރައެވެ.\nފުރަތަމަ ހާފު ފެށިގެން އިނގިރޭސިވިލާތުގެ ފަރާތުން މޮޅު ކުޅުމެއް ފެނިގެންދިޔައިރު މެޗުގެ ފަސްވަނަ މިނެޓުގައި އެޓީމުން ވަނީ މެޗުގެ ފުރަތަމަ ލަނޑު ޖަހާ ލީޑު ނަގާފައެވެ. މި ލަނޑު ކިއެރަން ޓްރިޕިއަރ ނަގައިދިން ކޯނަރަކުން ޖަހައިދިނީ ޖޯން ސްޓޯންސްއެވެ. އިނގިރޭސިވިލާތުގެ ދެވަނަ ލަނޑު މެޗުގެ 22 ވަނަ މިނެޓުގައި ޕެނަލްޓީއަކުން ޖަހައިދިނީ ކޭންއެވެ. އެ ޓީމުގެ ތިންވަނަ ލަނޑު މެޗުގެ 36 ވަނަ މިނެޓުގައި ޖަހައިދިނީ ޖެސޭ ލިންގާޑްއެވެ.\nއިނގިރޭސިވިލާތުގެ ހަތަރުވަނަ ލަނޑު މެޗުގެ 40 ވަނަ މިނެޓުގައި އެޓީމަށް ޖަހައިދިނީ ޖޯން ސްޓޯންސްއެވެ. ފުރަތަމަ ހާފުގައި އިނގިރޭސިވިލާތުން ފަސް ލަނޑު ޖެހިއިރު އެ ޓީމުގެ ފަސްވަނަ ލަނޑު މެޗުގެ ފުރަތަމަ ހާފުގެ އިތުރު ވަގުތުގެ ތެރޭގައި ޖެހީ ކޭންއެވެ.\nދެވަނަ ހާފުގައި ޕެނަމާއިން ކުޅުން ރަނގަޅުކުރިއިރު އެޓީމުން ވަނީ ޑިފެންސް ކުރުމަށް އިސްކަން ދީފައެވެ. އެހެން ނަމަވެސް މެޗުގެ 62 ވަނަ މިނެޓުގައި ކޭން ވަނީ ލަނޑެއް ޖަހާ އޭނާގެ ހެޓްރިކް ފުރިހަމަކޮށްފައެވެ. ޕެނަމާއިން ހަމަލާ އުފެއްދުމަށް މަސައްކަތްކުރުމުގެ ނަތީޖާއެއްގެ ގޮތުން މެޗުގެ 78 ވަނަ މިނެޓުގައި އެޓީމުން ވަނީ ލަނޑެއް ޖަހާފައެވެ. މި މެޗުގައި ޕެނަމާގެ ފަރާތުން ފެނުނު ހަމައެކަނި ލަނޑު ޖެހީ ފެލިޕޭ ބަލޯއިއެވެ.\nމި މޮޅާއެކު އިނގިރޭސިވިލާތުން ވަނީ 2006 ވަނަ އަހަރުގެ ވާރލްޑް ކަޕްގެ ފަހުން ފުރަތަމަ ފަހަރަށް ވާރލްޑް ކަޕްގެ ގްރޫޕް ފިޔަވަހީގައި ކުޅުނު ފުރަތަމަ ދެ މެޗު ކާމިޔާބުކޮށްފައެވެ. ހަމައެހެންމެ ކޭން ވެގެންދިޔައީ ވާރލްޑް ކަޕްގެ ތާރީހުގައި ވެސް ހެޓްރިކެއް ހެދި އިނގިރޭސިވިލާތަށް ނިސްބަތްވާ ތިންވަނަ ކުޅުންތެރިޔާއަށެވެ. ޖޯން ސްޓޯންސް ވެގެންދިޔައީ 1982 ވަނަ އަހަރުގެ ފަހުން ވާރލްޑް ކަޕެއްގައި އިނގިރޭސިވިލާތަށް ލަނޑު ޖަހައިދިން މެންޗެސްޓާ ސިޓީއަށް ނިސްބަތްވާ ފުރަތަމަ ކުޅުންތެރިޔާއަށެވެ.\nމިއަހަރުގެ ވާރލްޑް ކަޕްގައި ފަސް ލަނޑާއެކު ރަން ބޫޓުގެ ރޭންކިންގެ އެއްވަނައިގައި އޮތީ ކޭންއެވެ.\nގްރޫޕްގެ އެއްވަނައިގައި ހަ ޕޮއިންޓާއެކު ލަނޑުގެ ތަފާތުން އިނގިރޭސިވިލާތް އޮންނައިރު ދެވަނައިގައި ލަނޑުގެ ތަފާތުން އޮތީ ބެލްޖިއަމްއެވެ. ތިންވަނައިގައި ޓިއުނީޝިއާ އޮތްއިރު ތާވަލުގެ ފުލުގައި އޮތީ ޕެނަމާއެވެ.\nކުރިޔަށް އޮތް މެޗުގައި އިނގިރޭސިވިލާތް ނުކުންނާނީ ބެލްޖިއަމްއާ ދެކޮޅަށެވެ. މި މެޗުން މޮޅުވާ ޓީމަކަށް އެއްވަނަ ޓީމުގެ ގޮތުގައި ކޮލިފައިވެވޭނެއެވެ. ޕެނަމާ ނުކުންނާނީ ޓިއުނީޝިއާ އާއި ދެކޮޅަށެވެ.


Kureege bathaalaa Farah Naaz ge dharifulhu ves Bollywood ah | Mihaaru\nފާތިހު: އޭނާއަކީ ބަތަލާ ފަރަހްގެ ހަމައެކަނި ދަރިފުޅު.\nކުރީގެ ބަތަލާ ފަރަހް ނާޒްގެ ދަރިފުޅު ވެސް ބޮލީވުޑަށް\nބޮލީވުޑްގެ ކުރީގެ ބަތަލާ ފަރަހް ނާޒްގެ ދަރިފުޅު ފާތިހް ރަންދުވާ ވެސް ބޮލީވުޑަށް ނުކުންނަން ތައްޔާރުވާން ފަށައިފި އެވެ.\nމީޑިއާތަކުން ރިޕޯޓްކޮށްފައިވާ ގޮތުގައި ފާތިހު ބޮލީވުޑްގެ ދަތުރު ފަށައިގަންނާނީ ދާދި ފަހުން ކަރަން ޖޯހަރުގެ ދަރުމާ ޕްރޮޑަކްޝަނުން އިއުލާންކުރި "ދޯސްތާނާ 2" އިންނެވެ. ފިލްމީ ހަބަރުތައް ގެނެސްދޭ ބައެއް ނޫސްތަކުން ބުނީ ޖާންވީ ކަޕޫރާއި ކާތިކް އާރިޔަން ސޮއިކޮށްފައިވާ ފިލްމަށް ފާތިހު މިހާރު ސޮއި ވެސް ކޮށްފައިވާ ކަމަށެވެ.\nއެކަމަކު ކަރަން އަދި އެކަން ކަށަވަރެއް ނުކޮށްދެ އެވެ. ނަމަވެސް ބެލެވޭ ގޮތުން "ދޯސްތާނާ 2" ގެ ދެވަނަ ލީޑް އެކްޓަރަކީ އަލަށް ތައާރަފު ކުރާ އެކްޓަރަކަށް ވާނެ އެވެ.\nފާތިހު، 23، އަކީ އަށްޑިހަ އާއި ނުހަދިހައިގެ އަހަރުތަކުގެ ކުރީކޮޅު ވިދައިލި ފަރަހް އާއި މިހާރު ވެސް ފިލްމުތަކުގެ ކުދިކުދި ރޯލްތަކުން ފެންނަ ވިންދޫ ދާރާ ސިންގްގެ ދަރިއެކެވެ. ފަރަހް، 50، އަކީ ބަތަލާ ތައްބޫގެ ދައްތަ އެވެ. އަދި ބަތަލާ ޝަބާނާ އަޒްމީ އަކީ ވެސް އެ އާއިލާ އަށް ނިސްބަތްވާ މީހެކެވެ.\nA post shared by Vindu dara Singh (@vindusingh) on Jul 6, 2019 at 8:41pm PDT\nވިންދޫއަކީ ކުރީގެ މަޝްހޫރު އެކްޓަރު ދާރާ ސިންގްގެ ދަރިއެކެވެ. ދެ ފަރާތުގެ އާއިލާގައި ވެސް ގިނައިން ތިބީ އެކްޓަރުން ކަމަށްވާތީ ފާތިހުގެ ލެއާ ވެސް އެކްޓިންއާ ވަރަށް ބޮޑަށް ގުޅިފައި ވާނެ އެވެ. އަދި އޭނާ އަކީ ހުނަރުވެރި އެކްޓަރަކަށް ވާނެ ކަމުގެ އުންމީދު ބޮޑެވެ.\nފަރަހްގެ ފިލްމު "އިސީ ކާ ނާމް ޒިންދަގީ" ގެ ލަވައެއް.\nފާތިހުގެ މަންމަ ފަރަހް ކުޅެފައިވާ ފާހަގަކޮށްލެވޭ ބައެއް ފިލްމުތަކުގެ ތެރޭގައި ނަސީބު އަޕްނާ އަޕްނާ (1986)، އިމާންދާރު (1987)، ޔަތީމު (1988) އަދި ބާޕް ނަމްބަރީ ބޭޓާ ދަސް ނަމްބަރީ (1990) ހިމެނެ އެވެ.\nދަރިއަކު ލިބުނު ފަހުން ފަރަހް އާއި ވިންދޫގެ ކައިވެނި ރޫޅުމުން، ފަރަހް ވަނީ 2003 ގައި އެކްޓަރު ސުމީތު ސައިގަލްއާ ކައިވެނިކޮށްފަ އެވެ. ސުމީތުއަކީ 2016 ވަނަ އަހަރު އަޖޭ ދޭވްގަން ޑައިރެކްޓްކޮށް، ބަތަލުގެ ރޯލް ކުޅުނު ފިލްމު "ޝިވާއޭ" އިން ބޮލީވުޑަށް ތައާރަފު ކުރި ސައްޔޭޝާ ސައިގަލްގެ ބައްޕަ އެވެ.


Anhen Fandiyaarun huhdha kamah gina ilmuverin vidhaalhuvey: Maumoon\nއަންހެން ފަނޑިޔާރުން ހުއްދަ ކަމަށް ގިނަ އިލްމުވެރިން ވިދާޅުވޭ: މައުމޫން\nކުރީގެ ރައީސް މައުމޫން - ރައީސް މައުމޫން ވަނީ އަންހެން ބޭފުޅުން ފަނޑިޔާރުކަން ކުރުން ހުއްދަ ކަމަށް ގިނަ އިލްމުވެރިން ވިދާޅުވާކަމަށް ވިދާޅުވެފައި -- އަހުމަދު ޝުރާއު | އަވަސް\nއަންހެނުން ފަނޑިޔާރުކަން ކުރުމަކީ އިސްލާމް ދީނުގައި ހުއްދަ ކަމެއް ކަމަށް މިހާރުގެ ގިނަ އިލްމުވެރިން ވިދާޅުވާ ކަމަށް ކުރީގެ ރައީސް މައުމޫން އަބުދުލް ގައްޔޫމް ވިދާޅުވެއްޖެ އެވެ.\nކޯޓުތަކުގެ ގާނޫނަށް ގެނައި އިސްލާހާއި ގުޅިގެން ސްޕްރީމްކޯޓަށް އިތުރު ދެ ފަނޑިޔާރަކު އައްޔަން ކުރުމަށް ރައީސް ސޯލިހު ވަނީ ދެ އަންހެން ބޭފުޅެއްގެ ނަން ޖުޑީޝަލް ސާވިސް ކޮމިޝަން (ޖޭއެސްސީ) އަށް އެކޮމިޝަނުގެ ރައުޔުއަކަށް އެދި ފޮނުވާފަ އެވެ. އެކަމާއި ގުޅިގެން ރާއްޖޭގެ ގިނަ އިލްމުވެރިން އަންނަނީ އިސްލާމްދީނުގައި އަންހެނުން ފަނޑިޔާރުކަން ކުރުން ހުއްދަ ނޫން ކަމަށްބުނެ އެކަމުގެ ކަންބޮޑުވުން ފާޅުކޮށް، ރައީސްގެ އެ ނިންމެވުން ބަދަލު ކުރުމަށް އިލްތިމާސް ކުރަމުންނެވެ.\nދީނީ ގިނަ އިލްމުވެރިންތަކެއްގެ އިތުރުން އިސްލާމީ ފަތުވާ ދޭ އެންމެ މަތީ މަޖިލީހުން ވެސް އެކަމަކީ ހުއްދަ ނޫން ކަމެއް ކަމަށް ބުނެފައިވަނިކޮށް، ރައީސް މައުމޫން ކުރެއްވި ޓުވީޓެއްގައި ވިދާޅުވެފައިވަނީ، އަންހެނުން ފަނޑިޔާރުކަން ކުރުމަކީ، އިސްލާމް ދީނުގައި ހުއްދަ ކަމެއް ކަމަށް ކުރީގެ އިލްމުވެރިންގެ ތެރެއިން، އަލް ތަބަރީ އާއި، އިބުން ހަޒްމާއި، ހަސަނުން ބަސްރީ ފަދަ ބޭފުޅުން ވިދާޅުވެފައިވާ ކަމަށެވެ.\nމީގެ އިތުރުން، ޔޫސުފް އަލް ޤަރަދަވި، އަބުދިލް ކަރީމް ޒައިދާންގެ އިތުރުން ސައީދު ރަމަދާން ފަދަ މިހާރުގެ އިލްމުވެރިންވެސް އެގޮތަށް ވިދާޅުވާ ކަމަށް ރައީސް މައުމޫން ވަނީ ވިދާޅުވެފަ އެވެ.\nރައީސް ސޯލިހު ސްޕްރީމްކޯޓަށް އައްޔަން ކުރުމަށް ޖޭއެސްސީގެ ލަފަޔަކަށް އެދި ފޮނުވާގައިވަނީ ހައިކޯޓުގެ ކުރީގެ ފަނޑިޔާރު ޑރ. އަޒްމިރާލްޑާ ޒާހިރާއި، ސިވިލް ކޯޓުގެ ކުރީގެ ފަނޑިޔާރު އައިޝާ ޝުޖޫންގެ ނަންފުޅެވެ.\nރައީސް މައުމޫން އަބްދުލްގައްޔޫމް ސުޕްރީމް ކޯޓް\nއިލްމުވެރިން ދައްކާ ދަލީލުގައި ފަނޑިޔާރުންގެ ވާހަކައެއް ނެތް: މައުމޫން\nމުއައްސަސާތައް ގާނޫނީ ހުދޫދުގެ ތެރޭ ތިބެން މައުމޫން ގޮވާލައްވައިފި


Faseyha kamaa eku Maafaru balikoh Eydhafushi gadha 16 ah\nފަސޭހަކަމާއެކު މާފަރު ބަލިކޮށް އޭދަފުށި ގަދަ 16 އަށް\n1 އޮގަސްޓު 2018\nމިހާރު މާލޭގައި ކުރިއަށްދާ ސޮނީ ސްޕޯޓްސް ގޯލްޑަން ފުޓްސަލް ޗެލެންޖުގައި ރޭ 5-0 އިން ނ. މާފަރު ބަލިކޮށް އޭދަފުށި ގަދަ 16 އަށް ދަތުރު ކޮށްފިއެވެ.\nރޭގެ މެޗަށް ނުކުތްއިރު ގަދަ 16 ގެ ޖާގައެއް ކަށަވަރު ކުރުމަށް މާފަރު ބަލިކުރަން އޭދަފުށްޓަށް އޮތީ މަޖުބޫރުވެފައެވެ. ރޭގެ މެޗުގައި އޭދަފުށީ ޓީމުން ވަނީ މޮޅަށް ކުޅެ ލަނޑު ޖަހާނެ ގިނަ ފުރުސަތުތަކެއް ތަނަވަސް ކޮށްފައެވެ. މެޗުގައި އޭދަފުށީގެ ފުރަތަމަ ލަނޑު ޖެހީ އަޙްމަދު އަޝްރަފް (ސޮބީ) އެވެ. ދެވަނަ ލަނޑު ހާފިޒް އަހްމަދު ޖެހިއިރު ފުރަތަމަ ހާފު ނިމުމުގެ ކުރިން މެޗުގެ ތިންވަނަ ލަނޑު ޖެހީ އިޝާން އިބްރާހީމް (ސައްޓު) އެވެ.\nމެޗުގެ ދެވަނަ ހާފުގައި އޭދަފުށިން ވަނީ ދެ ލަނޑު ޖަހާފައެވެ. މި ދެ ލަނޑު ޖަހައިދިނީ އަލީ ހައްފާފް ސިދުގީ އާއި އަލީ މުއާޒް އެވެ. މި މެޗުގެ މޮޅު ކުޅުންތެރިޔާގެ މަގާމް ހޯދީ މެޗުގައި މޮޅު ކުޅުމެއް ދެއްކި ހައްފާފް ސިދުގީ އެވެ.\nއޭދަފުށި ހިމެނޭ ޒޯން ދޭއްގެ ޗެމްޕިއަންކަން ކުޅުނު ދެމެޗުންވެސް މޮޅުވެ ހޯދީ ރ. އަލިފުށްޓެވެ. ޒޯން ބުރަށްފަހު އޭދަފުށި ދެން ވާދަކުރާނީ ގަދަ 16 ގައެވެ. މި މެޗުގައި އޭދަފުށި ނުކުންނާނީ ޒޯން ހަތަރެއްގެ ޗެމްޕިއަންކަން ހޯދި މ. ދިއްގަރާއި ދެކޮޅަށެވެ. މި މެޗު ކުޅޭނީ އަންނަ ހޯމަ ދުވަހުގެ ރޭ 20:00 ގައި މުބާރާތް ކުރިއަށްދާ މާފަންނު މިނީ ގްރައުންޑް ގައެވެ.


Story: Hiyaa - EP10 - One Online\n"ކޯޗެއްތަ ދޮންބޭ؟" ލޯމަތީގައި އެޅިފައިވި ފޮތިކޮޅުގެ ސަބަބުން އެއްޗެއް ނުފެނުމުން ޔުނާއަށް ތަކުރާރުކޮށް އަހާލެވުނެވެ.\n"މި ދެވުނީއޭ ޔުނާ.... ދެން ނަގާލާ." ޔަޒްދާން އެހެން ބުނެލީ ޔުނާގެ ދެކޮނޑުގައި ހިފަހައްޓައިގެން ހުރެފައި ދޫކޮށްލަމުންނެވެ. އެއާއެކު ޔުނާ އޭނަގެ ލޯމަތީގައި އެޅިފައިވި ފޮތިކޮޅު ނަގާލުމުން ފެނިގެން ދިޔަ މަންޒަރުން އޭނައަށް އެތެރެއަށް ދަމާލެވުނު ނޭވައާއެކީ ކުޑަކޮށް އަނގަ ހުޅުވާލެވުނެވެ.\nކުރިމަތިން ފެންނަމުން ދިޔައީ ގްރޭންޑް ޕާރލްގެ ޝާހީ ޢިމާރާތެވެ. އެއީ މުޅި މާލޭ ޞަރަޙައްދުގައި ހުރި ހުރިހާ ޢިމާރާތްތަކެއްގެ ތެރެއިން ވެސް އެންމެ ފެންވަރު ހުރި ޢިމާރާތޭ ބުންޏަސް ދޮގަކަށް ނުވާނެއެވެ.\nއެންމެ ކުޑައިރުއްސުރެ ވެސް ޔުނާ އެ ޢިމާރާތުގެ މަތިން ހަނދާން ހުރެއެވެ. އެ ޢިމާރާތަކީ ދިވެހިންގެ ބަޔަކާއި ބޭރުގެ ބަޔަކު އެއްވެގެން ހަދާފައިވާ ޢިމާރާތެއްކަމަށް އެކުވެރިންގެ ފަރާތުން އިވެނީ ފުރާވަރުއްސުރެއެވެ. ޔުނާގެ ހުރިހާ އެކުވެރިން ފަދައިން ޔުނާ ވެސް އެއްދުވަހު އެ ޢިމާރާތުގައި އުޅުމުގެ ހުވަފެންތައް ދެކެމުން ދިޔައެވެ. މިއަދު އެ ހުވަފެން ޙަޤީޤަތަކަށް ވެއްޖެހެން ހީވި ވަގުތު އޭނައަށް ވާހަކަ ދެކެވުނެވެ.\n"އޯ އެމް ޖީ ދޮންބޭ! ދެން އަހަރުމެން އުޅޭނީ މިތާނގަތަ؟" ޔުނާއަށް އަނގަމަތީގައި ދެއަތް އަޅައި ދޮންބެއަށް ބަލާލަމުން އަހާލެވުނެވެ.\n"އާނ..... ދެން ހޮޓެލްތައް ހުއްޓޭ ކިޔާފަ ހޮޓެލް ރޫމްތަކުގަ އުޅޭނެ ކަމެއް ނެތްދޯ؟ ހެހެ.... ރަނގަޅުދޯ މިތަން؟" ޔަޒްދާން ހިނިތުންވުމަކާއެކީ ސުވާލުކުރިއެވެ.\n"ރަނގަޅުހޭ؟! ދިސް ވޯޒް މައި ޑްރީމްއެއްނު ދޮންބޭ؟ އެކަމަކު.....ދޮންބެ ކިހިނެއް މިތަން ހޯދީ؟ ބުނީމެއްނު ތިންވަނަ ހޮޓެލް ހުޅުވައިގެން އަދި ކުޑަކޮށް ޓައިޓް ކޮންނޭ ދަނީ؟" ޔުނާ އެހިއެވެ.\n"ދެން އެހެން ބުންޏަސް ދޮންބެގެ ޕާސަނަލް ސޭވިންގްސް ހުންނާނެދޯ؟ މީގެ ދެ އަހަރު ދެމީހުން ޙައްޖަށް ގޮއްސަ އަލުން ސޭވް ކުރެވުނު ފައިސާއިން މިތަން ގަތީ. ހިތަށްއެރީ ޔުނާ މިފަހަރު އަންނަން ވާއިރަށް ބޮޑު ސަޕްރައިޒެއް ދޭނީއޭ." ޔަޒްދާން ފަނޑުނުވާ ހިނިތުންވުމެއްގައި ހުރެ ބުނެލިއެވެ.\n"އޯ ނޯ! ކީއްވެ ސޭވިންގްސް ޔޫޒްކުރީ؟ ދޮންބެ ރަނގަޅު އަންހެން ކުއްޖަކާ ދިމާވި ދުވަހަކުން ވެޑިންގްއަކާ ހަމައަށް ދަންދެން އެ ބެހެއްޓިނަމަ....." ޔުނާ ހިސާބަކަށް މާޔޫސްވެފައިހުރެ ބުނެލިއެވެ. އެއާއެކު ޔަޒްދާން ހީލިއެވެ.\n"ދޮންބެގެ ވެޑިންގްއާމެދު މެދު ވިސްނާނީ ޔުނާ މީހަކާ އިނދެގެން ހަމައަކަށް އެޅުނީމަ. ދެން ތި ވާހަކަ ބާއްވާފަ ހިނގާބަލަ އެތެރެއަށް. ލެޓްސް މޭކް ނިއު މެމޮރީސް..... ދޮންބެ މަރުވި ދުވަހަކުން ވެސް މިތަން ފެނުނީމަ ޔުނާ ދޮންބެ މަތިން ހަނދާން ހުންނާނެތާ...." ޔަޒްދާން ބުނެލިއެވެ.\n"ހޫން ނުއުޅެން ހަނދާން ކުރާކަށް ތި ކަހަލަ ވާހަކަ ދައްކަންޏާ." ޔުނާ ސަމާސާ ރާގަކަށް އެހެން ބުނެލަމުން ޔަޒްދާންގެ ކޮނޑުގައި އަތްއަޅައި ކުޑަ ގޮތަކަށް ކޮއްޕާލިއެވެ. އެއާއެކު ޔަޒްދާންއަށް ހީލެވުނެވެ.\nޔުނާ އިތުރަށް އުފާވެގެން ދިޔައީ ދޮންބެ އޭނައަށްޓަކައި ގަތް އެޕާޓްމެންޓަކީ އެ ޢިމާރާތުގެ އެންމެ މަތީ އެޕާޓްމެންޓުކަން އެނގުމުންނެވެ. އެ ޢިމާރާތުގެ ހުރިހާ އެޕާޓްމެންޓްތަކުގެ ތެރެއިން އެންމެ ހައިބަތު ހުރި އެޕާޓްމެންޓަކީ އެއީކަމަށް ބުނާ ވާހަކަތައް އޭނައަށް އަޑު އިވިފައިވާތީވެއެވެ.\nއެކަމާމެދު އުފާވީ ވަގުތު ދޮންބެ އޭނައަށްޓަކައި އެފަދަ ބޮޑު ޚަރަދެއް ކުރިކަމުގެ ޝަކުވާވެސް އޭނައަށް ކުރެވެމުން ދިޔައެވެ. ދޮންބެ މިފަދަ ބޮޑުކަމެއް ކުއްލި ގޮތަކަށް އޭނައަށް ކޮށްދިނީ ކީއްވެތޯވެސް އަމިއްލަ ޒަމީރާއި ސުވާލު ކުރެވެމުން ދިޔައެވެ. އަދި އަމުދުން އެޕާޓްމެންޓުގެ އެކި ތަންތަން ދައްކަމުން ދިޔައިރު ދޮންބެ ވާހަކަ ދައްކަމުން ދިޔަ ޒާތުން އޭނައަށް އުދަގޫވަމުން ދިޔައެވެ.\n"މިއީ ޔުނާގެ ކޮޓަރި..... ހުރިހާ ކޮޓަރީގެ ތެރެއިން އެންމެ ބޮޑު ކޮޓަރިއަށްވީމަ މިތަނަށް ޔުނާއާއި ގުޅޭ ކަހަލަ ބެޑްރޫމް ސެޓެއް ލީ.... އޯކޭ ދޯ؟ އެހެރީ ބަދިގެ.... ހުރިހާ އިލެކްޓްރޯނިކް ސަމާނު ލާފަ ކަރަންޓާއި ގުޅާފަ ހުންނާނީ. ޔުނާއަށް ހުރިހާ ކަމެއް އަމިއްލައަށް ކުރެވޭނެހެން. ދެން މިއީ ދޮންބެގެ ކޮޓަރި. ދޮންބެ ނެތް ދުވަހަކުން މިތަނަށް ވަދެ ދޮންބެ މަތިން ހަނދާން ކޮށްލެވޭނެތާދޯ؟" ދޮންބެ އެ ކޮޓަރީގެ ވަކި ހިސާބަކަށްވަދެ ފަސްއެނބުރި އޭނައަށް ބަލައިލަމުން ހިނިތުންވުމަކާއެކީ ދޯދިނެވެ.\n"ކީއްވެ މާ ގިނައިން ދޮންބެ ނުހުންނާނެ ދުވަހެއްގެ ވާހަކަ މިއަދު ތި ދައްކަނީ؟" ޔުނާ އޭނަގެ ދެއަތް މެއާއި ދިމާލުން ހުރަސްކޮށްލަމުން ސުވާލުކުރިއެވެ.\n"ހެހެ.... ވެދާނެ މިއަދު ހެނދުނު މަރާއި ގުޅޭ ދަރުހެއް އަޑުއެހީމަ ވާގޮތް ކަމަށްވެސް. އެހެންނޫނަސް ދުނިޔޭގަ މިހާ ތަނަވަސްކަން ލިބޭއިރު މަރުމަތިން ހަނދާންކުރުން ވެސް މުހިންމުދޯ؟ މި ދުނިޔޭގަ ކިތަންމެ ކިތަންމެ ބޮޑު ގެއެއް ލިބުނަސް އަހަރުމެންނަށް ޙަޤީޤީ ދިރިއުޅުން ލިބުންވަނީ އާޚިރަތުގައި ﷲ އަހަރުމެންނަށް ދެއްވާނެ ގޭގަ އިން ޝާ ﷲ! މި ދުނިޔޭގަ ކިތަންމެ ބޮޑު ތަނަވަސްކަމެއް ލިބުނަސް ޙަޤީޤީ ކާމިޔާބީއެއް ލިބުނު ކަމަށްވާނީ އެދުވަހު އަލިފާނުގެ ޢަޒާބުން ސަލާމަތް...." ޔަޒްދާންގެ އެ ވާހަކަ މެދުކެނޑިގެން ދިޔައެވެ.\n"އޯކޭ އޯކޭ ދޮންބެ.... ގޮޓް އިޓް!" ޔުނާ އެ ވާހަކަ އިތުރަށް އަޑުއަހަން ބޭނުންނުވުމުން އަވަސްއަވަހަށް ބުނެލިއެވެ. އެއާއެކު ޔަޒްދާން ހިސާބެއްގެ މާޔޫސްކަމަކާއެކީ އަނގަ ލައްޕާލިއެއްކަމަކު ކަމެއް ހަނދާންވީ ފަދައަކުން ވާހަކަ ދެއްކިއެވެ.\n"އާނ މިހެން ބުނެވުނީމައޭ މި ހަނދާންވީ. މި ކޮޓަރީގަ ހުންނާނެ ވަރަށް މުހިއްމު ތަނެއް. އާދެބަލަ ދައްކާލާނަން...." ޔަޒްދާން އެހެން ބުނެލުމުން ޔުނާ ހިސާބެއްގެ ޙައިރާންކަމާއެކީ ދޮންބެ ފަހަތުން ކޮޓަރީގެ ތެރެއަށް ވަނެވެ.\nޔަޒްދާން އެ ކޮޓަރީގެ ކިޔަވާ މޭޒު ކައިރިއަށް ގޮސް ވަތްގަނޑެއް ދަމާލަމުން ކުޑަ ތަޅުދަނޑިއެއް ނެގިއެވެ. އަދި އެ ތަޅުދަނޑިއާއެކީ ޔަޒްދާން ދިޔައީ ކޮޓަރީގެ ކަނެއްގައި ހަނިކޮށް ހެދިފައިވާ ދޮރަކާއި ދިމާލަށެވެ. ޔަޒްދާން ގޮސް އެ ދޮރު ހުޅުވާލުމާއެކު ފެނިގެން ދިޔައީ އެ ފަންގިފިލާއިން ތިރިއަށް ދެވޭ ސިޑި ބަރިއެވެ.\n"އޮހް! އަލްޓަނޭޓިވް އެގްޒިޓެއްތަ؟ ހެހެ....." ޔުނާ އެ ދޮރުން ބޭރު ބަލަމުން ސުވާލު ކުރިއެވެ.\n"ހުމް..... އަދި މި ޢިމާރާތުގެ ވެރި މީހުންނަށް ވެސް ނޭނގޭނެ ދޮންބެ މި ދޮރު ހަދާލިކަން. އެމީހުންނަށް އެނގޭކަށް ވެސް ނުޖެހޭދޯ؟ މި ތަނަކީ ދެން އަހަރުމެންގެ މިލްކެއް.... ދޮންބެ ނެތް ވަގުތެއްގަ އެއްވެސް ކަހަލަ މީހަކު އެޕާޓްމެންޓަށް ވަދެ ކަމެއް ކުރަން އުޅުނިއްޔާ މިތަނުން ނިކުންނަން އަވަސްވާތި...." ޔަޒްދާން ސީރިއަސްކަމާއެކީ ބުނެލިއެވެ.\n"ދެން ތިހެން ނުކިޔަބަލަ ދޮންބޭ.... ދޮންބެ ނުހުންނާނެ ވަގުތެއް ޚިޔާލަށް ގެންނާކަށް ބޭނުމެއްނޫން." ޔުނާ ޝަކުވާގެ ރާގަކަށް ބުނެލިއެވެ.\n"ހެހެ..... ދޮންބެ ހުއްޓަސް ނެތަސް އެންމެ މޮޅު ރައްކާތެރިއަކީ ﷲ ކަން ޔުނާ ހަނދާން ބަހައްޓައްޗޭ! ޔުނާގެ ރައްކާތެރިކަމަށްޓަކައި މީހަކު ހުއްޓަސް އެ މީހަކު މެދުވެރިކުރައްވަނީ ﷲ. އުއްމީދު ކަނޑާލެވޭ ވަގުތުވެސް ﷲ ގެ ޙަޟްރަތުން އެހީއަށް އެދި އަމިއްލައަށް އެޅެން އޮތް ފިޔަވަޅެއް އަޅާ. އިން ޝާ ﷲ އެކަލާނގެ އެހީވެދެއްވާނެ. ކިތަންމެ ދަތި ޙާލަތަކުން ވެސް ސަލާމަތް ކޮށްދެއްވާނެ އިން ޝާ ﷲ!"\nލައިޓަރުގެ ހުޅުކޮޅު ބިންމަތީގައި ހުރި ދިޔާ އެއްޗާއި އެއްވެގެން ފެތުރެން ފެށި ވަގުތު ސިކުންތުކޮޅެއް ވަންދެން ޔުނާގެ ސިކުނޑި ހުއްޓުމަކަށްއައެވެ. އެހެނަސް ހިނދުކޮޅެއް ފަހުން ދޮންބެ އެދުވަހު އޭނައަށް ދެއްކި ދޮރާއެކީ އެންމެ ފަހުން އޭނަގާތު އެދުވަހު ބުނެލި ބަސްތައް ސިކުނޑީގައި ގުގުމާލިއެވެ.\nހުޅުގަނޑު ފެތުރިގެން އޭނައާއި ދިމާލަށް އަންނަން ފެށި ތަނާހެން ޔުނާއަށް ހަޅޭކަކާއެކީ އެޕާޓްމެންޓްގެ ތެރެއަށް ދާން ދުއްވައިގަނެވުނެވެ. އެވަގުތު އެ ހުޅުގަނޑު ރޯކުރި މީހާ އަވަސް ހިނގުމެއްގައި އޭރު ހުޅު ނުހިފާ ހުރި އެޕާޓްމެންޓްގެ މައިދޮރުން ނިކުތީ، އެ ދޮރަށާއި ދޮރުގެ ކައިރިން ހުރި ޓައިލްސް މައްޗަށް ވެސް ތެޔޮ އޮއްސައި ތެޔޮ ފުޅި އެތެރެއަށް ދޫކޮށްލަމުންނެވެ. އިސާހިތަކު ހުޅުގަނޑު އެފަރާތަށް ވެސް ފެތުރިގެން ގޮސް ދޮރުގައިވެސް ހުޅު ހިފިއެވެ.\nޔުނާ އެ ދިޔަ ގޮތަށް ގޮސް އޭނަގެ ކޮޓަރިއަށް ވަން ވަގުތު ހުޅުގަނޑު ކޮޓަރި ބަރި ހުރި ފާރުގެ ދެފަރާތުން އައިސް އޭނަގެ ކޮޓަރީގެ ދޮރުގައި ވެސް ހިފަން ފެށިއެވެ. އަލިފާނުގެ ހޫނުކަން އިޙްސާސް ކުރެވި ފަހަތަށް ޖެހިލެވުނު ހިނދު ރަނގަޅަށް ވިސްނަން ވެސް ދަތިވިއެވެ. އެވަގުތަކީ ޢިމާރާތުގައި ފަޔާރ އެލާމުގެ އަޑުވެސް ގުގުމަން ފެށި ވަގުތެވެ.\nބިންމަތިން ފެތުރިގެން ދިޔަ ވަރަށްވުރެ ދޮރުގައި އަލިފާން ހިފަމުން ދިޔަ ގޮތް ލަސްކަން ހިނދުކޮޅެއްގެ ތެރޭގައި ފާހަގަވުމުން ޔުނާ ހިތްވަރުކޮށްފައި ދޮރުގެ ތަޅުގައި ހިފާލަމުން ހުޅުވާލިއެވެ. އަދި އޭގެ ދެވަނަ ސިކުންތުގައި އެ ކޮޓަރި ބަރީގެ އަނެއްފަރާތުން ފެންނަމުން ދިޔަ ދޮންބެގެ ކޮޓަރީގެ ދޮރު ހުޅުވާލީ ހިތުން ސީދާ އެ ދޮރާއި ދިމާލަށް ދިޔުމަށެވެ. އެހެނަސް ދޮރުގެ ތަޅުދަނޑި އޮތީ އޭނަގެ ކޮޓަރީގައިކަން އެނގުންވުމުން ޔުނާ އޭނަގެ ކޮޓަރިއަށް ވަނެވެ.\nކޮޓަރިއަށް ވަނުމާއެކު ނޭވާގެ ތެރެއިން ކަރުގެ ބުޑަށް އައި ދުމުގެ އަސަރުން ޔުނާ ކެއްސަން ފެށިއެވެ. ފަހަތުން ދޮރުގައިހުރި ހުޅުގަނޑު ބޮޑުވަމުން ދާ މަންޒަރު ބަލަން ވެސް ބޭނުމެއްނުވެފައި ޔުނާ އޭނަ ކުރަން އައިކަމުގެ މަތިން ހަނދާން ކޮށްލިއެވެ. އެއާއެކު ޔުނާ ކޮޓަރީގެ އެކިއެކި ތަންތަން ހޯދަން ފެށިއެވެ. އެ ތަޅުދަނޑިއަކީ މާ މުހިއްމު އެއްޗެއް ނޫންކަމުގައި މި ހުރިހާ ދުވަހު އޭނަ ދެކުނީތީ އޭތި އެންމެ ފަހުން ބޭއްވުނު ތަނެއްވެސް ރަނގަޅަށް ހަނދާނެއް ނެތެވެ.\nހާސްކަމާއެކީ ދޭތެރެދޭތެރެއިން ކެއްސަމުން ކިޔަވާ މޭޒުގެ ހުރިހާ ވަތްގަނޑެއް ހާވައި ބަލައިލުމުން ވެސް އޭތި ފެންނަ ގޮތެއް ނުވިއެވެ. ހެދުން އަލަމާރީގެ އެކި ބައިބައި ހުޅުވައި ހެދުންތައް އުކަމުން، ކަކޫމައްޗަށް ތިރިވެ އެ އަލަމާރީގެ ވަތްގަނޑުވެސް ހުޅުވައި ބަލައިލުމުން ވެސް ތަޅުދަނޑި ފެންނަ ގޮތެއް ނުވުމުން، ޔުނާގެ ހިތުގެ ތެޅުން އިހުނަށްވުރެ އަވަސްވެ ލޯ ކަރުނުން ފުސްވާން ފެށިއެވެ. ކޮޓަރި ތެރެއަށް ހުޅުގަނޑު ފެތުރެމުން ދިޔަ ކަމާއި، އޭގެ ހޫނުކަން އިޙްސާސް ވަމުން ދިޔަ ވަގުތު އަނެއްކާވެސް އޭނައަށް އުއްމީދު ކަނޑާލެވެން އުޅުނެވެ. އެހެނަސް އެވަގުތު އަނެއްކާވެސް ދޮންބެގެ ބަސްތަކެއްގެ މަތިން ހަނދާންވެގެން ދިޔައެވެ.\n"އުއްމީދު ކަނޑާލެވޭ ވަގުތުވެސް ﷲ ގެ ޙަޟްރަތުން އެހީއަށް އެދި އަމިއްލައަށް އެޅެން އޮތް ފިޔަވަޅެއް އަޅާ. އިން ޝާ ﷲ އެކަލާނގެ އެހީވެދެއްވާނެ...."\nއެ ބަސްތައް ހަނދާންވެގެން ދިޔަ ހިނދު ޔުނާ އެތައް ޒަމާނެއް ފަހުން ފުރަތަމަ ފަހަރަށް ﷲ އަށް ދުޢާއެއްކޮށްލަން ހިތަށްއެރިއެވެ. ހިތަށް ވެރިވި އެ ޢަޒުމާއެކީ ހިތާހިތުން ކިޔާލެވުނީ 'ޔާ ﷲ' އެކަންޏެވެ. ހާސްކަން ވެރިވެފައިވި ސިކުނޑީގެ ސަބަބުން ދުޢާއަށްޓަކައި ހިތާހިތުން ވެސް ބަސްތައް އަތުރާލުމުގައި އޭނަ ނާކާމިޔާބުވިއެވެ.\nދުޢާ ރަނގަޅަށް ނުކުރެވުނަސް ކީއްވެކަމެއް ނޭނގެއެވެ. ސިކުންތުކޮޅެއްފަހުން އެނދުގެ ހެޑްބޯޑުގައި ހުރި ވަތްގަނޑެއް ހުޅުވާލަން ހިތަށްއެރި ހިނދު އެ ހިތުގައި އުއްމީދު އާވިއެވެ. އިސާހިތަކު އެތަނުގައި އޭނައަށް ތަޅުދަނޑި ބޭއްވުނު ހަނދާން އާވުމުން ޔުނާ ވަގުތުން ކޮޅަށް ތެދުވެ އެނދާއި ދިމާލަށް ދިގު ފިޔަވަޅުތަކެއްގައި ދިޔައެވެ. އެ ހިނދު އެނދުގެ ކައިރިއަށް ހުޅުގަނޑު އަންނަމުން ދިޔައެއްކަމަކު އެނދުގައި ރޯ ނުވެއެވެ.\nހެޑްބޯޑުގެ ވަތްގަނޑު ހުޅުވާލުމާއެކު އެ ކުޑަ ތަޅުދަނޑި ފެނިގެން ދިޔުމުން އޭނައަށް ހިތާހިތުން ޝުކުރު ކުރެވުނެވެ. ތަޅުދަނޑިއާއެކީ އޭނަ ކޮޓަރިން ނިކުންނަން ދިމާކުރި ވަގުތު ދޮރުން ނިކުމެވޭ ވަރަށްވުރެ ދޮރުމަތީގައި ހުރި ހުޅުގަނޑު ބޮޑުވެފައިވި މަންޒަރު ޔުނާއަށް ފެނުނެވެ. އެ ހިނދު ދޮންބެ އަލިފާނަކުން ސަލާމަތްވުމަށް އޭނައަށް ދަސްކޮށްދިން ދުވަސް މަތިން ހަނދާންކުރަމުން ޔުނާ އަވަސްއަވަހަށް އެނދުމަތީގައި އޮތް ރަޖާ ނެގިއެވެ. އަދި ކުރިން ލިބިފައި ނުވާ ހިތްވަރަކާއެކީ އެ ރަޖާ ދަމަމުން ގޮސް ދޮރު މަތީގައި އަޅާލިއެވެ.\nއެ ދިމާލުން ހުޅުގަނޑު ނިވިގެން ދިޔުމުން ރަޖާ މަތިން ގޮސް ދޮންބެގެ ކޮޓަރިއަށް ވަންނަން ދިމާކުރިއެވެ. އެހެނަސް އެ ދޮރުމަތީގައި ވެސް ހުޅު ހިފާފައިވި މަންޒަރު ފެނިފައި ރަޖާ ދަމަމުން ގޮސް އެ ދޮރުންވެސް ވަދެވޭ ވަރުވުމުން އެކޮޓަރިއަށް ވަދެގެން ގޮސް އެއްކަލަ ދޮރާއި ދިމާލަށް މިޞްރާބު ޖެހިއެވެ. އަދި ދެވަނަ ވިސްނުމެއްނެތި އެ ދޮރު ހުޅުވާލަމުން ދޮރުން ނިކުތެވެ. އެ ހިނދު އެ ކޮޓަރި ނޫން ޖެހިގެން ހުރި ކޮޓަރިން އެއްޗެއް ގޮވި އަޑަށް ޔުނާއަށް ހަޅޭއްލަވައިގަންނަމުން ސިޑިން ފައިބަން އަމާޒުކުރެވުނެވެ.\nބާރަށް ތެޅެމުން ދިޔަ ހިތުގައި ބިރުވެރިކަމުގެ ވިންދު ޖަހަމުން ދިޔައިރު އޭނައަށް ދުވެމުން ދިޔައީ ފިޔަވަޅުތަކުގެ މައްޗަށް އޭނައަށް ބާރުވެސް ނުފޯރުވޭހެން ހީވާ އަވަސްމިނެއްގައެވެ. ކޮޓަރީގައި ހުރި ފުޅިފުޅީގައި ހުޅު ރޯވުމުން އެތަނުގެ ޙާލަތު އިހުނަށްވުރެ ގޯސްވަނީކަން ޔުނާއަށް އެނގުންވިއެވެ. އެ އެޕާޓްމެންޓުގައި ދެން އުޅެވޭނެ ވަރު ވާނެތޯ އަމިއްލަ ޒަމީރާއި ސުވާލުކޮށްލެވުނަސް އެ ސުވާލުގެ ޖަވާބު އެވަގުތު މުހިއްމު ކަމަކަށް ނުވިއެވެ.\nމިނެޓްތަކެއްގެ ތެރޭގައި ޔުނާއަށް އެ ޢިމާރާތުގެ ގްރައުންޑް ފްލޯއަށް ދެވުނެވެ. އެހިނދު ޢިމާރާތުގެ އެހެން ފަންގިފިލާތަކުގައި ތިބި މީހުންވެސް ޢިމާރާތުން ނިކުންނަން އަވަސްވަމުން ދިޔައެވެ. ޔުނާވެސް މީހުންތަކުގެ ތެރެއިން ޢިމާރާތުން ނިކުތެވެ. އެވަގުތު އެ މީހުންގެ ވާހަކަތަކާއި ކެއްސާ އަޑާއި ކުޑަކުއްޖަކު ރޯ އަޑުން އެ މާޙައުލު އަޑު ހަރުވެފައިވިއެވެ.\nޢިމާރާތުގެ ގޯތިން ހިނގާފައި ގޭޓާއި ހަމައަށް ގޮސް ޔުނާއަށް ފަސްއެނބުރި އެތަނާއި ދިމާލަށް ބަލައިލެވުނީ އޭނަ އެންމެ ފުރަތަމަ އެތަނުގައި ވަޒަންވެރިވުމަށް އެ ގޭޓުން ވަދެގެން ދިޔަ ދުވަސް ހަނދާންވުމުންނެވެ. އެ ޢިމާރާތުގެ އެންމެ މަތީ ބައިގައި އެއްކޮށް ހުޅުގަނޑު ހިފާފައި ހުރި މަންޒަރު ފެނި އޭނަގެ ލޮލުން ކަރުނަތައް ހިލިގެން ދިޔައެވެ. އެ އެޕާޓްމެންޓް އަނދަމުން އެދަނީ އޭނަގެ ދޮންބެގެ ހަނދާންތަކާއިވެސް އެކީކަން އެނގުންވީ ހިނދު އެ ލޮލުން ކަރުނައެއް ފައިބައިގެން އައެވެ. އެ ހިނދު އެހެން ހިނގާފައި ދިޔަ މީހަކު އޭނަގެ ކޮނޑުގައި ޖެހިފައި ދިޔަ ވަގުތު އެތެރެއަށް ލެވުނު ނޭވައާއެކީ ޔުނާ ނުލަފާ ގޮތަކަށް ކެއްސަން ފެށިއެވެ. ނޭވާ ލަމުން ދިޔަ ވަރަކަށް ނޭވާ ކުރުވެ ކެއްސުން ގޯސްވަމުން ދިޔަ ގޮތުން އޭނަ ވީހާވެސް އަވަހަކަށް އެތަނުން ދާންޖެހޭކަން އެނގުންވިއެވެ. އެހެންކަމުން ދިގު ފިޔަވަޅުތަކެއްގައި ގޭޓުން ނިކުމެގެން އަލިފާނުގެ އަސަރު ހުރި ޞަރަޙައްދާއި ދުރަށް ދާން ހިނގައިގަތެވެ.\nހިނގަމުން ހިނގަމުން ގޮސް އެ މާޙައުލާއި ދުރަށް ދެވުމުން ޔުނާ ހިސާބަކަށް ހަމައަކަށް އެޅޭ ގޮތްވިއެވެ. އެ ހިނދު އޭނަ ދެން ހަދަންވީ ގޮތަކާއިމެދު ވިސްނާލެވުނެވެ. ހޮޓެލަށް ދާން ނިންމަމުން ޔުނާ މިޞްރާބު ޖެހީ ކައިރިން ފެނުނު ކުޑަ ފިހާރައަކަށެވެ. އެތާނގައި ހުރި ފޯނުން ހޮޓެލްގެ މުވައްޒަފުންނަށް ގުޅައި އޭނައަށް ރޫމެއް ބުކްކުރަން އެންގުމަށެވެ. އެހެނަސް އެކޮޅުން ފޯނު ނެގި ރެސިޕްޝަނިސްޓް ބުނެލި ވާހަކައިން ޔުނާ އަޖާއިބުވާހާވިއެވެ.\n"ސޮރީ މޭމް..... މިވަގުތު ތިން ހޮޓެލްގައި ވެސް ހުސް ރޫމެއް ނެތް..." އެކުއްޖާ ބުނި އަޑު ޔުނާއަށް އިވުނެވެ.\n"ވަޓް؟ ތީ ހާދަ ނުވާކަމެކޭ.... އެހެންވެއްޖެއްޔާ މިރޭ ލީވް ކުރާ ކަސްޓަމާއެއް ހުރިއްޔާ އެ ރޫމް މޭމްގެ ނަމަށް ބުކްކޮށް ދެއްޗޭ." ޔުނާ އެދުނެވެ.\n"އެގޮތަށް ހެދޭކަށް ނެތް މޭމް.... ރިއަލީ ސޮރީ ޓު ސޭ ދިސް. އޮފީސް ހުންނަ ރޫމް ހުސްކުރެވުނީސް އެކަމަކު ޔޫސުފް ސާރ ވެސް މިރޭ ވަރަށް ބިޒީކޮށް ވޯކްކުރަނީ.." އެ ކުއްޖާ އެހެން ބުނެލި އަޑު އިވުމުން ޔުނާގެ ހަށިގަނޑުން ހަކަތަ ގެއްލޭ ފަދަ އިޙްސާސެއް އޭނައަށް ކުރެވުނެވެ. އެ ކުއްޖާ އެ ހަދަނީ ދޮގެއްހެން ހީވިއެއްކަމަކު އެވަގުތު އެކަމާ ބަހުސްކުރާނެ ވަރެއް އޭނަގެ ގައިގައި ނެތެވެ.\nއެހެންކަމުން އެހެން މީހަކަށް ބަރޯސާވުމަކީ އޭނަ ކިތަންމެ ނުރުހުންވާ ކަމަކަށް ވިޔަސް ޔުނާ އެގޮތް ޚިޔާރު ކުރިއެވެ. އެހީއެއް ލިބޭނެކަމުގެ މާ ބޮޑު އުއްމީދެއް ނެތަސް ޔުނާ ހުޅުމާލޭގައި އުޅޭ އޭނަގެ ބައެއް އެކުވެރިންނާއި، ބައްޕަ ފަރާތު ބޮޑުދައިތައަކާއި ދެ ބޮޑުބޭބެއިންގެ ގެއަށް ދާން ނިންމިއެވެ. އެ ޚިޔާލާއެކީ އެ ގެތަކަށް ދާން ނިންމި ހިނދު ކޮންމެވެސް ވަރެއްގެ އުއްމީދެއް ޔުނާގެ ހިތުގައިވިއެވެ. އެހެނަސް....\n"އޮހް! އެޕާޓްމެންޓް އެނދީ ދޯ؟ ދުށީމޭ ޚަބަރުން. އައި ވިޝް އައި ކުޑް ހެލްޕް އެކަމަކު އޭޒް ޔޫ ނޯ މިގޭގަ ހުންނަނީ އެންމެ ރޫމެއް. ސޯ ކާންޓް!"\n"ސޮރީ ޔުނާ! މިގެއަށް އެ ރަށުން މީހުން އައިއްސަ އެބަތިބި... ވަރަށް ޑިފިކަލްޓްވާނެ އިތުރު މީހަކު ގެންގުޅެން."\n"ތިއީ ކާކު؟! އަހަރުމެންނަކަށް ނޭނގޭ އެއްވެސް ޔުނާއެއް!"\n"ހެހެ..... ޚަލީލް އެއްލާލާފަ ދިޔަ ދޭތިން ކުރެ އެކަތިދޯ؟ މިގޭގަ ނެތް ތީނަ ބަހައްޓާނެ ތަނެއް."\nއޭގެއިން ކޮންމެ މީހެއްގެ ފަރާތުން ވެސް އިވެމުން ދިޔަ ބަސްތަކުން ޔުނާއަށް އޭނަގެ އެކަނިވެރިކަން އިޙްސާސްވުން ނޫންކަމެއް ނުވިއެވެ. އެ އިޙްސާސާއެކީ ޔުނާގެ ލޮލުން ކަރުނަ ހިލުނެއްކަމަކު އޭނައަށް ނުރޮވެއެވެ. އެއީ އޭނަ ހިތްވަރުގަދަ ވީމަ ކަމެއް ނޫނީ ރޮވޭ ވަރަށްވުރެ ވަރުބަލިވެފައި ވީމަކަމެއް ޔަޤީނެއް ނުކުރެވުނެވެ.\nއެންމެ ފަހުން ޔުނާ ޒިޔާރަތް ކުރި ބޮޑުބޭބެގެ ގެއަށް ފަހު އޭނަ ހިނގަމުން ދިޔައީ ހަމަހިމޭންކޮށް އޮތް މަގަކުންނެވެ. ފައި މަގުގައި އެކި ގެތަކަށް ދިޔުމުގެ ސަބަބުން ދެފައިން ވަރުބަލިކަމެއް އިޙްސާސް ކުރެވެމުން ދިޔައިރު ކެއްސުމުގެ ސަބަބުން ކަރު ތެރޭގައި ރިހުމެއް އުފެދިފައިވިއެވެ. އޭގެ ސަބަބުން އޭނަ ހުން ވައްތަރު ވެފައިވިކަން އެނގުންވިއެވެ.\nޔުނާ އެ މަގުން ހިނގަން ފެށިތާ މާ ގިނައިރެއްނުވެ ތުނިކޮށް ވާރޭ ވެހެން ފެށިއެވެ. ވާރޭ ތިކިތަކުގެ އިޙްސާސް ކުރެވުމުން އުޑާއި ދިމާލަށް ނަޒަރު ހިންގާލެވުނެއްކަމަކު އެ ވާރެއިން ހިޔާ ވާކަށް ޔުނާ މަސައްކަތެއް ނުކުރެއެވެ. އޭނަ ކިތަންމެ މަސައްކަތެއް ކުރިޔަސް އެއީ އޭނައަށް ލިބެން ނެތް ނިޢުމަތެއްހެން އޭނައަށް ހީވެފައިވުމުންނެވެ.\nވާރޭގެ ތެރޭގައި އިރުކޮޅެއްވުމުން ޔުނާ މުޅިން އެއްކޮށް ފޯވިއެވެ. އެއާއެކު ވެގެން ދިޔަ ފިންޏާއެކީ އޭނަ ތުރުތުރު އެޅި ހިނދު ފައިގައިވި ރިހުން ވެސް އިތުރުވެގެން ދިޔައެވެ. އިތުރަށް ނުހިނގޭނެހެން ހީވުމުން ޔުނާ އިށީންނަން ބޭނުންވިއެވެ. އިށީންނާނެ ތަނެއް ފެނޭތޯ ވަށައި ހޯދާލިއެއްކަމަކު ފެންނަ ގޮތެއް ނުވިއެވެ. އެހެންކަމުން އިތުރު ގޮތެއް ނެތުމުން ޔުނާ ލަސްލަހުން ހިނގާފައި ގޮސް އެންމެ ކައިރިން ފެނުނު ޢިމާރާތް ކައިރިއަށް ދިޔައެވެ. އަދި ފާރަށް ލެނގިލަމުން ބިންމަތީގައި އިށީނީ އަމިއްލަ ނިކަމެތިކަން އިޙްސާސް ކުރެވޭ ޙާލުގައެވެ.\nއެހެން އިންދާ ކުއްލިއަކަށް އޭނަގެ ގައިގައި ޖެހެމުން ދިޔަ ވާރޭ ތިކިތަކުގެ ޙަމަލާއަށް ހުއްޓުމެއް އައިސް އޭނަގެ ގަޔަށް ކުޑައެއްގެ ހިޔަނި އެޅުނެވެ. އެ ކުޑައިގެ ހިޔަންޏާއި އެކީ ކުޑަ ހިފައިގެން ހުރި ޒުވާނާގެ ހިޔަނިވެސް ޔުނާއަށް ބިންމަތިން ފާހަގަވިއެވެ. އެ ހިޔަނިން، ޒުވާނާ ހުރީ ޔުނިފޯމެއްގައިހެން ހީވިއެވެ. ޔުނާ އިސްއުފުލައި ބަލައިލިއިރު އޭނަގެ ބޯމައްޗަށް ދިއްކުރެވިފައިވީ ރަތް ކުލައިގެ ބޮޑު ކުޑައެކެވެ. އެއީ އޭނަގެ ކުޑައޭ ހިތަށްއެރި ވަގުތު އެ ޒުވާނާ ކުޑަ ހިއްލާލީ އޭނަގެ ސޫރަ ޔުނާއަށް ފެންނާނެ ފަދައަކުންނެވެ. އެއާއެކު ފެނުނު ސޫރައިން ޔުނާއަށް އާދަޔާ ޚިލާފު ހިތްހަމަޖެހުމެއް ލިބުނެވެ. އޭނައަށް ރައްކާތެރިކަމެއް ލިބިއްޖެކަން އެވަގުތު ހިތް ޔަޤީންކުރި ގޮތުން ޚުދު ޔުނާވެސް ޙައިރާންވާހާވިއެވެ.\nދެކިލަން އެދޭތީ - 45\nޙިޖާޒުގެ ޤާފިލާ 99\nއަންނަންދެން ހުންނާނަން ލޯބިން ތިޔަ އިންތިޒާރުގައި - 42\nދެކިލަން އެދޭތީ - 44\nވާހަކަ: ހިޔާ - 16


ފަސޭޙަކަމާއެކު ޑުސެލްޑޯފް ބަލިކޮށް، ބަޔާން 10 ޕޮއިންޓްގެ ލީޑަކަށް | Feshun.mv\n31 މެއި 2020 - 08:08\nޖަރުމަން ބުންޑެސްލީގާގައި ރޭ ކުޅުނު މެޗުން ފަސޭޙަކަމާއެކު ޑުސެލްޑޯފް ބަލިކޮށް 10 ޕޮއިންޓްގެ ލީޑަކަށް ބަޔާން މިއުނިކް ޖެހިލައިފިއެވެ.\nއެލިއަންސް އެރީނާގައި ރޭ ކުޅުވުނު މިމެޗު ބަޔާންއިން ކާމިޔާބުކޮށްފައިވަނީ 5-0 ގެ ނަތީޖާއަކުންނެވެ.\nބަޔާންގެ ފަރާތުން މޮޅުކުޅުމެއް ފެނިގެންދިޔަ މިމެޗުގައި މެޗުގެ ވަރަށް ކުރީކޮޅު އެކްލަބުން ލީޑު ނެގީ ޑުސެލްޑޯފްގެ މެތިއަސް ޖޯގެންސެންއަތުން ބައިކޮޅަށް ވަތްލަނޑަކުންނެވެ. މިލަނޑު ފެނިގެންގޮސްފައިވަނީ މެޗުގެ 15 ވަނަ މިނަޓްގައެވެ. އޭގެ 14 މިނަޓް ފަހުން ބެންޖަމިން ޕަވާޑް އިތުރު ލަނޑެއްޖަހައި ބަޔާންއަށް ލީޑު ފުޅާކޮށްދިންއިރު، ޕަވާޑް މިލަނޑު ކާމިޔާބުކޮށްފައިވަނީ ކޯނަރަކުން ބޮލުންނެވެ. މީގެއިތުރުން މެޗުގެ ފުރަތަމަ ހާފު ނިމުމުގެ ކުރިން ލެވެންޑޯސްކީ ލަނޑެއްޖަހައި ބަޔާން ތިން ލަނޑުގެ ލީޑެއް ހޯދައިދިނެވެ.\nޕަވާޑުގެ ލަނޑަށްފަހު އުފާފާޅުކުރަނީ - ފޮޓޯ: އީއެސްޕީއެން\nހުރިހާ ގޮތަކުންވެސް ބަޔާންއިން ކޮންޓްރޯލް ކުރަމުންދިޔަ މިމެޗުގެ ދެވަނަ ހާފު ފެއްޓުމާއެކު ލެވެންޑޯސްކީ އަނެއްކާވެސް ބަޔާންއަށް އިތުރު ލަނޑެއް ކާމިޔާބުކޮށްދިނެވެ. މެޗުގެ 50 ވަނަ މިނަޓްގައި ފެނިގެންދިޔަ މިލަނޑު ލެވެންޑޯސްކީ ކާމިޔާބުކޮށްދީފައިވަނީ ފުންނާބުންނެވެ. ގްނާބްރީ ހުރަސްކޮށްދިން ބޯޅު ގޯލްއޭރިއާތެރޭ ހުރެ ލެވެންޑޯސްކީ ފުންނާބުން ފޮނުވާލިއިރު، މިބޯޅަ ވަދެގެންދިޔައީ ކީޕަރު ތޮއްޑު ދަށުންނެވެ. މިއީ ލެވެންޑޯސްކީ މިސީޒަންގައި ކާމިޔާބުކުރި 44 ވަނަ ލަނޑެވެ. ލެވެންޑޯސްކީ މިސީޒަންގެ ބުންޑެސްލީގާގައި މިހާތަނަށް 29 ލަނޑު ޖަހާފައިވާއިރު، އުމުރުން 30 އަހަރުގައި އެއް ސީޒަނެއްގައި 29 ލަނޑުޖެހި ފުރަތަމަ ކުޅުންތެރިޔާއަށްވެސް އޭނާވަނީ ވެގެންގޮސްފައެވެ. މީގެ އިތުރުން ރޭ ޖެހި ދެލަނޑާއެކު ލެވެންޑޯސްކީވަނީ މިހާރު ބުންޑެސްލީގާގައި ކުޅޭ 18 ޓީމާއި ދެކޮޅަށްވެސް ލަނޑުޖަހާފައެވެ.\nބަޔާންގެ ފަސްވަނަ ލަނޑު ފެނިގެންދިޔައީ ލެވެންޑޯސްކީގެ ދެވަނަ ލަނޑު ފެނުނުތާ2މިނަޓްފަހުންނެވެ. އަލްފަންސޯ ޑޭވިސް ކާމިޔާބުކޮށްދިން މިލަނޑަކީ ޑުސެލްޑޯފްގެ ތިން ޑިފެންޑަރުން ކަޓުވާލުމަށްފަހު ކާމިޔާބުކޮށްދިން ލަނޑެކެވެ.\nމިމޮޅާއެކު އެންމެފަހުގެ ޗެމްޕިއަން ބަޔާންއަށް 10 ޕޮއިންޓްގެ ލީޑެއް ލިބޭއިރު، 29 މެޗުން ބަޔާންއަށް ލިބިފައިވަނީ 67 ޕޮއިންޓެވެ. ބުންޑެސްލީގާގައި އެންމެފަހުން ކުޅުނު 12 މެޗުން ބަޔާންއިން ނިންމާލާފައިވަނީ ބަލިނުވެއެވެ.\nބަޔާން މިއުނިކް, ބުންޑެސްލީގާ, ބޭރު ކުޅިވަރު


އެޑްމިން – Page 278 – Liyuntheringe Gulhun\nVisitors online  87:users  0guests  49bots  38The maximum number of visits was  2016-10-05:all visits  37149:users  3guests  1698bots  35448browser  Chrome 53.0.2785.143\nދިވެހި ލިޔުންތެރިކަމުގެ އަދަބީ ޙައިސިއްޔަތު\n31 ޖުލައި 20122 ޚިޔާލުބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 9912\nއަޅުގަނޑުގެ މި ލިޔުމުގެ ބޭނުމަކީ ދިވެހި ލިޔުންތެރިކަމަށް އަދަބީ ޙައިސިއްޔަތު ލިބުނު ޒަމާނާ ބެހޭގޮތުން އެއްޗެއް ދެންނެވުމެވެ. އެހެންކަމުން އަޅުގަނޑު އެންމެ ފުރަތަމަ މަސައްކަތް ކުރާނީ އަދަބީ ޙައިސިއްޔަތަކީ ކޮބައިތޯ ބަލައިލުމަށެވެ. އަޅުގަނޑު ހީކުރާ ގޮތުގައި އަދަބީ ޙައިސިއްޔަތޭ މި ކިޔަނީ އަދަބިއްޔާތަށެވެ. އާދެ ލިޓްރެޗަރަށެވެ.\n30 ޖުލައި 2012ބަހާއި އަދަބު, އަދަބިއްޔާތުއެޑްމިން\nކިޔާފައިވާ ޢަދަދު: 10538\nމި ލިޔުންކޮޅު ލިޔަމުންދާއިރު އިނގިރޭސި ވިލާތުގެ ވެރިރަށުގައި ޒަމާނީ އޮލިމްޕިކްސްގެ 30 ވަނަ ކުޅިވަރު މުބާރާތް ފެށުމުގެ އިޙްތިފާލުތައް ކުރިޔަށް އެބަދެއެވެ. މިހާރު އަޅުގަނޑުމެން މިދެކޭ ކުޅިވަރު މުބާރާތަށް ޒަމާނީ އޮލިމްޕިކްސް ކިޔުނު ގޮތަކީ އެންމެ ފުރަތަމަ މިކުޅިވަރުތައް ގަދީމީ ޔޫނާނުގައި (ގްރީސްގައި) ބާއްވަން ފަށާފައިވަނީ ޢީސާ ޢަލއިހިއްސަލާމްގެ 776 އަހަރު ކުރިންނެވެ.\n30 ޖުލައި 2012ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 6738\nތައުބާގެ ދޮރު ޔަޤީނުން މަތިވެރި މިދީނުގައިވޭ\nތައުބާވެ މާފު އެދުމުން ރަޙްމަތްލިބުން ޔަޤީންވޭ\nފައުޅާއި ސިއްރުގައިވެސް ކުރެވޭކުށަށް ހިތާމައިން\nތައުބާވެ ދެންނެވީމާ މަތިވެރި ޢަފޫ ލިބުންވޭ\n30 ޖުލައި 2012ބަހާއި އަދަބު, ވާހަކައެޑްމިން\nފާޠިމަތު ޝުޢައިލާ ނަޝީދު\nމިއީ 1960 ގެ އަހަރުތަކުގައި ލަންކާގައި ހިނގި ހާދިސާއަކަށް ބިނާކޮށް އެތާނގައި ކިޔަވަން ހުރި ފާޠިމަތު ޝުޢައިލާ ނަޝީދު ލިޔެފައިވާ ޚިޔާލީ ވާހަކައެކެވެ. މި ވާހަކަ މި ސައިޓަށް ފޮނުއްވީ “ލިޔުންތެރީންގެ ގުޅުން” (ޖަމްޢިއްޔާ) ގެ މުސްތަޝާރު އަދި 1 މުއައްސިސް އަލްފާޟިލް ޢަބްދުﷲ ޞާދިޤެވެ. —— އެޑިޓަރ\nޝާލިން އިނީ އޭނާގެ ލޯބިވެރިޔާ ރޮޝޭންގެ އިންތިޒާރުގައެވެ. ފަހެއް ޖަހާއިރު މަސައްކަތް ނިންމާފައި ޝާލިން އާއި ބައްދަލު ކުރަން ރޮޝޭނަށް އާދެވެނީ ހަތެއް ޖަހާދާ ފަހުންނެވެ.\n28 ޖުލައި 20122 ޚިޔާލުއާދަކާދަ, ތާރީޚާއި ސަގާފަތުއެޑްމިން\nކިޔާފައިވާ ޢަދަދު: 7604\nރާއްޖޭގެ މީސްތަކުންގެ ދުޅަހެޔޮކަމުގެކަންކަމުގައި މި ކުރާ ގޮތަށް ޑޮކްޓަރީ ބޭސްކުރުން ޢާއްމުވެފައިނުވާ ދުވަސްވަރެއް ދިވެހިރާއްޖޭގައި ދިޔައެވެ. އެ ދުވަސްވަރު ދުޅަހެޔޮކަމަށް ކުރިމަތިވާ ކަންކަމުގައި ގިނަ ބަޔަކަށް ޢާއްމުކޮށް ކުރެވޭ ކަމަކަށް އޮންނަނީ ފަންޑިތަ ހެއްދުމެވެ. ފުދުންތެރިކަން ހުރިގޮތުން ބޭސް (ދިވެހިބޭސް) ކުރެވެން އޮންނަނީ މަދު ބަޔަކަށެވެ. އެއީ ވެސް ފަސޭހައިން ލިބެންހުރި ފަތްޕިލާވެލީގެ ބާވަތްތަކުން ކުރެވޭނަމަ ކުރެވޭ ބޭހެކެވެ. ގަބޫލު ކުރާށެވެ!\n28 ޖުލައި 2012ބަހާއި އަދަބު, ވަޒަން ބަހުރުވައެޑްމިން\nޒުވާނަކަން ގެއްލި ބީވާކަން މިތާ އެންމެން ގަބޫލުކުރޭ\nނުވާން އުޅުނަސްތިމާ މުސްކުޅި ވެދާނޭކަން ގަބޫލުކުރޭ\nހަށިން ޖޯޝާއި ބާރުފިލައި ނުކުޅެދުންތެރިކަމާއެކުގައި\nމަށިން ހެއްދެވި މިއިންސާނާ ފަނާވާކަން ގަބޫލުކުރޭ\nކީރިތި ޤުރުއާނުގައި ނަބީބޭކަލުންގެ ނަންފުޅު ބަޔާންވެގެންވާ މިންވަރު (5)\n27 ޖުލައި 2012ޢަޤީދާ, ދީނާއި ދުނިޔެއެޑްމިން\nކިޔާފައިވާ ޢަދަދު: 9477\n(20 އޭޕްރިލް 2012 (ހުކުރު) ގުޅޭ)\nއަދިވެސް މާތް ﷲ ވަޙީކުރައްވައިފައިވެއެވެ. “وَاتْلُ عَلَيْهِمْ نَبَأَ إِبْرَاهِيمَ. إِذْ قَالَ لِأَبِيهِ وَقَوْمِهِ مَا تَعْبُدُونَ. قَالُوا نَعْبُدُ أَصْنَامًا فَنَظَلُّ لَهَا عَاكِفِينَ. قَالَ هَلْ يَسْمَعُونَكُمْ إِذْ تَدْعُونَ. أَوْ يَنفَعُونَكُمْ أَوْ يَضُرُّونَ. قَالُوا بَلْ وَجَدْنَا آبَاءنَا كَذَلِكَ يَفْعَلُونَ. قَالَ أَفَرَأَيْتُم مَّا كُنتُمْ تَعْبُدُونَ. أَنتُمْ وَآبَاؤُكُمُ الْأَقْدَمُونَ.\n27 ޖުލައި 2012ބަހާއި އަދަބު, ވަޒަން ބަހުރުވައެޑްމިން\nކިޔާފައިވާ ޢަދަދު: 7047\nތަޤުވާގެ މައްސަރު އައިހިނދުން ތަޤުވާގެ މަގުގައި ކުރިއަރާ\nހަގުނާ ދޮށިން އެއްހިތްވެގެން ޢަޒުމާއެކީގައި ކުރިއަރާ\nމަތިވެރިވި ޤުރުއާނާއެކީ ގިނަގުނަ ވަގުތުތައް ހޭދަކޮށް\nދަތިކަންއެކީގައި ހިތްތަކުން ފިލުވައި ނަސީބުން ކުރިއަރާ\n“މިނިވަންކަމުން އަޅުވެތިކަމަށް ދާނަންހޭ؟ ނުދާނަމޭ!”\n27 ޖުލައި 20122 ޚިޔާލުއިޖްތިމާޢީ, ދީނާއި ދުނިޔެއެޑްމިން\nކިޔާފައިވާ ޢަދަދު: 5682\nފަތުޙުﷲ އަޙްމަދު ރަޝީދު، މޫރިތިގެ، ހއ. އިހަވަންދޫ (2012)\n“ފިނިހިޔަލަކުން ގަދަ ހޫނަކަށް ދާނަންހޭ؟”، “މިނިވަންކަމުން އަޅުވެތިކަމަށް ދާނަންހޭ؟” އަހައިފިނަމަ ކޮންމެ ފަހަރަކު ވެސް ޖަވާބަކަށްވާނީ އެއް ޖަވާބެކެވެ. “ނުދާނަމޭ” އެވެ. އެހެނީ، ފިނިހިޔަލަކުން ގަދަހޫނަކަށް ދިޔުމުން ވާނެ ގޮތް އެންމެނަށް ވެސް ތަސައްވަރުކުރެވޭތީ އެވެ. މިނިވަންކަމުން އަޅުވެތިކަމަށް ދިޔުމުން އުޅެންޖެހޭނޭ ދަތިހާލުގެ މަންޒަރު ހިތަށް އުދަވާތީ އެވެ. އެ މަންޒަރުތައް ލޮލަށް ފެންނާތީ އެވެ.\n27 ޖުލައި 2012ބަހާއި އަދަބު, ސަމާސާ އަދަބުއެޑްމިން\nކިޔާފައިވާ ޢަދަދު: 10298\nއަޅުގަނޑުމެންގެ އަވައްޓެރި އުތުރު ކަރައިގައި ކާވެނީގެ އެންމެ އާންމު ގޮތަކީ، ދަރިއަކު ފުރާވަރަށް އެރުމުން އެ ޒުވާނެއްގެ އާއިލާއިން ބަލާގޮތަކަށް ބަލާފައި (ވަރަށް ގިނަ ގޮތްގޮތުން ބަލައިފައި) އެކަށީގެންވާ ރަނގަޅު ‘އަނެއްފަޅިއެއް’ ހޯދައިދިނުމެވެ. އެއްޒަމާނެއްގައި މިކަމުގައި ކުޅަދާނަ ‘ކަނދުފަތިތައް’ ކޮންމެ ސަހަރެއްގައި ވެސް ހަރަކާތްތެރިވެ އުޅުނެވެ. ފަހުން ނޫސް މަޖައްލާތަކުގައި ޖަހާ ކުދި އިޝްތިހާރު ގޮޅިގޮޅިން އެތަންތާގައި ނިކުންނަ ބޮޑެތި ނޫސްނޫހުގެ ދެތިންގަނޑު ފުރައިލައެވެ!


Dr. Mohamed aai Ali Rasheed Supreme court ge fandiyaarukamah ayyanu kohffi\nޑރ. މުހައްމަދާއި އަލީ ރަޝީދު ސުޕްރީމް ކޯޓުގެ ފަނޑިޔާރުކަމަށް އައްޔަނު ކޮށްފި\n08 ސެޕްޓެމްބަރ 2020 - 15:47:35\nސުޕްރީމް ކޯޓުގެ ފަނޑިޔާރުކަމުގެ މަޤާމަށް އަލްއުސްތާޛު އަލީ ރަޝީދު ހުސައިނާއި، ޑރ. މުހައްމަދު އިބްރާހީމް އައްޔަނު ކޮށްފި އެވެ.\nމިއަދު މެންދުރު ރައީސް އޮފީހުގައި ބޭއްވެވި ރަސްމިއްޔާތުގައި މި ދެ ބޭފުޅުންނަށް ސުޕްރީމް ކޯޓުގެ ފަނޑިޔާރުކަމުގެ މަޤާމުގެ ހުވައި ލައިދެއްވީ، އުއްތަމަފަނޑިޔާރު އަލްއުސްތާޛު އަހުމަދު މުއުތަސިމް އަދުނާނެވެ.\nމިދެބޭފުޅުން ސުޕްރީމް ކޯޓަށް އައްޔަނުކުރުމަށް ރައްޔިތުންގެ މަޖިލީހުން ފާސްކޮށްފައިވަނީ ސެޕްޓެމްބަރު ހަ ވަނަ ދުވަހު އެވެ.\nއަލީ ރަޝީދު ހުސައިން ސުޕްރީމް ކޯޓުގެ ފަނޑިޔާރު ކަމަށް އައްޔަނު ކުރުމަށް ފެންނަ ކަމަށް ވޯޓު ދެއްވާފައިވަނީ 55 މެމްބަރުންނެވެ. ޑރ. މުހައްމަދު އިބްރާހިމް ފަނޑިޔާރު ކަމަށް އައްޔަނު ކުރުމަށް ފެންނަ ކަމަށް ވޯޓު ދެއްވާފައިވަނީ 63 މެމްބަރުންނެވެ.\nއަލްއުސްތާޛު އާލީ ރަޝީދު ހުސައިން އެންމެފަހުން އަދާކުރެއްވީ ކްރިމިނަލް ކޯޓުގެ ޤާޟީ ކަމުގެ މަޤާމެވެ. މީގެ އިތުރުން ސިވިލް ކޯޓުގެ އިސް ޤާޟީކަމާއި، ޤާޟީކަމުގެ މަޤާމާއި، ޑްރަގު ކޯޓުގެ ޤާޟީކަން ވެސް ކުރައްވާފައިވެ އެވެ.\nޑރ. މުހައްމަދު އިބްރާހިމް އެ މަނިކުފާނުގެ ޑޮކްޓަރޭޓް އޮފް ފިލޯސޮފީ ހާސިލުކުރައްވާފައިވަނީ އިސްލާމިކް ކޮމާޝަލް ލޯގެ ދާއިރާއިންނެވެ. އެމަނިކުފާނުވަނީ އިސްލާމިކް ޔުނިވާސިޓީ އޮފް މޯލްޑިވްސް (އައިޔޫއެމް) ގެ ކައުންސިލް މެންބަރުކަމާއި، އެޗްޑީއެފްސީގެ ޝަރީއާ ކޮމިޓީގެ މެމްބަރުކަން ކުރައްވާފަ އެވެ.\nދިވެހިރާއްޖޭގެ އުއްތަމަ ފަނޑިޔާރުގެ ގޮތުގައި މިހާރު ހުންނެވީ އަހުމަދު މުއުތަސިމް އަދްނާނެވެ. ސުޕްރީމް ކޯޓުގައި ދެން ފަނޑިޔާރުންގެ ގޮތުގައި ތިއްބެވީ ޑރ. އަޒްމިރަލްދާ ޒާހިރާއި އައިޝަތް ޝުޖޫން މުހައްމަދާއި މަހާޒް އަލީ ޒާހިރުގެ އިތުރުން ހުސްނުއް ސުއޫދު އެވެ.\nރައީސް އޮފީސްސްޕްރީމް ކޯޓްކްރިމިނަލް ކޯޓްރައީސް ޞާލިޙް


Isthiunaafah 15 dhuvas dhee, Dhaulathun dheebaajaa ah 348 Million rufiyaa dheyn nujehey kamah hukum koffi - One Online\nސުޕްރީމް ކޯޓުގެ މިއަދުގެ ޝަރީއަތުގެ މަޖިލިސްގެ ތެރެއިން---ފޮޓޯ\nއުތުރު ޕްރޮވިންސްގައި ފެރީގެ ޚިދުމަތް ދިނުމަށް ސަރުކާރުން ހަވާލުކުރި ދީބާޖާ އިންވެސްޓްމަންޓާއެކު ހެދި އެއްބަސްވުން ސަރުކާރުން ބާތިލު ކުރި މައްސަލައިގައި އެ ކުންފުންޏަށް 348 މިލިއަން ރުފިޔާ ދައުލަތުން ދައްކަންޖެހޭ ކަމަށް ދަށު ކޯޓުން ކުރި ހުކުމް ދެމެހެއްޓުމަށް ސުޕްރީމް ކޯޓުން ކުރި ހުކުމް އެ ކޯޓުން ބާތިލުކޮށް، ދަށު ކޯޓުގެ ހުކުމް ބާތިލު ކުރަން ހައިކޯޓުން ކުރި ހުކުމަށް ތާއީދުކޮށް މިއަދު ހުކުމް ކޮށްފިއެވެ.\nމި މައްސަލައަކީ ކުރީގެ ރައީސް އަދި މިހާރު ރައްޔިތުންގެ މަޖިލީހުގެ ރައީސް މުހައްމަދު ނަޝީދުގެ ވެރިކަމުގައި ނ، ރ، ބ އަދި ޅ. އަތޮޅުގެ ދަތުރުފަތުރުގެ ހިދުމަތް ދިނުމުގެ އެންމެހާ ކަންކަން އޭރުގެ ޓްރާންސްޕޯޓް މިނިސްޓްރީއާއެކު ވި އެއްބަސްވުމެއްގެ ދަށުން 1 ފެބްރުއަރީ 2010 ވަނަ އަހަރު ދީބާޖާ އިންވެސްޓްމަންޓާ ހަވާލުކުރި ނަމަވެސް، 2013 ވަނަ އަހަރު އެ އެއްބަސްވުން ބާތިލްކޮށްފައިވާތީ އެކަމުގެ ބަދަލު ހޯދަން އެކުންފުނިން ކުރި އަދުވާއެކެވެ.\nމި މައްސަލަ ދީބާޖާގެ ފަރާތުން ސިވިލް ކޯޓަށް ހުށަހެޅުމުން އެ މައްސަލަ ބަލައި، ހަ މަސް ދުވަހުގެ ތެރޭގައި 348 މިލިއަން ރުފިޔާ ދައްކައި ހަލާސް ކުރުމަށް، 23 އޮކްޓޫބަރު 2014 ގައި ދައުލަތުގެ މައްޗަށް ހުކުމްކުރިއެވެ. އެ ހުކުމާމެދު ހިތްހަމަނުޖެހިގެން ދައުލަތުގެ ފަރާތުން އެ މައްސަލަ ހައިކޯޓުުގައި އިސްތިއުނާފު ކުރުމުން، 28 ޖޫން 2018 ގައި ހައިކޯޓުން ވަނީ ސިވިލް ކޯޓުގެ އަމުރު ބާތިލުކޮށްފައެވެ.\nނަަމަވެސް އެ މައްސަލަ ދީބާޖާއިން ސުޕްރީމް ކޯޓުގައި އިސްތިއުނާފު ކުރުމުން، ދައުލަތުން އެ ކުންފުންޏަށް 348 މިލިއަން ރުފިޔާ ދެއްކުމަށް ސިވިލް ކޯޓުން ކުރި ހުކުމް ސުޕްރީމް ކޯޓުން ދެމެހެއްޓިއެވެ.\nއެ މައްސަލަ ބެލުމަށްފަހު 18 އޭޕްރީމް 2019 ގައި ސުޕްރީމް ކޯޓުން ކުރި ހުކުމުގައި ވަނީ، އެ މައްސަލައިގައި ދީބާޖާއިން ފާހަގަކޮށްފައިވާ ގޮތުގައި ހައިކޯޓުގައި ދައުލަތުން އިސްތިއުނާފު ކޮށްފައިވަނީ އިސްތިއުނާފަށް ކަނޑައަޅާފައިވާ މުއްދަތަށްވުރެ ފަހުންނެވެ. އެހެންކަމުން ހައިކޯޓުގެ ހުކުމް ސުޕްރީމް ކޯޓުން ވަނީ ބާތިލުކޮށްފައެވެ.\nއެ މައްސަލައިގައި ސުޕްރީމް ކޯޓުން ކުރި ހުކުމް އެ ކޯޓުން ބާތިލުކޮށް، ހައިކޯޓުގެ ހުކުމް ދަމައްޓަން މިއަދު ހުކުމް ކުރީ ދީބާޖާއަށް 348 މިލިއަން ރުފިޔާ ދައްކަން ދައުލަތުގެ މައްޗަށް ދަށު ކޯޓުން ކުރި ހުކުމަށް ތާއީދުކޮށް ކުރި ހުކުމް ރިވިއު ކުރުމަށް އެޓާނީ ޖެނެރަލް (އޭޖީ) އިބްރާހިމް ރިފްއަތު ހުށަހެޅުއްވި މައްސަލައާ ގުޅިގެން އެ ހުކުމް ރިވިއު ކުރުމަށްފަހުގައެވެ.\nސުޕްރީމް ކޯޓުގެ ތިން ފަނޑިޔާރުންގެ ބެންޗުން ބެލި މި މައްސަލައިގެ، ހުކުމް އިއްވަވަމުން ބެންޗުގައި އިންނެވި އިސް ފަނޑިޔާރު އާއިޝާ ޝުޖޫން ވަނީ ހައިކޯޓުގެ ހުކުމް ބާތިލުކޮށް، ސުޕްރީމް ކޯޓުން އިއްވި ހުކުމުގައިވާ ގިނަ ކަންތައްތަކެއް ފާހަގަކުރައްވައިފައެވެ. އެގޮތުން ހައިކޯޓުގެ ނިންމުން ސުޕްރީމު ކޯޓުން ބާތިލުކުރީ، ހައިކޯޓުން ސިވިލްކޯޓުގެ ހުކުމް ބާތިލުކުރުމުގެ ސަބަބަކަށްވި ގާނޫނީ ނުކުތާތަކާމެދު އެއްވެސް މިންވަރަކަށް ބަހެއް ބުނުމެއް ނެތި، ހަމައެކަނި އިޖުރާއީ އިއުތިރާޒެއްގެ މައްޗަށް ބިނާކޮށްގެންކަން ފާހަގަކުރެއްވިއެވެ.\nދީބާޖާއަށް 348 މިލިއަން ރުފިޔާ ދައުލަތުން ދައްކަންޖެހޭ ކަމަށް ދަށު ކޯޓުން ކުރި ހުކުމް ދެމެހެއްޓުމަށް ސުޕްރީމް ކޯޓުން ކުރި ހުކުމް ބާތިލުކޮށް، ސުޕްރީމް ކޯޓުން މިއަދު ކުރި ހުކުމުގައި، ހައިކޯޓުން ނިންމި ނިންމުން ސުޕްރީމް ކޯޓިގައި އިސްތިއުނާފު ކުރުމަށް މިއަދުން ފެށިގެން 15 ދުވަހުގެ މުހުލަތެއް ދިނުމަށް ވެސް ވަނީ ކަނޑައަޅައިފައެވެ.\nމި މައްސަލަ ބެއްލެވި ސުޕްރީމް ކޯޓުގެ ބެންޗުގައި ފަނޑިޔާރު އާއިޝާ ޝުޖޫންގެ އިތުރުން ދެން ހިމެނިވަޑައިގަންނަވަނީ ފަނޑިޔާރު ޑރ. އަޒްމިރާލްދާ ޒާހިރު އަދި ފަނޑިޔާރު ޑރ. މުހައްމަދު އިބްރާހީމެވެ.


2023 Ge IOIG Raajjeygai Nubeyvveyne: Mahloof - Vaguthu\n2023 ގެ އައިއޯއައިޖީ ރާއްޖޭގައި ނުބޭއްވޭނެ: މަހުލޫފް\nއިންޑިއަން އޯޝަން އައިލެންޑް ގޭމްސް (އައިއޯއައިޖީ) 2023 ވަނަ އަހަރު ރާއްޖޭގައި ނުބޭއްވޭނެކަމަށް މިނިސްޓަރ އޮފް ޔޫތު، ސްޕޯޓްސް އެންޑް ކޮމިއުނިޓީ އެމްޕަވަރމެންޓް އަހުމަދު މަހްލޫފް ވިދާޅުވެއްޖެއެވެ.\nމަހުލޫފު މިހެން ވިދާޅުވީ ދިވެހިރާއްޖޭގެ އަޑުން ރޭ ގެނެސްދިން "އަހާށޭ ބުނާނަން" ޕްރޮގްރާމްގައި އާންމުންގެ ސުވާލުތަކަށް ޖަވާބުދެމުންނެވެ.\nމި ޕްރޮގްރާމްގައި ވާހަކަފުޅުދައްކަވަމުން މަޚްލޫފު ވިދާޅުވީ ރާއްޖެއަކީ މި ހާލަތުގައި އެންމެ ބޮޑު އަސަރެއް ކުރި އެއް ޤައުމު ކަމަށާއި ގޭމްސްއަށް ތައްޔާރުވާ ވަރަށް ރާއްޖެއަށް ވަގުތު ނެތްކަމަށެވެ.\nމަހްލޫފު ވިދާޅުވީ ކޮވިޑުގެ މި ހާލަތާއި ގުޅިގެން ރާއްޖެއަށް އޭގެ އަސަރު ވަރަށް ބޮޑަށް ކޮށްފައިވާ ކަމަށާއި އެގތުން އިގްތިސާދީ ގޮތުން ރާއްޖެ އޮތީ ދަށް ހާލަތެއްގައި ކަމަށެވެ. އެހެންކަމުން ރާއްޖޭގެ އެތައް ބަޔަކަށް މީގެ ނޭދެވޭ އަސަރު ފޯރާފައި އޮތް ދަނޑިވަޅެއްގައި މިފަދަ ގޭމްސްއެއް ބޭއްވުމަކީ ރަނގަޅު ގޮތެއް ނޫންކަމަށްވެސް މަހުލޫފު ވިދާޅުވިއެވެ.\n"މުޅި ދުނިޔެއަށް ކޮވިޑު ޖެހުނުއިރު ރާއްޖެއަކީ އޭގެ އިމްޕެކްޓް، އިކޮނިމިކަލީ އެންމެ ބޮޑަށް ކުރި ޤައުމު ކަމަށް ވެފައި އަޅުގަނޑުމެން މި ފެސިލިޓީތައް ޑިވެލޮޕްކޮށް އަދި މުޅި ގޭމްސް ރާވާ ހިންގަން އަޅުގަނޑުމެންނަށް ވަގުތެއްވެސް ނެތް. އަދި މި ދަނޑިވަޅުގައި އަޅުގަނޑުމެންގެ އެތަކެއް ޒުވާނުންގެ ވަޒީފާތައް ގެއްލި ، އެތައް ބައެއްގެ އާމްދަނީ މަދުވެ ވިޔަފާރިތަކަށް އޭގެ އަސަރުކޮށްފައިވާ ދަނޑިވަޅެއްގައި ވަކިން ފޯކަސްކޮށްގެން މިވަރުގެ ބޮޑު ގޭމްސްއެއް 2023 ގައި ބާއްވަން އުޅުމަކީ ރަނގަޅުވެސް ކަމެއް ނޫން، މި ދެންނެވީ ވަގުތު ނެތުމާއި އެކީ އަދި އިގްތިސާދު އޮތްގޮތުން ނުވާނެކަމެއް" ޕްރޮގްރާމްގައި ވާހަކަފުޅުދައްކަވަމުންމަހުލޫފު ވިދާޅުވިއެވެ.\nރާއްޖެއިން މިގޮތަށް ނިންމާފައިވަނީ ކެބިނެޓުގައި ކުރިޔަށްދިޔަ މަޝްވަރާތަކަށްފަހު އެވެ. މި މަޝްވަރާތަކަށްފަހު ރާއްޖެއިން ވަނީ 2025 އަށް ގޭމްސް ފަސްކޮށްދިނުމަށް އެދި އިންޑިއަން އޯޝަން އައިލޭންޑް ގޭމްސް (އައިއޯއައިޖީ) ގެ ކައުންސިލަށް ހުށައަޅާފައެވެ.\n"އަޅުގަނޑުމެން މިހާރު ވާނީ ކީޗް (ގޭމްސްގެ ކަންކަން ނިންމާ ކޮމެޓީ) އާއި މީގެ ފަސް ވަރަކަށް ދުވަސް ކުރިން ބައްދަލުކޮޮށް 2025 ވަނަ އަހަރަށް އައިއޯއައިޖީ ލަސްކޮށްދިނުމަށް ހުށައަޅާފައި، ގައިމުވެސް 2023 ވަނަ އަހަރު ރާއްޖޭގައި ނުބާއްވާނެ، 2025 ގައި ރާއްޖޭގައި ބޭއްވުމުގެ ފުރުސަތު ދީފިކަމުގައި ވާނަމަ އިރާދަކުރެއްވިއްޔާ ރާއްޖޭގައި ބާއްވަން މަސައްކަތްކުރަމުން ދާނީ ، ނިންމުން ނިމިގެން އަންނާނީ ކީޗްގެ ބައްދަލުވުމުގެ ތެރެއިން" މަހުލޫފު ވިދާޅުވިއެވެ.\nނޮވެމްބަރު 1, 2020 11:44\nޕްރީޕެޑް ބުރޯ... އަޅެ ކޮވިޑް ގައި އެކި އެކި ގައުމުތަކުން ލިބުންހާ ރުފިޔާ(ޑްލަރު)ތައް (އައިއޯއައިޖީ) ގޭމްއަށް ރީލޯޑް ކޮށްލިނަމަ ހަމަގައިމު ތިކަން ވީސް ދޯ؟ކޮވިޑް އޭ މަހުލޫފް ބުނީމަ އަސްލު އެ ނާޒުކު ހާލަތުގައި ވެސް ބެލީ އަމިއްލަ އެކައުންޓަށް ލޯޑް ކޮށް ލެވޭ ތޯ ވިއްޔަ.\nނޮވެމްބަރު 1, 2020 13:04\nމިސަރުކާރަކައް އެއްވެސް ކަމެއްނުވާނެ ލާރިކެއުން ފިޔަވާ.\nނޮވެމްބަރު 1, 2020 13:19\nބަލަ ކޮންމެ ކަމެއް ޗޮކުން ކަލޯ މެން ކީ ތިޔަ ކުރަނީ ޗައިނާއިން ބޮޑު އިސްޓޭޑިއަމެއް އަޅައިދެން މިސަރުކާޜާ އެކު ސޮއިކުރި އިންޑިޔާގެ ފިއްތުމައި ހެދި އެ މަސްރޫއު ކުރިއަށް ނުދާނެކަން އެނގި މިހާރު މިއޮތް ރަނގަޅު ފުރުސަތު ތިޔަ ނަގާލީ ބަލަ 2014 ގައި ކުރީ ސަރުކާރުން މާ ކުރު މުއްދަތެއްގައި ބޮޑު ފުޓްބޯޅަ މުބާރާތެއް ބޭއްވި ކަންކަން ރަނގަޅު ކޮށް ގަލޮޅުދަނޑު މަރާމާތު ކޮށްގެން ކަލޭމެން ކީއް ތިޔަ ކުރަނީ ޗޮކުން ފެރީ ހެން ކޮންމެ ކަމެއް\nނޮވެމްބަރު 1, 2020 14:35\nކުރިންވެސް އެނގޭ ތިކަން ކަލޭ ފޮނިކެނޑީނު ބާއްވަން ކިޔާފަ\nނޮވެމްބަރު 1, 2020 15:28\nމަހޭ އަކީ ހަމަ ހުރިހާގޮތަކުންވެސް ތަރިއެއް. ދަރިފުޅުވެސް ތަރިއަކަށް އެވަނީ....


ޤާނޫނުގައިވާ އެންމެ ހަރުކަށި އަދަބު ދޭން ގޮވާއިރު، ޤާނޫނު މިވަނީ އިންސާނީ ޙައްޤުތަކުގެ ނަމުގަ ކޮށާ މަށައި މަޑުކަށިކޮށްފަ!: ޝައިޚް ޝާފިޢު\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 28 ސިކުންތު\n"ޤާނޫނުގައިވާ އެންމެ ހަރުކަށި އަދަބު ދޭން ގޮވާއިރު، ޤާނޫނު މިވަނީ އިންސާނީ ޙައްޤުތަކުގެ ނަމުގައި ކޮށައި މަށައި މަޑުކަށިކޮށްފައެވެ. ކެރޭނަމަ ދޭންވީ އިސްލާމީ ޝަރީޢަތުގައި އެކަމަށް ކަނޑައެޅިފައިވާ އަދަބެވެ. ދައުލަތާއި މުޖުތަމަޢަށްވެސް އެގޮތް ލުއިވެގެންވެއެވެ."\nޖިންސީ ގޯނާކުރުމާއި އަނިޔާވެރި އަމަލުތައް ހިންގައި މީހުންނަށް ޙަމަލާ ދިނުމުން ގޮވަނީ ޤާނޫނުގައިވާ ހަރުކަށި އަދަބު ދިނުމަށެވެ. ނަމަވެސް ޤާނޫނުގައިވާ އަދަބަކީ ކުށްކުރުމުން މުޖުތަމައު ސަލާމަތްކުރެވޭނެ އަދަބުތަކެއް ނަމަ ކުށްކުރުން މިހާރު އޮންނާނީ ހުއްޓުވިފައެވެ.\nއެހެންކަމުން ފެންނަމުން ދަނީ ހަމަ ހުރިބނާވަތެއްގެ ކުށްތައް ކުރުން އިތުރުވަމުން އަންނަތަނެވެ. ކުރާ ކުށްތަކާއި ހިންގާ ޖަރީމާތައް ބޮޑެތިވަމުން އަންނަ ތަނެވެ. މިޙާލަތު މެދުވެރިވެފައިވަނީ ރާއްޖެއަށް އެކަންޏެއް ނޫނެވެ. އދ އާއި އިންސާނީ ޙައްޤުތަކަށް ގޮވާލާ ޖަމާޢަތްތަކަށް ދީލައިލި ކޮންމެ ޤައުމެއްގައެވެ.\nއިސްލާމީ ޝަރީޢަތަށް ބަލައިފިނަމަ ޖަލުގައި ބަންދުކޮށްގެން ކުށްވެރިން ގެންގުޅެން ޖެހެނީ ވަރަށް މަދު ޙާލަތެއްގައެވެ. ވަރަށް ކުރު މުއްދަތަކަށެވެ. އެކަން އެގޮތަށް ތަންފީޒުކުރާނަމަ ޖަލުތައް ފުރިގެން އުޅޭކަށް ނުޖެހޭނެއެވެ. ރައްޔިތުންގެ ބޭސްފަރުވާއަށް ކުރާ ހޭދައާއި އެއްވަރުގެ އަދަދެއް ކުށްވެރިން ބަލަހައްޓަން ކުރާކަށް ނުޖެހޭނެއެވެ.\nރާއްޖޭގައިވެސް ކުސްކުރުން ގިނަވެ ޤައުމީ ނުރައްކަލަކަށްވެފައި މިވަނީ މާތް ﷲ ބާވައިލެއްވެވި ޙުކުމްފުޅުތައް ދޫކޮށްލައި ﷲ ތަޢާލާ ބާވައިލެއްވެވި ޙުކުމްފުޅުތަކަށްވުރެ މޮޅު ގޮތް އެނގޭކަމަށް ޤަބޫލުކުރެވިގެން އިސްލާމީ ޝަރީޢާ ބޮލާލައި ޖެހުމުންނެވެ. އިސްލާމް ދީނުގެ ޢަދާވާތްތެރިންނަށް ދައުލަތާއި ޤާނޫނު ހަދާ މަޖިލިސް ވިކުމުންނެވެ.\nޝައިޚް ޝަފީޢު ވިދާޅުވެފައިވާ ފަދައިން މައްސަލައިގެ ހައްލު އޮތީ ވަރަށް ފަސޭހައިން ހޯދޭށެވެ! އެއީ އިސްލާމީ ޝަރީޢާ ތަންފީޒުކުރުމެވެ.\nވަގުންނަށް ވަގުން، ޤާތިލުންނަށް ގާތިލުން ކިޔާފަދައިން، ދީނުގެ ސާބިތު ހުކުމްތަކާ ހިލާފަށް ވާހަކަދައްކާ މީހުންނަށް ކިޔާނި ލާދީނީ މީހުން: ޝައިޚް ޢަލީ ޒައިދު\nޝައިޚް ޢަލީ ޒައިދުގެ މިބަސްފުޅަށް އެޗްޕީއޭގެ ޖަވާބަކީ ކޮބައިތޯ؟


Gaanoonee column: Terrorism ge amaluthakakee kobaa ?\nޓެރަރިޒަމްގެ ޢަމަލުތަކާ، ޓެރަރިޒަމަށް ފައިނޭންސް ކުރުމުގެ ޢަމަލުތަކަކީ ޖިނާޢީ ބޮޑެތި ކުށްތަކުގެ ތެރޭގައި ހިމެނޭ ޢަމަލުތަކެވެ. އަދި ޓެރަރިޒަމްގެ ކުށެއް ސާބިތުވެއްޖެނަމަ، އެމީހަކަށް ދިނުމަށް ޤާނޫނުގައި ބޮޑެތި އަދަބުތަކެއް ކަނޑައެޅިފައިވެއެވެ. ހަމައެހެންމެ، ޤާނޫނުގައި ޓެރަރިޒަމްގެ ޢަމަލުތައް ކަމުގައި ކަނޑައެޅޭނެ ޢަމަލުތަކަކީ ކޮބައިކަން ވަރަށް ތަފްސީލީ ގޮތެއްގައި ބަޔާންވެފައިވެއެވެ.\nޤާނޫނުން ޓެރަރިޒަމްގެ ޢަމަލު މާނަކުރާ ގޮތް\nވަކި ސިޔާސީ ނުވަތަ ދީނީ ނުވަތަ ހައްދުފަހަނައަޅާފައިވާ ފިކުރެއް ކުރިއެރުވުމަށްޓަކައި، ދައުލަތުން ނުވަތަ ސަރުކާރުން ވަކިކަމެއް ކުރުމަށް ނުވަތަ ނުކުރުމަށް މަޖުބޫރުކުރުވުމަށް ނުވަތަ ޢާންމުންގެ ހިތްތަކުގައި ބިރުވެރިކަން އުފެއްދުމަށްޓަކައި، އަންނަނިވި ކަންކަމުގެ ތެރެއިން ކަމެއް ކޮށްފިނަމަ، އެއީ ޓެރަރިޒަމްގެ ޢަމަލެއްގެ ގޮތުގައި ޤާނޫނު ޤަބޫލުކުރެއެވެ.\nއެހެން މީހެއްގެ ހަށިގަނޑަށް ބޮޑު އަނިޔާއެއް ދިނުން ނުވަތަ ފުރާނައަށް ނުރައްކާވެދާނެފަދަ ކަމެއްކުރުން؛\nމީހަކު ރަހީނުކުރުން ނުވަތަ ފަސިންޖަރުން ނުވަތަ މުދާ އުފުލާ އުޅަނދެއް ހައިޖެކްކުރުން؛\nމުދަލަށް ބޮޑެތި ގެއްލުންދިނުން؛\nޢާންމުންގެ ސިއްހަތަށް ނުވަތަ ސަލާމަތަށް ނުރައްކާވެދާނެފަދަ ޙާލަތެއް ކުރިމަތިކުރުވުން؛ އަދި\nއަސާސީ ޚިދުމަތެއް މެދުކަނޑާލުން ނުވަތަ މުހިއްމު އުމްރާނީ ވަސީލަތަކަށް ގެއްލުންދިނުމެވެ.\nއިސްވެދެންނެވުނުފަދަ ޢަމަލެއް ހިންގީ، ވަކި ސިޔާސީ ނުވަތަ ދީނީ ނުވަތަ ހައްދުފަހަނައަޅާފައިވާ ފިކުރެއް ކުރިއެރުވުމަށްޓަކައި، ދައުލަތުން ނުވަތަ ސަރުކާރުން ވަކިކަމެއް ކުރުމަށް ނުވަތަ ނުކުރުމަށް މަޖުބޫރުކުރުވުމަށް ނުވަތަ ޢާންމުންގެ ހިތްތަކުގައި ބިރުވެރިކަން އުފެއްދުމަށް ނޫންކަމުގައިވިޔަސް، އެފަދަ ޢަމަލެއް ހިންގީ ހަނގުރާމަވެރި ހަތިޔާރެއް ނުވަތަ ގޮވާ އެއްޗެއް ބޭނުންކޮށްގެން ކަމުގައިވާނަމަ، އެއީވެސް ޓެރަރިޒަމްގެ ޢަމަލެއްގެ ގޮތުގައި ބެލެވެއެވެ.\nނަމަވެސް ޢާންމު ޚިދުމަތެއް މެދުކެނޑުނީ، ޤާނޫނު ހުއްދަކުރާ ހަޅުތާލެއް ނުވަތަ ޞުލްޙަވެރި އެއްވުމެއްގެ ސަބަބުން ނުވަތަ ޤާނޫނު ހުއްދަކުރާގޮތުގެ މަތިން މަސައްކަތް ހުއްޓާލުމުގެ ސަބަބުން ކަމުގައިވާނަމަ، އެއީ ޓެރަރިޒަމްގެ ޢަމަލެއް ކަމުގައި ނުބަލާނެއެވެ. އަސާސީ ޚިދުމަތް ކަމުގައި މިޤާނޫނުގެ ބޭނުމަށް ބަލާނީ، ކަރަންޓާއި ފެނާއި ނަރުދަމާ އަދި މުވާސަލާތީ ޚިދުމަތްތަކާއި ދަތުރުފަތުރުގެ ޚިދުމަތްތަކެވެ.\nޓެރަރިޒަމްގެ ޢަމަލެއް ކުރުމާއި، ކުރަން ރޭވުމާއި، ކުރަން އުޅުމާއި، އެފަދަ ޢަމަލެއް ކުރުމުގައި ބައިވެރިވުމާ އަދި އެފަދަ ޢަމަލެއް ކުރުމުގައި އެހީތެރިވުމަކީވެސް ކުށެކެވެ. ހަމައެހެންމެ، އެފަދަ ޢަމަލެއް ކުރުމަށް ހިތްވަރުދިނުމާއި، ޓެރަރިޒަމްގެ ޢަމަލެއް ކުރުމަށް ނުވަތަ ރޭވުމަށް ނުވަތަ އެފަދަ ޢަމަލެއްކުރުމުގައި އެހީތެރިވުމަށް މީހަކު ނުވަތަ ބަޔަކު ތަމްރީނު ކުރުމާއި، ތަމްރީނު ލިބިގަތުމާއި، ޓެރަރިސްޓް ޖަމާޢަތެއްގެ ލިޔެކިޔުންތައް ފެތުރުމާއި ޝާއިޢުކުރުމަކީވެސް ކުށެކެވެ. ހަމައެފަދައިން، ޓެރަރިޒަމްގެ ޢަމަލު ހިންގާނެކަމުގެ އިންޒާރުދިނުމާއި، ބިރުދެއްކުމާ އަދި ޓެރަރިސްޓް ޖަމާޢަތެއްގައި ބައިވެރިވުމަކީވެސް އެކަންކަމަށް އަދަބު ކަނޑައެޅިފައިވާ ކުށްތަކެކެވެ.\nޓެރަރިޒަމްގެ ކުށުގެ އަދަބު\nޓެރަރިޒަމްގެ ޢަމަލެއް ހިންގުމުގެ އަދަބަކީ 20 އަހަރާއި 25 އަހަރާއި ދެމެދުގެ މުއްދަތަކަށް ޖަލަށްލުމެވެ. ޓެރަރިޒަމްގެ ޢަމަލެއް ރޭވުމާއި، ޓެރަރިޒަމްގެ ޢަމަލެއް ކުރުމުގައި އެހީތެރިވެދިނުމާއި، އެފަދަ ޢަމަލެއްކުރުމުގައި ބައިވެރިވުން ނުވަތަ އެފަދަ ޢަމަލެއް ކުރުމުގައި އެހީތެރިވެދިނުމުގެ އަދަބަކީ 17 އަހަރާއި 20 އަހަރާއި ދެމެދުގެ މުއްދަތަކަށް ޖަލަށްލުމެވެ. ޓެރަރިޒަމްގެ ޢަމަލެއް ކުރުމަށް ހިތްވަރުދިނުމާއި ޓެރަރިސްޓް ޖަމާޢަތެއްގައި ބައިވެރިވުމުގެ ކުށަށް ކަނޑައެޅިފައިވާ އަދަބަކީ 10 އަހަރާއި 15 އަހަރުގެ ދެމެދުގެ މުއްދަތަކަށް ޖަލަށްލުމެވެ. ޓެރަރިސްޓް ޖަމާޢަތެއްގެ ލިޔެކިޔުންތައް ފެތުރުމާއި ޝާއިޢުކުރުމުގެ އަދަބަކީ7އަހަރާއި 10 އަހަރުގެ މުއްދަތަކަށް ޖަލަށްލުމެވެ. ޓެރަރިޒަމްގެ ޢަމަލެއް ކުރުމަށް ނުވަތަ ރޭވުމަށް ނުވަތަ އެފަދަ ޢަމަލެއްކުރުމުގައި އެހީތެރިވުމަށް މީހަކު ނުވަތަ ބަޔަކު ތަމްރީނުކުރުމާއި ތަމްރީން ލިބިގަތުމުގެ އަދަބަކީ، 12 އަހަރާއި 15 އަހަރުގެ މުއްދަތަކަށް ޖަލަށްލުމެވެ. ޓެރަރިޒަމްގެ ޢަމަލު ހިންގާނެކަމުގެ އިންޒާރުދިނުމާއި ބިރުދެއްކުމުގެ އަދަބަކީ،4އަހަރާއި6އަހަރު ދުވަހުގެ މުއްދަތަކަށް ޖަލަށްލުމެވެ.\nރާއްޖެއިން ބޭރުގައި ހިންގާ ޓެރަރިޒަމްގެ ޢަމަލުތައް\nދިވެހި ރައްޔިތަކު، ރާއްޖެއިން ބޭރުގައި ޓެރަރިޒަމްގެ ޢަމަލެއް ހިންގިކަމުގައިވިޔަސް، އެއީ ޓެރަރިޒަމް މަނާކުރުމުގެ ޤާނޫނުގެ ދަށުން ކުށަކަށް ވާނެ ޢަމަލެކެވެ. އަދި ރާއްޖެއިން ބޭރުގައި ދިވެހި ރައްޔިތުން ހިންގާ ޓެރަރިޒަމްގެ ޢަމަލުތަކަށްވެސް، ދަޢުވާ އުފުލުމުގެ ބާރު ދިވެހި ދައުލަތަށް ލިބިގެންވެއެވެ.\nޓެރަރިޒަމްގެ ޢަމަލުތަކާއި ޓެރަރިޒަމަށް ފައިނޭންސް ކުރުމުގެ ޢަމަލުތަކަކީ، ޖިނާޢީ ބޮޑެތި ކުށްތަކުގެ ތެރޭގައި ހިމެނޭ ޢަމަލުތަކެއް ކަމުގައިވާތީ، ޓެރަރިޒަމްގެ ޢަމަލުތަކެއް ކަމުގައި ބެލެވޭނީ ކޮން ޢަމަލުތަކެއްކަން އެނގުމަކީ، މުހިއްމު ކަމެކެވެ.


Lanka Ge Kandy Gai Dhiriulhey Dhivehin Gein Nunikuthumah Edhihjje - Vaguthu\nލަންކާގެ ކެންޑީގައި ދިރިއުޅޭ ދިވެހިން ގެއިން ނުނިކުތުމަށް އެދިއްޖެ\nސްެރީ ލަންކާ - ވަގުތު އިމޭޖަސް: އިބްރާހިމް ޝާބިލް\nސްރީލަންކާގެ ކެންޑީގައި ދިރިއުޅޭ ދިވެހިން ވަރަށް މުހިންމު ހާލަތްތަކުގައި މެނުވީ ގެއިން ނުނިކުތުމަށް ލަންކާގައި ހުންނަވާ ދިވެހިރާއްޖޭގެ ސަފީރު މުހައްމަދު ހުސައިން ޝަރީފް (މުންދު) އެދިވަޑައިގެންފިއެވެ.\nލަންކާގައި އިއްޔެ ކުއްލި ނުރައްކަލުގެ ހާލަތު އިއުލާން ކުރުމާއި ގުޅިގެން ލަންކާގައި ހުންނަ ދިވެހިރާއްޖޭގެ އެމްބަސީ އިން ކުރި ޓްވީޓެއްގައި ސަފީރާއި ހަވާލާދީ ވިދާޅުވެފައި ވަނީ އާންމު ހާލަތަކަށް ރުޖޫޢަ ވަންދެން ކެންދީގައި ދިރިއުޅުއްވާ އަދި އެތާންގައި މިވަގުތު ތިއްބެވި އެންމެހައި ދިވެހި ލޮބުވެތި ރައްޔިތުން ވަރަށް މުހިންމު ހާލަތްތަގައި މެނުވީ ގެއިން ނިކުމެވަޑައި ނުގެން ތިއްބެވުމަށް ނަސޭހަތްތެރިވާ ކަމަށެވެ.\n"ކުއްލި ނުރައްކަލުގެ ހާލަތާއި ގުޅިގެން ސްރީލަންކާ ސަރުކާރުގެ ކަމާބެހޭ އެންމެހައި ފަރާތްތަކުގެ އެންގެވުމާއި ނަސޭހަތްތަކަށް ސަމާލުވެ ވަޑައިގެން އެއާއި އެއްގޮތައް އަމަލު ކުރެއްވުމަށް ސްރީލަންކާގައި ތިއްބެވި އެންމެހައި ދިވެހި ލޮބުވެތި ރައްޔިތުންނަށް ދަންނަވަން." މުންދު ވިދާޅުވިއެވެ.\nބުޑިސްޓުންނާއި މުސްލިމުންނާއި ދެމެދު ކެންޑީގައި ހިނގަމުންދާ ހަމަނުޖެހުންތަކުގެ ސަބަބުން އިއްޔެ މުޅި ލަންކާގައި ވަނީ ކުއްލި ނުރައްކަލުގެ ހާލަތު އިއުލާން ކޮށްފައެވެ. ނަމަވެސް ކެންޑީ ފިޔަވައި އެހެން ސަރަހައްދުތަކުގެ ހާލަތު އޮތީ އަމާން ކޮށެވެ. ކެންޑީ އަކީ ލަންކާގައި ގިނަ ދިވެހިން ދިރިއުޅޭ ކޮލަަމްބޯ އާއި ވަރަށް ދުރު ސަރަހައްދެކެވެ. އެހެންކަމުން ކެންޑީގައި ހިނގާ ހަމަަނުޖެހުމެއްގެ އަސަރު ކޮލަމްބޯ އަކަށް ނުކުރެއެވެ. ނަމަވެސް ކެންޑީގައި ވެސް ކޮންމެވެސް ވަރަކަށް ދިވެހިން ދިރިއުޅެއެވެ.\nލަންކާގެ ތިންވަނަ އިންޓަނޭޝަލް އެއާޕޯޓަކަށް ޕަލާލީ އެއާޕޯޓް ތަރައްގީ ކުރަނީ\nމާޗް 7, 2018 09:09\nލަންކާވެސްތީ އެހާ ރައްކާތެރި ތަނެއް ނޫން މިހާރު، އެހެންވީމަ ބޭރައްދާ ދިވެހިން ދެން އެހެން ދިމާލަކަށް ދޭ\nމާޗް 7, 2018 12:29\nބަންގާޅަށް އެންމެން ދާންވީ.... މިޔަންމާރ ރައްޔިތުންވެސް ބަލައިގަތީ އެމީހުން.\nމާޗް 7, 2018 13:36\nމިވީހާދަދަށްގޮތެކޭ.މިރާއްޖޭގަ ކުއްލިނުރައްކަލުގެ ހާލަތުއިއުލާންކޮށްފަ އޮތީމަ މުޒާހަރާކުރަން ޓިކެޓނަގާގެން މިދިޔައީލަންކާއަށް. ގޮސްރަންގަޅައްމުޒާހަރާ ނުޖެއްސި އުޅެނިކޮށް އަނެއްކާ ލަންކާގަވެސް ކުއްލިނުރައްކަލުގެ ހާލަތު އިއުލާންކޮށްފި.\nމާޗް 7, 2018 16:50\nފުއާދު ތައުފީޤާއި އޭނާގެ ޑާންސް ޕާޓީވެސް އަދި މަޑުކުރައްވާ ...\nމާޗް 8, 2018 00:55\nދިވެހި ފަސްގަޑު އުޅެންކުޑައީތޯއެވެ.


ސިޔާސީ މައްސަލަ ހައްލުކުރުމަށް ރާޖަޕަކްސަ މެދުވެރިއެއްގެ ބައި އަދާ ކުރައްވަނީ | Landhooinfo\nސިޔާސީ މައްސަލަ ހައްލުކުރުމަށް ރާޖަޕަކްސަ މެދުވެރިއެއްގެ ބައި އަދާ ކުރައްވަނީ\nރާއްޖެއަށް ދިމާވެފައިވާ ސިޔާސީ ހަލަބޮލިކަމުން އަރައިގަތުމަށްޓަކައި ލަންކާގެ ރައީސް މަހިންދަ ރާޖަޕަކްސޭ ބައިވެރިވެވަޑައިގެން އެމަނިކުފާން މެދުވެރިއެއްގެ ދައުރު އަދާކުރައްވައި މަސައްކަތް ތަކެއް ކުރައްވާނެ ކަމުގެ އިޝާރާތެއް ލިބިވަޑައިގެންފައިވާކަމަށް ރައީސުލްޖުމުހުރިއްޔާ ޑރ. މުހައްމަދު ވަހީދު ހަސަން މަނިކު ވިދާޅުވެއްޖެއެވެ.\nރަސްމީ ދަތުރުފުޅެއްގައި ލަންކާއަށް ފުރާވަޑައިގަތުމުގެ ކުރިން އިބްރާހިމް ނާސިރު އިންޓަނޭޝަނަލް އެއާޕޯޓްގައި ނޫސްވެރިންނަށް މައުލޫމާތު ދެއްވަމުން ރައީސް ޑރ. ވަހީދު ވިދާޅުވީ ލަންކާއަކީ އަބަދުވެސް ރާއްޖެއަށް ވެދެވެން އޮތް ހުރިހާ އެހީއެއް ވެދިނުމަށް ތައްޔާރަށް އޮންނަ ގައުމެއް ކަމަށާއި އެގޮތުން ރާއްޖޭގެ ސިޔާސީ މަސްރަހު ފިނިކުރުމަށްޓަކައި ލަންކާގެ ރައީސް މެދުވެރިއެއްގެ ރޯލް އަދާކުރައްވައި މަސައްކަތް ތަކެއް ކުރައްވާނެ ކަމުގެ އިޝާރާތެއް ލިބިވަޑައިގެންފައިވާކަމަށެވެ. ނަމަވެސް އެކަމާއި ބެހޭގޮތުން އަދި އެއްވެސް މަޝްވަރާއެއް ކުރެވިފައިނުވާކަމަށް ރައީސް ވިދާޅުވިއެވެ. އެމަނިކުފާނު ވިދާޅުވީ އަބަދުވެސް މަޝްވަރާގެ މޭޒުން ކަންކަން ނިންމުމަށް މިސަރުކާރުން އިސްކަން ދެއްވާނެކަމަށެވެ.\nރައީސް ވަހީދު ލަންކާއަށް ކުރައްވާ ތިންދުވަހުގެ ރަސްމީ ދަތުރުފުޅާއި ބެހޭގޮތުން ވާހަކަ ދައްކަވަމުން އެމަނިކުފާނު ވިދާޅުވީ ލަންކާއަށް ކުރައްވާ މިދަތުފުޅުގައި ލަންކާގެ ރައީސާއި، ސީނިއަރ ބައެއް ވަޒީރުންނާއި ވިޔަފާރިވެރިންނާއި ބައްދަލުކުރައްވާނެކަމަށެވެ. އަދި މިދަތުރުފުޅުގެ ސަބަބުން ދެގައުމުގެ މެދުގައި އޮތް ގުޅުން އިތުރަށް ބަދަހިވާނެކަމަށް އުންމީދުކުރައްވާކަމަށްވެސް ރައީސް ވިދާޅުވިއެވެ. ރައީސް ވިދާޅުވީ ސަރުކާރުން ޓުއަރިޒަމަށް އަލަން ހުޅުވާލުމަށް ހަމެޖެހިފައިވާ ސާދަ ރަށާއި ބެހޭގޮތުން ވިޔަފާރިވެރިންނަށް މައުލޫމާތު ދެއްވައި، ފަތުރުވެރިކަން ކުރިއެރުވުމަށްޓަކައި މަޝްވަރާކުރައްވާނެކަމަށެވެ.